ANTON PANN 



POVESTEA VORBII 




DESPRE CUSURURI SAU URÂCIUNI 



Aideţi să vorbim degeabă, 

Că tot n-avem nici o treabă. 
Fiindcă 

Gura nu cere chirie, 

Poate vorbi orice fie. 

De multe ori însă 
Vorba, din vorbă în vorbă 
Au ajuns şi la cociorbă (vătrai de lemn) 
Ş-atunci vine proverbul: 

Vorba pe unde a ieşit 
Mai bine să fi tuşit. 

De aceea 

Când vei să vorbeşti, la gură 
Să aibi lacăt şi măsură. 

Adică: 

Vezi bârna din ochiul tău 
Şi nu vorbi p-alt’ de rău. 

Spre pildă: 

Când vei vorbi de mucos, 

Nici tu să fii urduros. 

Că nu e mai urât când cineva 
Face pe frumos că e ponevos 
Şi pe cel urât că e aurit. 

Altul iar 

Trânteşte cuvântul tronc, 

Ca cloşca când face clone. 



Şi se pomeneşte vorbind: 
Frumoasă nor dobândişi, 
Dar se uită cam piaziş. 

Şi că 

După ce e neagră, o cheamă şi 
Neagă; 

După ce e mută, apoi e şi slută. 
Sau 

Urât meşter a croit-o, 

Rău ciocan a ciocânit-o. 
Sau 

Bun ciocan te-a ciocănit, 

Că frumos te-a potrivit. 

Şi 

Urât tată a avut, 

Să-i semene l-a făcut. 

Sau 

Fă-mă, tată, ca să-ţi seamăn 
Ca frate cu frate geamăn. 
Dar însă 

A semănat crastaveţi 
Şi au răsărit scăieţi. 

Sau că 

Tata avea armăsar, 

Dar el a ieşit măgar. 

Şi aşa, 

Cu vorbe îmbolditoare 
îl atinge unde-1 doare. 



De aceea niciodată 




Chelului despre chilie 
Să nu-i spui vro istorie. 

Şi 

Cu pleşuvul când vorbeşti 
Tigvă să nu pomeneşti 
Şi nici 

Să nu râzi de măgar cumva, 

Că poate îl încaleci cândva. 

Totdauna 

Gura care e-mpuţită 
Altui e nesuferită, 

Că dacă 

Mie-mi miroasă a floare, 

Dar altuia a putoare. 

Şi în scurt, 

Noi râdem de unul-doi 
Şi patruzeci râd de noi. 

Pentru că 

Nu este răsur să n-aibă cusur. 

Primăvară, -ntâia oară roazele când înfloresc, 
C-un fir merse la-mpăratul grădinaru-mpărătesc, 
Care cu plăcere multă-n mâna sa cum l-a luat, 
Totodată fără veste la un deget 1-a-nţepat 
Şi întâia sa plăcere ce asupra-i o avea 
I s-a-ntors în supărare, cu acel gust n-o privea; 
Cum şi către grădinarul zise: 

— Iacă un cusur 

Care n-ar fi cuviinţă ca să-l aibă un răsur; 



Tu cam te pricepi la multe meserii grădinăreşti, 
Ş-asta roză ghimpi să n-aibă n-ai putea s-o altuieşti? 
— Ba să poate, împărate, 

— grădinarul a răspuns — 

Şi grădinăria are câte un secret ascuns. 

— Nu ştiu, — împăratul zise 
— asta este treaba ta, 

Fă-1 ca să-i lipsească ghimpii şi un dar vei căpătă. 
Grădinarul dar să duse, puse-ndată, altui, 

Să se prinză şi să crească îndestul se nevoi; 
în sfârşit el cu secretu-i a văzut c-a izbutit 
Şi mergând la împăratul duse un fir înflorit; 
Care-n mâna sa luându-1, foarte bine i-a părut 
C-a putut să-l altuiască după cum a fost cerut, 

Dar la nas când îl duse, zise către grădinar: 

— Ce fel? Acum văz că n-are cel mai mic miros măcar! 
Grădinarul îi răspunse: 

— împărate, să trăieşti, 

Orice lucru firea-şi schimbă când vei sta să-l altuieşti 
Şi nimic iar nu se poate ca să n-aibă vrun cusur, 
Arburi, plante, flori şi oameni, astfel şi acest răsur, 
Care or ca-ntâi să-nghimpe şi să fie cu miros, 

Or nici un miros să n-aibă şi să fie neghimpos. 
Fiecare poartă câte un răvaş în spate. 

Pe al altuia îl vede şi pe al său nu-1 vede. 
Fiecare să ţine mai cuminte decât altul. 
Fiecăruia i se pare că copilul său e mai fr umos, 
d-ar fi cât de urâcios. 



Şi 




Ce e frumos poartă şi ponos. 

Fiecare trage spuză pe turta lui. 

Lesne a judeca pe altul. 

Că 

Nu te pricepi să împărţi un pai la doi boi. 

Şi că 

Cu ce dascăl lăcuieşte 
Aşa carte-alcătuieşte. 

Aşa e lumea asta: 

Râde om de om şi dracu de toţi. 

Dracu râde de porumbe negre şi pe sine nu se vede. 
Gura lumii numai pământul o astupă. 
Fiecare să leagă unde îl doare. 

Spun c-a fost odată un crai oarecare 
Ce avea din fire un nas foarte mare; 

El îşi vedea bine cusurul ce-1 are, 

Dar tot gândea cum că poate i să pare. 
Supuşii şi alţii, cării întrebase, 

Că îi şade bine îl încredinţase. 

Căci cine-ndrăzneşte la unul mai mare 
Să-i spuie de faţă cusurul ce-1 are? 

Tot pe acea vreme ş-în acea cetate 
Era ş-o cocoană gheboasă în spate, 

Ce o amăgise lingăii să crează 
Că ea e în lume cea dintâe rază, 

Cu poezii, versuri o încorunase 
Ş-a se ţinea zână o înfumurase. 

Aceasta se duse la craiul odată, 



Cu alt oarecine având judecată, 

Şi văzând că craiul hatâr ei nu-i face 
Să vorbească-n parte-i după cum îi place, 
Prerumpând cuvântul, zise cu mirare: 

— Va - a - ai de mine, ce nas ai mare! 
Pe craiul cu astă vorbă îl împunse, 

Dar deocamdată nimic nu răspunse. 

Ea însă părându-i că nu auzise 
între alte vorbe iară îi mai zise. 
Craiul şi aceasta o-nghiţi cu noduri, 

Ea nu-nceta însă de a-i da iar bolduri 
Şi mai zise iarăşi: 

— Ce ciudat îmi pare! 

N-am mai văzut încă asfel de nas mare! 
Se înăspri craiul şi zise: 

— Cocoană! 

Ştii că eşti cu totul ciudată persoană! 

Ce îmi tot spui mie că-mi e nasul mare 
Şi nu-ţi vezi cocoaşa ce-o porţi în spinare? 
Şi judeci p-al altui, el ţ-e greutate. 
Plecând ea să meargă şi ieşind în tindă, 
Zise craiul iară, privind în oglindă: 
“Nu a fost minciună ce a zis neştine 
Că greu se cunoaşte cineva pe sine!” 



DESPRE PEDANŢI SAU COPILĂROŞI 



Pomul se cunoaşte din roadă 
Şi omul din mintea neroadă. 




Că el 



Nici în cap ce nu-ţi pocneşte 
A vorbi se pomeneşte 
Şi trânteşte vorba, 
Hodorog-tronc! 

Ca o roată 

De la o moară stricată. 

Şi 

Tot înşiri la gogoşi, 
Spuind despre moşi păroşi. 

Şi 

Vorbeşte neisprăvite, 
La-nşiră-te, mărgărite. 
Adică: 

Să ni se arate va 
Că ar fi ştiind ceva. 

Dar se cunoaşte 
Omul prost din vorbuliţă 
Şi nuca din uşurinţă. 
Pentru că 

Judecata-i e oloagă, 

Că-i lipseşte-n cap o doagă. 
Om în trup destul de mare 
Şi minte de copil are. 

Ştie vorbe să îndruge 
Parcă tot la ţiţă suge. 

Ştie ca calul prost 
Să ia hamul de rost. 



E bătut la cap 



Tocma ca un ţap. 

Ştie sfătuiri să dea 
Cât ştie şi baba mea. 

Ar vrea să facă şi el, 

Dar nu ştie în ce fel. 

Şi el rosti de să plăti. 
Povestea ăluia: 

Zile înşirate, fire încurcate, 
Pânză rău ţesută şi vreme pierdută. 
S-o lovi, nu s-o lovi, 

Na-ţ-o frântă că ţ-am dres-o. 
Unde chiorăste şi unde loveşte. 

Cel copilăros totdeauna 
Gândeşte-n mintea-i adâncă 
Numai el pâine mănâncă, 

Şi alţii mănâncă paie 
Ca vitele din copaie. 

Dar însă 

Vorba-n colţuri şi rotundă 
Fără cercuri se înfundă. 

Doi precupeţi tineri se-ntovărăşiră 
Şi după negoţu-şi prin ţară ieşiră. 
Colindând prin sate în lunga lor cale, 
Odată-nserară la un sat p-o vale, 

Şi să mâie noapte au tras împreună 
La o casă care le-au părut mai bună, 
Unde-n bătătură le ieşi-nainte 
Un bătrân de treabă şi foarte de cinste, 
îi priimi bine, îi băgă în casă, 




Şi ei îi cerură întâi ş-ntâi masă, 
Zicându-i: 

— Tătuţă! suntem flămânzi tare, 

Fă bine,-ngrijeşte de ceva mâncare. 
Bătrânul le zise: 

— Şedeţi, fiţi în pace, 

Că despre mâncare vom face ce-om face. 
Până când dar masa moşul să le puie, 

De vro veste nouă întrebă să-i spuie. 
Vorbind una-alta cu toţii -mpreună, 

Ca şi unii-alţii cândva când s-adună, 

Ieşind din ei unul afară la treabă, 

Moşul găsind vreme pe cellalt întreabă, Zicându-i 
— Jupâne! voi fraţi sunteţi poate, 

Că vă văz prea bine semănând la toate? 
Tovarăşu-i zise cu scârbă într-însul: 

— Aş! n-aş mai vrea frate să am şi ca dânsul, 
Că atât doar are, chip şi trup ca omul, 

Dar poţi să-i dai paie ca şi la tot boul. 
Vorbind ei, soseşte cel ieşit afară 
Şi îndată vorba între ei schimbară. 

Puţin daca trece şi acestlalt iese, 

Moşul iarăşi, care curios fusese, 
Asemeni ş-acestui face întrebare: 

— Jupâne! — zicându-i — fraţi sunteţi îmi pare? 
Că semănaţi, uite, la chip, cu-ntregime, 
Potriviţi întocma şi la înălţime. 

Ş-acest iar răspunse: 

— Ai greşală, tată, 



Să-mi fie el frate n-aş vrea niciodată, 

Că e măgar mare, care nu mai simte, 

Să-i pui să mănânce tăriţe-nainte. 
Auzind bătrânul aceste cuvinte, 

Către unul-altul nedându-şi ei cinste, 

Se scoală îndată, caută copaie, 

Merge şi o umple până sus cu paie, 

Mai ia încă ună, se duce cu dânsa, 
Apucă şi pune tăriţe într-însa, 

Şi cu amândouă intrând el în casă 
Le puse-nainte pe pat fără masă. 

Ei, văzând aceasta, îl întreb deodată: 

— De ce ne pui aste înainte, tată? 

— Poftiţi, — el răspunse — că va dau eu încă, 
Boul şi măgarul de aste mănâncă. 

Iar ei începură-n ochi să se privească 
Şi unul de altul faţa să-şi roşască. 
Bătrânul atuncea gura-şi întremează, 

Şi învăţătura astfel îşi urmează 
Zicând: — Copii tineri! Rău să nu vă pară 
De această glumă ce-o fac astă-seară, 

Că, cât are omul în lume viaţă, 

Tot mereu învaţă şi nu se învaţă; 

Şi voi de aceasta aveţi trebuinţă, 

Numai d-aţi lua-o cu bunăvoinţă. 

Deşi nu-s atâtă înţelept, cuminte, 

Dar tot poci a zice două-trei cuvinte. 

De sunteţi tovaroşi or fraţi, eu n-am treabă, 
Cum vreţi puteţi zice la cine vă-ntreabă. 




1 ^ 

Decât zic, e bine că omul vrodată 
P-alt să nu defaime, să-i puie vro pată, 
Şi mai mult p-acelea care-1 însoţeşte 
Sau altfel cu dânsu-mpreună trăieşte. 

Că cine-i de treabă cu prost nu s-adună, 
Cinstea cu ocara nu pot fi-mpreună. 
Cine îşi defaimă contovaroşia 
îşi arată însuşi necuvioşia. 

Că fieştecare cu cin’ se-nsoţeşte, 

Ca el prin urmare lumea-1 preţuieşte. 
A umbla pe sine mai bun să se facă, 
Defăimând pe altul nu poate să placă. 

Că e o zicală mai de toţi vorbită: 
“Omul la om trage şi vita la vită“. 

Atunci luând moşul copăile date, 

Le puse-nainte pîine şi bucate 
Şi îi cinsti bine după cuviinţă, 
Făcându-i el asfel greşala să-şi simţă. 
Carii cât trăiră tot îl pomeniră 
Şi aceasta înşişi ei o povestiră. 

DESPRE VORBIRE 



îmbucătura mare să-nghiţi 
Şi vorba mare să nu o zici. 
Deşi 

îmbucătura cea mare 
Se înghite cu-necare. 



Căci 



Vorbele celor mari sunt ca zmochinele de dulci, 

Iar vorbele celor mici sună ca nişte nuci. 

Zice un înţelept: 

Sau taci, sau zi ceva mai bun decât tăcerea! 

Şi 

Dacă vei să trăieşti liniştit, să nu vezi, să n-auzi, să taci. 
Vorba-şi are şi ea vremea ei, 

Iar nu să o trânteşti când vei. 

După proverbul turcesc: 

Sioileiesem soiz olur, sioilemeisem dert olur, 
Adică: 

De voi zice, vorbă să face, de nu voi zice, venin să face. 
Şi cum zice românul: Limba vacii este lungă, 

Dar la coada-şi tot n-ajungă. 

Şi iarăşi, 

Sarea-i bună la hiertură, 

Insă nu peste măsură. 

Că 

Unde este vorbă multă, 

Acolo e treabă scurtă (puţină). 

Totdauna 
Cine are limbuţia, 

E mai rea decât beţia. 

Unul ca acela 
Parcă se pune la cioarbă 
Una-ntr-altă tot să soarbă, 

Asfel nu-ţi dă pas de vorbă. 

Până-şi găseşte să-i zică: 

Stăi, că nu ţ-e gura chioară, 




Ţine rândul ca la moară. 

Aici la râşniţă nu e, 
Care când o vrea să puie. 
Limbutul 

N-are cine să-l asculte 
Şi el spune, -ndrugă multe. 

Şi 

Silă de vorbă îşi face, 
Tot să troncănească-i place. 
Parcă 

A mâncat picioare de găină. 
Ş-îl tot răcăie la inimă. 
De aceea 

Săracul n-are nici haină, 
Nici la inimă vro taină. 
Totdauna 
Vorbele cele ferite 
în piaţ ş-în moară-s vorbite. 



POVESTEA ĂLUIA 

într-un oraş oarecare, 

Ca şi Bucureştiul de mare, 
Unde lumea în piaţ iese 
Şi-ncoaci-încolo să ţese, 
Pintre cei ce vând producte 
Şi fel de feluri de fructe, 



Unde răsună haznale 



Trântindu-se pe tablale, 
Unde unii iau, dau, număr, 
Alţii încarc braţ, mâini, umăr, 
Unde glasuri şi guri multe 
Nu stau să se mai asculte, 
Vorbind orice-n gură mare, 
Altul de ei habar n-are, 
Unde mulţi casc guri degeabă 
Şi de sănătăţi să-ntreabă, 
Aici şi-eu ca lumea toată, 
Intr-o zi umblând prin gloată, 
Ş-ascultând cum vorbea unii 
Cu glasuri mari, ca nebunii, 
Văzui doi inşi se-ntâlniră 
Şi cu zâmbet se opriră, 
Căciulile îşi luară 
Şi asfel se salutară: 

— Bună ziua, mai neavere! 

— îţi mulţămesc, dragă vere! 

— Ce mai faci, cum îţi mai pasă, 
Sunt toţi sănătoşi p-acasă? 

— Tari, mari, neavere, ca piatră, 
Mănânc cenuşe pe vatră. 

— Dar tu, mare, dragă vere 
Ai de mâncare, de bere? 
Cum o duci cu sărăcia? 
Ce-ţi mai face calicia? 

— Sănătos, voinic sunt, vere, 
Şi trăiesc după putere, 




De sărăcie nu-mi pasă, 

Că şade supt pat acasă, 

Au ouat ş-acum cloceşte, 
Ce-o vrea Dumnezeu sporeşte. 
Şi de multă datorie, 
Umblu beat de bucurie. 

— Ba ca să zici, măi neavere. 
Vesel eşti, or am părere? 

— Dar or nu vezi? Ce pustie! 
Tu o să mori în prostie. 

Apoi, te uită la faţă 
Şi mă-ntreabă de viaţă. 

— Ba te văz cu faţa vie 
Şi, de deochi să nu-ţi fie, 
Eşti la piele ca curcanul, 
Galben de gras ca şofranul. 
Dar ce mănânci de ţi-e bine 
Şi eşti numai os şi vine? 

Ce bucată îţi prieşte, 

Aşa de te-ngălbeneşte? 

— Şi asta mă întrebi încă, 
Nu ştii omul ce mănâncă? 

— Negreşit, nici fân, nici paie, 
Nici bea apă din copaie, 

Ci mămăligă cu ceapă 

Şi un căuş, doi, cu apă. 

— Ba, ba, vere, mă cam iartă, 
Că nu ţ-e fasolea hiartă, 

Eu am mâncat, ce să cheamă, 



Un mezelic de pastramă 
Cu un dumicat de pâine, 

De sunt patru zile mâine, 

Şi uite pe loc mă dete 
La o pustie de sete; 

Nu faci tu vrun fleac de cinste, 
Ca să-mi ud măcar un dinte? 
— Bucuros, cu voie bună, 
Dar în buzunări nu sună, 

Că croitorul, ovreiul, 

Mi le-a cusut cu temeiul, 
S-au spart păn’ la săptămâna, 
Făr’ să bag intr-inşii mâna; 
Punga, care n-o am iară, 

S-a bolnăvit d-astă-vară 
Ş-au ajuns într-o slăbire, 

De nu-şi poate veni-n fire. 

Şi dintr-asta, cum să vede, 
îţi spui dreptul, de m-ai crede, 
De când n-am văzut paraua, 
I-am uitat cum e turaua. 

— Tpiu! la dracu, pentr-o pungă 
Ţinuşi un ceas vorbă lungă, 
Aci în mijloc de cale; 

Nu intrarăm colea-ncaile 
La aceea ospătărie, 

Unde pe perete scrie: 

“Azi bem şi mâncăm bucate 




Pe parale peşin date, 

Şi mâine, fără cârteală, 
Ospătăm pe cicăleală?” 
Asfel zicând, se-mbiară 
Ş-a se ospăta intrară. 

Mă făcui şi eu cu treabă 
Şi-ntrai după ei în grabă, 

Să văz ce-o să se urmeze 
Şi cum o să ospeteze. 
Şezând dar eu de o parte 
Şi ascultând de departe, 
Văz, ei după ce cerură 
Mâncare şi băutură 
Şi se săturară bine 
De toate, cum se cuvine, 

Au venit să-i socotească, 
Ospăţul ca să-şi plătească. 
Neaverea se scoală-ndată 
Şi pe perete arată, 
Zicând: — Domnule, azi scrie 
Ca să bem pe datorie, 
Fiindcă ieri fuse anul 
De când trântii colea banul, 
De-ţi plătii cum se cuvine 
Şi te-ai mulţămit de mine. 

— Domnule, — birtaşul zise — 
N-ai înţeles cele scrise; 

Ia mai citeşte o dată 
Şi vezi, zice ş-azi cu plată 



Şi iar ca ieri mai la vale 
Că mâine fără parale? 

— Jupâne, — zise neaverea — 
Zi orcum ţ-o fi plăcerea 
Şi sporeşte cât de multe 
Cui o vrea să te asculte. 

Nu trebuia să-mi scrii mie 
Vorbe cu iconomie, 

Că fiecare cap n-are 
C-al dumitale de mare, 

Să judece cele scrise, 

Că sunt după cum zici zise, 

Ci pe şleau le înţelege, 

Fără să le mai deslege. 

Iacă eu unul sunt care 
N-am înţeles ce tâlc are, 

De aceea nici n-am vină, 
Dumneata eşti de pricină, 

De venii făr’ de parale 
După scrisurile tale. 

Că-mi este urât, nu-mi vine 
Să port parale la mine, 

Ba nici acasă în ladă 
Nu-mi plac bani să văz grămadă, 
Ca şi acum, bunăoară, 

Nu e în ea para chioară; 

Dar cântecul dumitale, 
Fiindcă cere parale, 




Şi eu iar, deocamdată, 

Ţ-oi cântă ceva drept plată. 
— Ce spui? — birtaşul îi zise, 
Strigând (cum se necăjise) — 
Să-mi cânţi cântece pe plată? 
Bani, că te-ncaier îndată! 

Eu am dat bani pe bucate, 
Nimeni nu-mi dă pe cântate; 
Haide, zic, parale scoate, 

De nu, te despoi de toate. 
Neaverea sfecli de frică, 
Gândi, hai, îl ia de chică; 

Şi-ncepu cu binişorul 
Să moaie pe negustorul, 
Zicând: — Jupâne, mă iartă, 
Aici nu încape ceartă, 
N-am plecat pe uş-afară, 

Ca să mă iei la ocară; 

Stăi, aici e învoială, 

Noi să facem o tocmeală, 
Să-ţi cânt şi, dacă nu-ţi place, 
Atunci fă-mi orce-mi vei face, 
Iar de-ţi va fi pe plăcere, 
Atunci n-ai nimic a-mi cere; 
Am un cântec, s-auzi numa, 

E nou, făcut chiar acuma, 

Ia să încep şi ascultă, 



Că nu e cu vorbă multă. 



Aşa el tuşi dodată 
Ş-începu să cânte-ndată: 

“ Toată vara fără treabă, 

O pierdui ca un nerod, 
Câţi umbla-nhaitaţi degeabă, 
Eu eram cu ei pe pod. 
Dacă mi să făcea foame, 
Eu la masă mă duceam, 
De la supă păn’ la poame 
închinam şi chef făceam. 

Câte basme firoscoşii, 
Undeva spunea-n vileag, 

Şi eu ca năbădăioşii 
Alergăm s-ascult cu drag. 
Dacă mi să făcea foame, 
Eu la masă mă duceam, 
De la supă păn’ la poame 
închinam şi chef făceam, 
îmi plăcea la cântecele 
Să ascult; când auzeam 
Frunză verde trei lalele, 
Alţi cânta, eu chiuiam. 
Dacă mi să făcea foame, 
Eu la masă mă duceam, 
De la supă păn’ la poame 
închinam şi chef făceam. 
Nu-mi venea să şez în casă, 
Nici de lucru să m-apuc, 
Lumea unde sta mai deasă, 




Mă grăbeam iar să mă duc. 
Dacă mi să facea foame, 

Eu la masă mă duceam, 

De la supă pan’ la poame 
închinam şi chef făceam. 
Câţiva bani ce-aveam în ladă, 
Să-i păstrez nu mai gândeam; 
Tot luam des din grămadă, 
Cheltuiam, galant eram. 
Carne cumpărăm şi poame 
Şi acasă le duceam, 

Dacă mi să facea foame, 
Beam, mâneam şi chef făceam. 
Vreme bună pe cât fuse, 

Eu la iarnă n-am gândit; 
Când din pungă tot să duse, 
Iacă şi ea a sosit. 

Dacă mi să face foame, 
Privesc masa când mă duc, 
Nu e supă, nu e poame, 
N-am o dată să îmbuc. 

Ies pe poduri, viu acasă, 
Văz ca şi afară frig, 

Nu e pâine, nu e masă, 
N-am ce să fierb, ce să frig. 
Nevasta acum îmi strigă: 
«Bărbate, lemne, mălai», 
Pruncii: «pâine, mămăligă», 
îmi zbier toţi şi-mi fac alai”. 



Sfârşind cântecul, neaverea 
întreabă să-şi dea părerea 
De i-a plăcut cântecelul, 

Iar de nu, să-i schimbe felul. 

Birtaşul îi zise iară: 

— Bani, bani, şi curând afară! 
De cântec nu-mi pasă mie, 
Plăteşte-mi cu omenie, 

Iar de nu, ieşi cu necinste! 
Ai înţeles de cuvinte? 
Scoate colea punguliţa, 
Fă-o să-şi caşte guriţa, 

Să verse din gât dulci glasuri, 
Soprani, secunde şi basuri, 
Să vezi cum mă-mpaci cu ele, 
Iar nu cu seci cântecele. 
Neaverea nu zăboveşte, 

Ia punga ş-o descreţeşte 
Binişor cu două deşte, 
Cântând vorbele aceste: 

— Deschide-te, punguliţă, 
Cască draga ta guriţă, 
Răsună frumos din corde 
Ale tale dulci acorde 
Şi scoate acele glasuri, 
Soprani, secunde şi basuri, 
Birtaşului cum îi place, 

Ca cu mine să se-mpace. 

El încă nu isprăvise, 




Dar birtaşul sărind zise: 

— Ha, vezi, ast cântec îmi place, 
Asta pentru mine face, 

Dar nu d-alde pierde-vară, 

Fire-ai cu el de ocară! 

La aste vorbe, neaverea 
Sare îndată cu verea 
Ş-apucă pe uş-afară, 

Zicând: — Ne plătirăm dară. 

Este o zicală: 

Boul se leagă de coarne şi omul de limbă. 



DESPRE VORBIRE IARĂŞI 

Din vorbă în vorbă, vorbă se deschide, 

Din vorbă în vorbă iese adevărul. 

Din vorbă se face fapta şi din faptă vorba. 
Cuvântul e ca vântul, nu să ajunge nici cu armăsarul, nici 

cu ogarul. 

De multe ori limba taie mai mult decât sabia. 
Limba oase n-are şi oase sfărâmă. 

De aceea 

Puneţi frâu la gură şi lacăt la inimă 
Căci 

Gardul are ochi şi zidul urechi. 

Vorba rea să duce ca glonţul. 

Ce să naşte p-întunerec trebuie să se vază la lumină. 



Şi boul are limbă mare, dar nu poate să vorbească. 
De aceea 

Taci, să-ţi fie casa casă şi masa masă. 

Glumele să-ţi fie ca sarea-n bucate. 

Ca să nu-ţi zică cineva: 

Vorbe bune dar nesărate. 

Nu e meşteşug a găti mâncare, ci e meşteşug a o potrivi 

din sare. 

Limba îndulceşte, limba amăreşte. 

Cu râmă mică se prinde peştele mare. 

Vorba dulce mult aduce. 

Doi călători într-o vreme merindele isprăvind 
Şi lângă un sat p-o vale cu caii lor poposind, 

Zise unul: 

— Tu şezi, vere, şi mai ia seamă de cai, 

Ca eu mă duc 1-acea casă să cer o pâine încăi, 

Că d-alde alte bucate crez că aici nu găsim, 

Ci cu ce vom putea astăzi să şedem şi să prânzim. 
Mergând el, vede muierea în mâini cu un făcăleţ 
Stând, judecându-şi bărbatul cu răstiri, cu grai semeţ; 
Iar bărbatu-i se vârâse pe supt pat, de frica ei, 

Şi se bocea cu glas mare, ca pruncii cei mititei. 
Călătorul, de la uşă această scenă privind, 

Intre multa lui mirare zise muierii grăind: 

— Ucigă-te crucea, drace! (Şi se închina mereu.) 

Ia stăi, femeie, aşteaptă, ce faci, pentru dumnezeu! 
Cum poţi tu să-ţi baţi bărbatul? 

Oaie e el, vacă, ţap? 

Au nu ştii că el îţi este dat ţie să-ţi fie cap? 

— Tocma d-aceea — ea zise — de-mi voi bate capul eu, 

Cui ce-i pasă? Că poci face ce voi vra cu capul meu: 

De-1 voi lovi de perete ori de vreun bolovan, 

La această n-are treabă să mă judece Nan, Bran: 

Dar tu ce cauţi aicea, ia cară-te din ăst loc, 

C-apoi încarc făcăleţul în spinarea ta pe loc. 

— Am venit — el îi răspunse — ca să te rog de ceva, 

Să ne dai turtă or pâine, de vei fi având cumva, 

Că am isprăvit merindea ce o aveam pentru drum, 

Nici aţă n-am tras prin gură de aseară pân acum. 

— Piei d-aici! — zise muierea — dacă ai fost cerşetor, 

Ce ai venit la casa mea să te faci judecător? 

Şi cu zicerea această, asupra-i se repezi, 

Ca să-l facă mai cu poftă în acea zi a prânzi; 

Care de nu fugea-ndată, precum venea ea să dea, 

Vro câteva făcăleţe în spinare-i grămădea. 

Ducându-se el în fugă şi la celalt ajungând, 

Câte i se întâmplase le spuse toate pe rând; 

Iar tovarăşul său rise ş-îi zise: 

— Geabă trăieşti! 

Nu ştii să te porţi, frăţie, cu firile omeneşti; 

Şi cu tine mor de foame! 

Dar şezi tu, eu să mă duc, 

Şi să vezi acum îndată bucate cum îţi aduc. 

După ce zise el asfel, plecă ş-acolo mergând 
Găşi pe muierea încă pe bărbatu-şi judecând, 

Stând el şi privind din uşă, zise: 

— Ba prea bine, zău! Eşti bună de-1 laşi să plângă ş-îngădui să-ţi stea buzău; 
Dar nu ca la satul nostru, când îl vede supt pat tras, 



Ţi-1 îmboldeşte ş-îl bate până nu mai scoate glas, 

Ba încă îi porunceşte şi îi zice hotărât 
Să-i cânte şi cocoşeşte cum stă acolo vârât. 

Cum îl auzi muierea, lasă acel făcăleţ 
Ş-începu să-l îmboldească cu un băţ mai lunguieţ, 
Dând şi strigând către dânsul: 

— Dar nu taci, mă, n-auzi tu? 

— Nu tac, fă, nu, — el răspunse către ceea ce-1 bătu 
— Că nu-s muiere ca tine, ci-s inimă de voinic, 

Bate-mă orcât îţi place, că asta eu tot o zic. 

— Iartă-1, — îi zise streinul — e sărmanul nătărău! 
Nu ştii că este o vorbă, degeaba baţi fierul rău! 

Tu îi zici rasă, el tunsă, şi niciodată nu poţi 
Prostia cea din născare din capul lui să o scoţi. 

Pe când zicea el acestea, femeia stând ş-ascultând 
Se-ntoarse către bărbatu-i ş-îi zise cu cuvânt blând: 
— Ai văzut tu om de treabă, cuminte şi înţelept? 

Ai auzit vorbe bune? Asculţi cum judecă drept? 

De ce nu avusei, 

Doamne, parte d-astfel de bărbat, 

Să mă las el să mă bată, iar nu eu să stau să-l bat? 
Văzând streinul acuma că femeia s-a-mblânzit, 
Socoti că este vremea să-şi capete de prânzit 
Ş-îi zise: — Te-aş rugă, dragă, de ţi să-ntâmplă cumva 
Vro bucăţică de pâine, or turtă, or altceva, 

Să-ţi faci pomană cu mine, că ş-aseară n-am cinat, 
Am avut ceva merinde, dar cu drumul s-au mâncat. 
— Bucuros, ea îi răspunse şi scoase turta pe loc, 

Ii dete totdeodată şi friptura după foc. 




— De vei — urmă ea a-i zice — aici să şezi să prânzeşti, 
îţi dau lapte dulce, acru şi zmântână de pofteşti. 

— Ba, ba destul — el îi zise — şi îţi foarte mulţămesc, 

Calu-mi este la păşune ş-acolo merg să prânzesc. 

Aşa el de la femeia prânzuleţul câştigând 
Şi la tovarăşul care îl adăsta ajungând, 

— Iacă, prietine, — zise — dacă ştii cum să te porţi, 

Bucăţică chiar din gura lupului poţi să o scoţi. 

De aceea zice: 

Cu o lingură de miere mai multe muşte prinzi decât cu o bute de oţet. 

Nu te amesteca nepoftit în vorba altora. 

Că 

Nepoftitul scaun n-are. 

Unde nu-ţi fierbe oala, nu-ţi băga lingura. 

Nu te amesteca ca mărarul în toate bucatele. 

De multe ori gluma înjură muma. 

Şi 

Gura aduce ura. 

Nu vorbi pe dintregul ca baba chioară. 

Că să găseşte vreunul de 
îţi umflă ceafa de pumni şi spatele de ciomege. 

Şi 

Pin’ la împăratul, rabzi încăieratul. 

Ş-apoi 

Bătaia şi ocara nu se întoarce niciodată. 

Şarpele, până nu-1 calci pe coadă, nu să-ntoarce să te muşce. 

Furnica cât e de mică şi tot, dacă o calci pe picior, capul îşi ridică şi te pişcă. 

însă 

Să vorbească şi nea Chilom, că şi el e om. 



Dar 



Toată paserea pe limba ei piere. 

O slugă flecară pe unde slujise 
Toţi tot îl bătuse şi tot îl gonise, 
încât dintr-aceasta prea rău ajunsese, 
Hainele pe dânsul toate să rupsese. 

Un negustor asfel portul prost văzându-i, 
Odată-ntâlnindu-1 1-a-ntrbat, zicându-i: 
— Ce o fi pricina de nu-ţi merge bine? 
Că eu te ştiu încă de copil pe tine, 
Beţiv, curvar nu eşti, cărţi nu joci, îmi pare, 
Cum putuşi ajunge-n aşa proastă stare? 
De ce nu-ţi vâri capul la vrun om de treabă 
Şi tot umbli razna pe drumuri degeabă? 
— Jupâne, — el zise — nu-mi e altă vina 
Decât căci spui dreptul e toată pricina. 
Minciuna nu-mi place, vorbesc adevărul. 
D-aceea oriunde mă pisez ca mărul 
Şi mă dau îndată pe poartă afară, 

De nu-mi găsesc locul şi pacea în ţară. 

îi zise lui omul, auzind aceste: 

— Că spui adevărul nici un rău nu este, 
Aşa slugă mie chiar îmi trebuieşte 
Si de vei, d-acuma vin’ de te tocmeşte. 

Să tocmiră-ndată şi se învoiră, 
în două-trei vorbe zapisu-ntăriră. 

Deci îl luă omul ca să-l procopsească 
Şi plecă cu dânsu-n piaţ să târguiască. 
Cumpără, îi dete un codru slănină 




Şi într-o hârtie puţină făină, 
Zicându-i: — Na, du-le acestea acasă 
Şi zi să gătească ceva pentru masă. 

El, dacă se duse la a sa stăpână, 

Se uită la dânsa, dându-i-le-n mână, 

Şi văzând că cată cam pieziş din fire, 
începu să-i zică ei şi să se mire: 

— Aolio! cum cauţi chiar ca o găină, 

C-un ochi la făină şi alt la slănină! 

Ea cum îl aude, luând furca, sare 
Ş-îl încarcă bine cu ea pe spinare, 
Strigând: — Auzi vorbă! auzi fleac odată! 
Tocma un ca tine de min’ joc să-şi bată! 
Afară! afară! Slugă blestemată, 

Să nu-mi calci în curte, că-ţi sparg capu-ndată. 
El fugind pe poartă în drum se opreşte, 

Iaca şi stăpânul său îl întâlneşte, 
îl întreabă: 

— Ce e? Că l-a gonit zise. 
Scărpinându-şi locul unde îl lovise. 

— Dar de ce pricină? — stăpânul întreabă 
— Pe bună dreptate, or aşa, degeabă? 

— Văz eu, — el răspunse — e cum se vorbeşte: 
Cine spune dreptul loc nu-şi mai găseşte. 
Auzind stăpânul din ce i-a fost plânsul, 
începu să zică asfel către dânsul: 

— Ba nu-ţi e, sănnane, nimenea de vină, 

Ci gura-ţi, flecară, este de pricină; 

Să spui adevărul altă se-nţelege, 



Nu de unul ş-altul omul să se lege; 
Gura ta te bate ş-o să te mai bată 
Dacă ea îţi este flecară odată. 



DESPRE MINCIUNI ŞI FLECĂRII 



Omul care e flecar 
Troncăneşte ca un car. 
îl auzi numai: 

Hodorog-tronc! vorba îndată, 

Ca moara când e stricată. 

El 

Pentr-un şoarece se-nnoadă 
Şi jură că n-are coadă. 

Şi 

încornorează ţânţarul 
De ţi-1 face cât magarul. 

Sau 

Vei, nu vei, el cu d-a sila 
Face musca cât cămilă. 

Şi 

Purecile când îi place 
Cât un elefant îl face. 

Da însă 

Cu minciuna or prânzeşti, or cinezi, 
Pe amândouă nu le închelbezi. 
Căci 



Vremea cu încetul poate 

Să le descopere toate. 

Şi mai vârtos 

Minciuna are şi ea pe unde se trece. 

Povestea ăluia: 

Umblă la grădinar crastraveţi să vânză, 

Şi lui de dânşii îi este acră rânza. 

Minciuna ca glonţul în apă se afundă 
Şi îndată ca frunza iese în undă. 

Şi 

Suliţa orişiunde 
Nu să poate ascunde. 

Dar însă 

Mincinos pe mincinos nu poate înşela. 

Un mincinos stând odată zise altui mincinos: 

— Prietene, vezi tu turnul acel nalt şi luminos? 

— Da, acesta îi răspunse; şi iar îl întrebă el: 

— Dar vezi tu tocma în vârfu-i cum umblă un şoricel? 
— Ce mai minciună cu coame, — zise prietinul său — 
Că eu abia zăresc turnul, necum şorecelul tău; 

Insă îl auz prea bine cum umblă-n tropot, încât 
Parc-ar bubui o toabă ş-ar avea clopot la gât. 

— Te crez, acel îi răspunse, văzându-se înfundat, 
Fiindcă nu-şi găsi omul cu minciuni de înşelat. 
După proverbul ce zice: 

A umblat cât a umblat, 

Dar acum i s-a-nfundat. 

Un împărat mare către răsărit, 

Care în vechime a fost prea vestit, 

Având moştenire de la moşi-strămoşi 



Un inel în deget din cei mai preţoşi, 

A căruia piatră făcea la minuni, 
Tămăduia boale, vindeca nebuni; 
D-aceea-mpăratul purtându-1 cu drag 
Şi fiind în toartă puţintel cam larg. 
Jucându-i în deget, într-o zi căzu 
Cine ştie unde, şi el nu văzu; 

După ce-n palatu-i cătând obosi 
Şi nu fu putinţă deloc a-1 găsi, 

Puse om îndată cu un trâmbiţaş 
Ca să publiceze strigând prin oraş 
Cum să împăratul, pe uliţi umblând, 

A pierdut inelul, din deget căzând; 

Şi acela care îl va fi găsit 
Cu-mpărăteşti daruri va fi dăruit, 

Ii va da şi aur oricât va voi 
Şi c-un palat mare îl va dărui. 
Acestea pristavul pe când le striga 
Şi lumea s-auză spre el alerga, 

Un cârpaci de cizme prea sărac fiind, 
Care aci-n piaţă sta-ntr-un colţ cârpind 
Şi copii o spuză împrejuru-i stând, 
Precum şi nevasta-i cu dânşii şezând, 
Aşteptau să vie niscai vechituri 
Şi să ia parale după cârpituri, 

Ca să nu mai ţipe, să cumpere pâini, 
Pre toţi să-i împace, dându-le prin mâini 
Auzănd atuncea pre pristav strigând, 
Ş-împrejur copiii de foame plângând, 




Să-nţeleagă lumea pentru ce s-a strâns, 
Ş-în urechi sunându-i că publicuiesc 
De inel şi darul cel împărătesc, 
începu să strige: 

— Nu mai publicaţi, 

Eu îl ştiu inelul, nu-1 mai căutaţi. 

Ei cum aud gura-i, cu toţi îl apuc 
Şi la împăratul îndată îl duc. 

Iubita-i nevastă-n urma lor să ia, 

Să roagă să-l lase, zicând, vai de ea: 

— N-ascultaţi la gura-i, nu credeţi de el, 
Că nimic nu ştie de acel inel. 

Ei însă la vorba-i nici n-au ascultat, 

Ci la împăratul l-au înfăţişat, 

Zicând că acesta a mărturisit 
Precum ca inelul el l-ar fi găsit. 

Iar cârpaciul care era cu aceşti, 

— împărate! — zise — mulţi ani să trăieşti, 
Nu că-1 ştiu inelul, nici l-am găsit eu, 
Ci-1 poci ghici numai cu zodiacul meu: 

Să ţi-1 spui anume cine l-a găsit 
Din minutu-n care din deşti ţ-a lipsit; 
Decât nu să poate să-ţi ghicesc pe loc, 

Ci patruzeci zile cer să-mi dai soroc 
Şi pe toată ziua să-mi dai şi tain (mertic), 
Adică pe lângă pâine, rachiu, vin, 

Ş-un gâscan cu varză, gras, fript la coptor, 
Atât docamdată îţi cei ajutor; 



Ş-în sorocul care îl orânduiesc 
Cu încredinţare hoţul ţi-1 ghicesc. 
Acestea dar cereri care l-a propus 
Porunci-mpăratul ş-în faptă s-au pus; 

Rândui pe unul regul-a păzi 
Să-i ducă merticu-n fiecare zi. 

Şi mergând cârpaciul la bordeiul său, 
începu nevasta să-l ţie de rău, 
Zicând: — Vai de tine! Ce-ţi veni să laşi 
Să ţipe de foame bieţii copilaşi, 

Să sari ca nebunii, în nevoi să-ncapi, 
Să-ţi răpui viaţa şi mormânt să-ţi sapi? 
Că-n urma veniră muşterii vro trei, 
Având să-şi cârpească, parale să iei. 

El curmându-i vorba: 

— Ci ia taci, — i-a zis — 

“Cine ce-o să tragă, la cap îi e scris”; 

Taci de cârpacia cu al ei venit, 

Sunt sătul de dânsa, ea m-a-mbătrânit; 
De azi înainte nu-mi suna-n urechi 
Ca să-mi câştig pâinea din cârpituri vechi; 
Cârpaci nu-mi mai zice, ci zi-mi ghicitor, 
C-o să mănânci gâşte fripte la cuptor; 
Că-n toată viaţa am muncit mereu 
Ş-un gâscan cu varză n-am mâncat şi eu, 
Dar cum zisei astăzi că ştiu să ghicesc, 
Câştigai merticul cel împărătesc; 
Patruzeci de zile soroc am cerut 



Să ghicesc inelul care l-a pierdut. 




îi tăie ea vorba: 

— Dar ce, nebun eşti? 

Şi de unde naiba ştii tu să ghiceti? 
Tocma pe-mpăratul s-amăgeşti te pui, 
N-ai gândit că viaţa o să ţ-o răpui? 

— Tocma chiar d-aceea — îi răspunse el — 
Voi să-mi fie moartea prin acel inel, 

Că ce-mi e folosul dacă am trăit, 

Alt decât necazuri, ce am dobândit? 

Ca sărac necazuri iarăşi o să strâng, 

Ştiu că nu voi râde, ci tot o să plâng; 
Decât s-am viaţă patruzeci de ani, 
Jinduit de toate ca un fără bani, 
Patruzeci de zile mult mai mult plătesc, 
Când vor fi trăite după cum doresc; 
Aşadar vro jale n-o să am că mor 
Mâncând fripturi grase, ca un ghicitor. 

— Şi pentr-o mâncare — îi răspunse ea — 
Te lepezi de suflet, laşi dracii să-l ia? 

Pentru o friptură pe Dumnezeu laşi 
Şi fără de milă pe ăşti copilaşi 
Să umble pe drumuri flămânzind săr mani 
Şi să te blesteme cât vor avea ani? 

— Ia lasă, nevastă, — îi răspunse el — 
Poate să va-ntoarce roata în alt fel, 
Patruzeci de zile avem la mijloc, 

Câte nu se schimbă până la soroc? ! 
Tatăl meu în viaţă când orice făcea, 
îl auzeam numai că sta şi zicea: 



“Când va vrea norocul să-şi întoarcă pasul, 
Nu aduce anul ce aduce ceasul.” 
Aşadar (zic poate) va da Dumnezeu 
Cumva să-l găsească, şi iacă scap eu. 
Când vorbea cârpaciul cu nevasta sa 
Şi gândea la gâşte fără a-i păsa, 
Vizirul atuncea prea era-ngrijat 
Pentru ghicitorul care s-a aflat, 

Căci găsind inelul unul din slujbaşi, 

Au putut să-l vază şi alţi vro câţivaşi, 
Mai pe unnă ş-altor dacă l-arătat 
Mergând la vizirul cu toţii l-a dat, 
Patruzeci la număr fiind toţi aceşti 
Supt vizir ai curţii cei împărăteşti; 
îndată vizirul la toţi daruri dând 
îi şi sfătuise, către ei zicând: 

— Să tăceţi ca muţii dintr-acest minut, 
Cin’ vă-ntreabă, ziceţi: Nu ştiu, n-am văzut. 
Pentru că inelul, după cum era, 

Să-l mai dea din mâna-i nu se îndura. 
D-aceea vizirul era prea-ngrijat 
Pentru ghicitorul care s-a aflat, 

Nu cumva să spuie că acel inel, 
Slujbaşii găsindu-1, e ascuns de el. 

Şi aşa vizirul la întâia zi 
Rândui dintr-înşii a se repezi 
Un slujbaş d-aceia 1-acel ghicitor, 

Să-i ducă gâscanul cel fript la cuptor 
Şi să vază dacă zice vrun cuvânt, 




Căci nu-i venea parcă să dea crezământ. 
Că va fi cârpaciul vreun ghicitor, 
Trenţeros văzându-1 ca un cerşetor. 
Mergând dar trimisul cel dintr-acea zi, 
Cum intră pe uşe, alt nu auzi 
Decât zise numai: 

— Iacă-n căpătâi 
Ne veni pe uşe numărul întâi, 

Şi păn’ la patruzeci, numărul bătrân, 
Trei zecimi şi nouă încă ne rămân. 

Adică cârpaciul asta o zicea 
Numărând gâscanii carii aducea. 
Dar trimisul altfel vorba i-a-nţeles, 
Ca cel cu pricină fiind mai ales; 

Şi mergând îndată foarte îngrozit 
Vizirului spuse că: — Am auzit 
Zicând eu sunt unul ce ştiu de inel 
Şi treizeci şi nouă încă ştiu de el, 

Şi că din aceşti toţi care mai rămân, 
Tocma cel din unnă este mai bătrân. 
Auzind vizirul pe acest trimis 
Cum că ghicitorul în asfel a zis, 

A crezut îndată cum că negreşit 
Ghicitorul este mag desăvârşit; 

Şi cuprins de groază stând tot se gândi 
Ce o să se-ntâmple de s-o dovedi, 
Cum că împăratul pe el şi pe toţi 
O să-i pedepsească ca pe nişte hoţi; 
Socotind acestea, se înfiora 



Şi în neodihnă prea mare era; 

Dar ca să se-ncrează şi mai cu temei, 
A doua zi altul trimise din ei 
Să ducă gâscanul cel fript la cuptor 
Şi să fure vorba de la ghicitor. 

Deci mergând trimisul ş-în casă intrând, 
Auzi îndată cârpaciul zicând: 

— Ei iacă, nevastă, şi numărul doi 
C-a venit cu cinste în casă la noi: 

Din patruzeci dară dacă îi scădem, 
Treizeci şi opt tocma încă mai avem. 
După ce se-ntoarse şi acest trimis, 
Vizirului spuse: 

— Iacă ce a zis, 

Că am rămas tocma treizeci şi opt noi, 
Ş-am intrat în casa-i pân-acuma doi. 

Auzind vizirul şi acest cuvânt, 

Şi fără-ndoială dându-i crezământ, 
După proverbul ce zise: 

“L-a mai îngrozit o toană.” 

“I s-a făcut faţa ca pământul.” 
“A-ngălbinit ca turta de ceară.” 
C-acel care 

“Se ştie cu cuiul la inimă.” 
Zicând: 

“S-a îngroşat gluma.” 

“Şi de este glumă, dar nu e bună.” Deci, 
Hotărî vizirul ca a treia zi 



Să vază şi însuşi ce va auzi, 




Şi de gânduri multe tot fiind muncit. 
Toată nopticica deloc n-a dormit; 
Iar de ziuă-ndată cum s-a luminat, 
în necunoscute haine s-a schimbat, 
Şi, luând gâscanul cel fript la cuptor, 
Se duse cu dânsul el la ghicitor. 
Ghicitorul iarăşi ca şi pân-aci, 
Cum intră vizirul, capul îşi suci 
Şi văzând gâscanul în gheveci adus, 
Aburit, fierbinte ş-înaintea-i pus, 
Zise: — Iacă astăzi să făcură trei, 

Şi treizeci şi şapte mai avem din ei, 
Pân-o veni vremea sorocului meu 
Să ghicesc inelul, bun e Dumnezeu. 
Auzind vizirul, negreşit gândi 
Că taina ascunsă o va dovedi, 
Ş-începu a zice: 

— Jupân ghicitor! 

Eu te văz prea bine că eşti ştiutor, 
Dar sunt la mirare de ce prelungeşti 
Şi nu vrei îndată lucrul să-l ghiceşti. 

— Şi eu mă mir singur 
— îi răspunse el — 

De tăinuitorul acelui inel, 

Cum de prelungeşte ş-îl ţine ascuns, 
Sau cum i se pare că va da răspuns 
Când mâine-poimâine îl voi spune eu, 
Oare nu gândeşte că-i va fi cu greu? 
Eu n-am vrut dodată să-l arăt, gândind 



Că-1 va scoate singur, vremea prelungind. 

Iar vizirul care sta ca slujitor: 

— Prea bine faci, — zise — jupân ghicitor. 
Dar dacă, spre pildă, ar veni cumva 
Să-şi dea taina ţie-n vrun fel cineva, 
Adică să-ţi spuie că ar fi găsit 
Undeva inelul şi l-a tăinuit, 

Şi acum de frică ar voi să-l dea, 
în vreo pedeapsă spre a nu cădea, 
Vrun mijloc ai face ca să nu-1 vădeşti, 
Făr-a-i spune faţă şi să-l izbăveşti? 

— O, Doamne! 

— Răspunse bunul ghicitor 
— Eu o ştiu pricina, frate slujitor, 

Şi tocma d-aceea vremea prelungesc, 

Că îmi este milă lumea să muncesc; 

Dar puteam inelul să-l ghicesc pe loc 
Şi băgăm d-atuncea pe mai mulţi în foc; 
Ci crez omenirii, că om sunt şi eu, 

Şi greşim adesea toţi lui Dumnezeu; 

Dar el ne aşteaptă să ne pocăim, 

Nu ne pedepseşte-ndată cum greşim, 
într-acest chip nouă pildă vrând a da 
Că şi noi asemeni să putem răbda, 

Şi cu bunătate să ne folosim, 

Să nu grăbim rău-n grab să-l pedepsim. 
Umilit, vizirul zise către el 
(Scoţând totodată şi acel inel): 




— Iată dar inelul, că l-am găsit eu, 

Şi mă-ncrez în tine ca în Dumnezeu; 

Ţi-1 dau d-acu-n mână făr’ să mă silesc 
Ş-o pungă de galbini iacă-ţi dăruiesc, 

Să faci cum vei face să nu mă vădeşti, 

Că eu sunt vizirul cu care vorbeşti, 

Şi încă mai multe daruri o să vezi, 
Num-această taină-n tine s-o păstrezi; 

Ii vei da inelul or în ce chip ştii 
Şi cu mine d-astăzi prieten să fii. 

îi zise cârpaciul: — Banii poţi să-i laşi, 

Să mângâi cu dânşii aceşti copilaşi, 

Iar inelul ţine-1 în păstrarea ta 
Ş-în ce chip vom face îţi voi arăta. 

Numai de-mpăratul des seamă să bagi 
Cam ce fel de lucruri mai mult îi sunt dragi, 
Adică ce vite în curtea sa sânt, 

Sau ce fel de păsări plăcerea-i încânt. Răspunse vizirul: 
— Să-ţi spui şi acum: 

Alte la plăcerea-i nu şunt nicidecum, 

Decât în grădină-i lebăde având, 

Merge, le priveşte cu drag când şi când. 

— Vezi, în ele,-ntr-una — îi răspunse el 
— Vei băga pe gâtu-i pierdutul inel, 
însă tocm-atuncea când ţ-oi zice eu, 

Aproape de ziua ghicitului meu; 

Şi făcând aceasta după cum îţi zic, 

Să nu mai ai grije mai mult de nimic, 



Rămâne asupra-mi orşice cuvânt, 
Te-ncrede pe mine, că copil nu sânt. 
Deci plecând vizirul de la ghicitor, 
împăcat de gândul cel îngrozitor, 

Păzi ziua, ceasul cel orânduit 
Să bage inelul cum l-a sfătuit; 

Şi când fu cârpaciul chemat la palat 
Şi la împăratul s-a înfăţişat 
Zise: — împărate, mulţi ani să trăieşti, 
Am ghicit inelul prin zodii cereşti; 

Nu e de om însă în vrun fel aflat, 
Ci-ntr-o zi-n grădină când te-ai preumblat 
Ţ-a căzut din deget de nici n-ai simţit 
Ş-o lebădă-ndată de jos 1-a-nghiţit. 
Zâmbi împăratul vorba-i ascultând 
Ş-îl întrebă iarăşi, cu blândeţi zicând: 
— Prea bine, să poate să nu fi simţit, 
Dar vei putea spune care 1-a-nghiţit? 

Răspunse cârpaciul: 

— Mai mult dintr-atât 
Nu poci, împărate, să-ţi spui hotărât, 
Căci una cu alta seamănă-ntr-un fel, 
Destul că la una e acel inel. 
Porunci-mpăratul să taie de rând 
Şi să le despice, în ele cătând; 

Tăind slujitorii cum a poruncit, 

Se găsi inelul care s-a ghicit, 

Şi de bucurie bunul suveran 
Pe cârpaciu-ndată îmbrăcă-n caftan, 




Şi încălecându-1 pe un armăsar 
Care şi p-acesta i l-a dat în dar, 

Cu cinste, cu pompă l-au dus omenit 
La palatul care i-a făgăduit. 

Deci scăpând cârpaciul de traiul cel rău 
Şi trăind domneşte în palatul său 
Cu averi destule şi cu bogăţii, 

Să vesti de dânsul 1-alte-mpărăţii, 
Cum că-n toată lumea nu poate fî alt 
Ca el să ghicească aşa de înalt. 

Tot în acea vreme un alt împărat, 
Care cu hotarul era-nvecinat, 
Pierduse din pieptu-şi la primblarea sa 
O cavalarie şi nu o găsea; 

Căruia îndată cum i s-a vestit 
Despre ghicitorul cel prea procopsit, 
Trimise scrisoare c-un tatar aci, 
Poftindu-1 să vie şi lui a-i ghici 
Şi pre împăratul rugând a-1 lăsa, 
Arătând pricina şi paguba sa. 
Ajungând tatarul 1-acest împărat 
Şi pe loc scrisoarea cum i-a-nfăţişat, 
Trimise îndată pe un slujitor 
Şi chemă să vie-naltul ghicitor, 
Căruia îndată îi şi porunci 
Ca fără zăbavă să mearg-a ghici, 

Şi chiar curierul care a venit 
Conductor să-i fie la călătorit. 



Plecă ghicitorul cu acel tatar, 



Dar prea trist cu totul şi plin de amar, 
Mirându-se-n sine cu ce meşteşug 
Ş-acolo să-ntoarcă vreun vicleşug; 
Nu contenea ziua, noaptea, a gândi, 
Ce să facă dacă să va dovedi 
Că n-are ştiinţă şi e un om prost 
Şi prin viclenie în cinste a fost; 
Socotind acestea, se călătorea 
Ş-îşi veştejea faţa de inimă rea; 
D-altă parte iarăşi vedea pe tatar 
Stând şi el pe gânduri şi oftând amar 
Şi i să părea că lui îi ajuta, 

Cu dânsul dodată văzând că ofta, 

Şi ca când pe dânsul tot îl tânguia, 
Ştiindu-i sfârşitul care o să-l ia. 

Asfel împreună ei călătorind 
Ş-în poarta cetăţii aproape viind, 
Aci cu-ntâmplare dând ei printr-un lac, 
Să răstumă-ntr-însul micul lor olac 
Şi să-nnomoliră atât de urât, 
încât să umplură mai până la gât; 
Acum ce să facă? La o casă trag, 

Şi stând se dezbracă d-anteriu, nadrag, 
Pun pe o femeie, le spală pe loc, 
Le-ntinde la soare toate într-un loc, 
Le venea să riză d- as fel de voiaj, 
Dar de întristare nu avea coraj, 

Se primbla prin curte cu ochii în jos 
Şi el şi tatarul se uita mijos. 




Asfel ghicitorul pe când se primbla 
Privind că ceacşirul vântul îl umfla, 
începu să zică: 

— Ei, ceacşir, ceacşir! 

Te primbli tu acuma, te mândreşti în şir, 
Dar te-oi vedea mâine cum te vei umfla 
Şi care răspunsuri le vei răsufla. 

El zise acestea, dar bietul tatar, 

Ce a fost anume Ceacşir chemat chiar, 
Căzu la picioare-i, cu amar plângând 
Şi cu rugăciune către el zicând: 

— O, preaînţelepte jupân ghicitor! 
Aibi milă de mine, fii îndurător, 

Nu aduce pâră pentru capul meu, 

Că cavalaria am găsit-o eu, 
Ş-având pietre scumpe mi-a dat a gândi 
S-o ascunz, că poate nu s-o dovedi; 

Şi văzând c-acuma pe nume mi-ai zis, 
M-ai trezit îndată tocmai ca din vis, 
Dându-mi a cunoaşte că geab-o ascunz, 
Cum că tu ghicind-o eu ce-o să răspunz? 
Ci îţi fă pomană, nu mă arăta, 

Na cavalaria d-azi în mâna ta, 

Şi când te va pune ca să i-o ghiceşti, 
Fă-te că o cauţi cumva ş-o găseşti. 
Văzând ghicitorul ce nici n-a gândit, 
îi înflori faţa şi i s-a-nzâmbit, 
Zicându-i: — Ceacşire, — către curier — 
Eu ştiam prea bine chiar d-alaltăieri 



Că cavalaria e în mâna ta, 

Dar n-am vrut d-atuncea a mă arăta; 

Cu toate aceste, bine ai făcut 
De o spuseşi singur şi n-o ai tăcut; 

Şi îmi este milă, nu voi să te spui; 
Ce-o să-mi folosească dacă te răpui? 

Ci numai îmi spune, de vei şti cumva, 
De are-mpăratul amor la ceva, 
însă dintre vite, precum câini, pisici, 
Sau niscaiva păsări, dar mari, nu prea mici. 
— Da, — el îi răspunse — are un căţel 
Şi de drag ce-i este umblă tot cu el. 

— Aşadară — zise către curier — 

Eu, mergând, trei zile soroc o să-i cer, 

Şi până atuncea tu or în ce fel 
Vei pune prin taină mână pe căţel 
Şi cavalaria-n grab numaidecât 
Cu ceva unsoare să i-o-ndeşi pe gât; 
Ş-apoi fii în pace, grije să nu ai, 

Că n-ai pentru dânsa răspuns să mai dai. 
Isprăvindu-şi sfatul, luând s-a-mbrăcat, 
S-au pus în trăsură şi iar au plecat, 

Şi unul şi altul bucuraţi acum 
Sfârşiră-ntr-o clipă rămasul lor drum, 

Şi sosind dodată veseli la palat, 
Mergând la-mpăratul s-au înfăţişat. 

împăratul, care era doritor 
Să vază-n persoană p-acest ghicitor, 



Cum îl văzu-ndată mult s-a bucurat 




Ş-îl trimise-n pompă la un alt palat, 
Să se odihnească câtva timp aci 
Ş-în urmă să-l cheme lucrul a-i ghici. 
Iar tatarul care era îngrijat 
Până să se vază de belea scăpat, 
Păzind, găsi vreme pe căţel să-l ia 
Prin salon în braţe spre a-1 mângâia, 

Şi cavalaria el numaidecât, 
Gura-n grab căscându-i, i-o dete pe gât; 
Dup-aceea-ndată să duse ca-n zbor 
Şi isprava-şi spuse către ghicitor. 
Sosind dară ceasul să fie chemat 
Şi adus cu cinste ghicitorul nalt, 
Cum şi toţi miniştrii într-această zi 
Viind s-adunase spre a-1 auzi, 
Ghicitorul nostr u gura ş-a deschis 
Şi către-mpăratul în asfel a zis: 

— Slăvite-mpărate, mulţi ani să trăieşti 
Ş-în zile senine să îmbătrâneşti; 

Iar pentru ghicirea ce sunt chemat eu, 
Asfel se arată în zodiacul meu, 

Cum că ai un câine aici în palat 
Şi cavalaria de el s-a mâncat; 

Care şi acuma e-n stomahul său, 

Şi de dânsul poate să vă pară rău, 
Că-n alt chip s-o scoateţi din el nu puteţi 
Decât fără milă de vreţi să-l tăieţi. 
Cât era-mpăratul mult de bucurat, 



Pe atât de tare acum s-a-ntristat 



Când auzi-ndată zicând de căţel 
Câ cavalaria se află în el. 

Ar fi dat în sumă ce i-ar fi cerut 
Numai pe căţelul să nu-1 fi pierdut, 
Că era un câine care mult făcea, 

El ştia ca omul orice îi zicea, 

La săltări şi jocuri pereche n-avea, 
D-aceea-mpăratul prea mult îl iubea; 
Să muncea de gânduri ce a hotărî, 

A lasă căţelul, ori a-1 omorî! 

Sta la îndoială, nu să împăca, 

Nu crede-aşa lucru câine a-1 mânca; 
Dar să-ntorcea iarăşi cu un cuget alt, 
Că de unde ştie cum s-o fi-ntâmplat, 
Şi răspunzând zice către ghicitor 
C-un cuvânt stătomic şi hotărâtor: 

— Dar dacă în câine nu o voi găsi, 
Priimeşti cu moarte a te pedepsi? 

— Capu-mi să se taie, — îi răspunse el 
— De nu vei găsi-o acum în căţel. 
Atunci împăratul chemă pe gelat 
Şi dete pe câinele nevinovat 
Să-l junghe îndată ca p-un mieluşel, 
Cum şi despicându-1 să caute-n el; 
Care totodată porunca-mplinind 
Şi cavalaria într-însul găsind, 

Să miră-mpăratul, rămâind uimit 
Pentru ghicitorul cel prea procopsit, 
Cum putu el asfel numa-ntr-un cuvânt 




Să ghicească lucrul tocma ca un sfânt 
Pentru care foarte mult îi mulţămi 
Şi bogate daruri dându-i îl cinsti. 

La plecarea-i însă din palat de sus, 
Tatarul atuncea care l-a adus, 
Parcă îi şoptise la ureche drac, 

Şi o vulpe vie băgând într-un sac, 

O puse la scară ş-în grab alergând 
Drept la împăraul, îi spuse zicând: 

— îmi pare,-mpărate, c-acest ghicitor 

Un prost o să fie şi amăgitor, 

Ci am pus o vulpe la scară-ntr-un sac, 
Vrând un haz să faceţi, glumă să vă fac, 
Şi d-aveţi plăcere, puteţi întreba, 

Să vedeţi, ghiceşte ce este au ba? 
împăratul dară fiind îndemnat, 

Ca spre o cercare l-a şi întrebat, Zicând: 
— Filosoafe, vei putea ghici 
a ce lucru este în ăst sac d-aci? 

Iar el, clătind capul cel detot prostesc, 
Ş-a zis singur luişi proverburl obştesc: 
“Ai umblat tu, vulpe, pe cât ai umblat, 
Dar tocma acuma ţi s-a înfundat!” 

— Bravo ! — împăratul zise către el — 
Ai ghicit, aşa e, mergi sănătoşel. 

Deci dar ghicitorul la ţara-i plecând 
Şi daruri cu sine multe aducând, 
Cum sosi, îndată la palat s-a dus 
Şi la împăratul scrisoarea au dus, 



în care scrisese cellalt împărat 
Despre ghicitorul câte s-au urmat, 

Ş-îl lăuda foarte că e procopsit, 

Cum ş-în ce chip toate frumos i-a ghicit 
D-aci ghicitorul la casa-i mergând, 
Spuse întâmplarea nevestii pe rând, 

Şi şezând cu dânsa la vorbă şi sfat 
îşi deteră planul în chipul urmat, 
Zicând: — întâmplarea ne-a făcut bogaţi, 
Cu bani, cu avere şi destui argaţi; 
Acest noroc însă care l-am avut 
Poate să mă surpe numa-ntr-un minut, 

Ba şi să-mi aducă pieire de cap, 

Să nu poci nici starea, nici viaţa să-mi scap; 
Că cumva-mpăratul iar d-o porunci 
Ca şi pân-acuma ceva a-i ghici 
Şi n-oi putea lucrul cumva a-1 brodi, 
Toat-a mea prostie să va dovedi; 

Că acuma, uite, cu tremurături, 
“Scăpai scurt de coadă, printre picături”; 
“Că minciuna poate până la un loc, 

Şi ea ca şi toate este cu soroc; 
întâi te ardică ca fulg din gunoi 
Ş-în urma te-aruncă ca glonţu-n noroi”; 
Că n-are nici aripi pe sus a zbura, 
N-are nici picioare pe jos a umbla, 

Ci noi mai-nainte să ne pregătim 
Şi de rău viaţa să ne o scutim. 
Chibzuind acestea, mut toate pe loc 




Ş-în patru părţi casii îi pun noaptea foc; 
Apoi stând la uliţi strig, zbier şi răcnesc 
Că să ard cu totul şi să sărăcesc; 

Sare lumea-ndată, tulumbe alerg, 

Toţi, cu mic, cu mare, ca să stingă merg, 
Vine ş-împăratul răul a vedea 
Şi la ghicitorul mângâieri să dea; 

El iar cum îl vede să făcu pe loc 
Că voieşte-n grabă să sară în foc, 
Strigând: — Vai de mine! sunt stins, sărăcit, 
Că-mi arde în casă cartea de ghicit. 

Puse împăratul oameni a-1 opri 
Ca nu-n desperarea-i în foc a sări, 
Zicând către dânsul: — Dar ce, nebun eşti, 
Vei pentru o carte să te prăpădeşti? 

Iar el striga iarăşi: — Dar cum să ghicesc, 
Şi în care case să mai locuiesc? 
împăratul zise: — N-ai ce să-mi ghiceşti, 
Ş-îţi fac alte case să te odihneşti. 

Asfel el cu planul care-1 născoci 
Scăpă şi de grije de a mai ghici, 

Şi câştigă iarăşi dar împărătesc, 

Palate şi alte câte-i trebuiesc. 

Mulţi sărăci în lume cred în ghicitori, 
Fără să-i cunoască că-s înşelători, 
Fiindcă se-ntâmplă cu vreun cuvânt 
Ceva să ghicească zicând numa-n vânt; 
Dar vor lua pildă din acest cârpaci 
Prin ce uneltire s-a vestit dibaci, 



Şi să nu mai puie-n ghicitori temei, 
în bobi şi cărţi date de proaste femei. 



DESPRE NĂRAVURI RELE 



Cu şchiopu-ntr-un loc şezi, 
Te-nveţi să schiopetezi. 

Şi 

Cineva când locuieşte 
Cu magarul cel trândav, 
Ori păr din el se lipeşte, 
Ori că vreun alt narav. 

Şi 

Cu păcurarul când trăieşti 
Trebuie să te mânjeşti. 

Şi 

Naravu-nrădăcinat 
Nu poate fi vindecat. 
Pentru că 
Cine orice învaţă 
Nu uită în viaţă. 
Fiecare ştie că 
Buba cap nu face 
Până nu să coace. 

Şi 

Rana dacă se deschide, 
Anevoie se închide. 

Şi de multe ori 
Din zgăibuliţa cea mică 




Bubă mare să ardică. 



Totdeauna 

Foc după foc, rău după rău, 
Dar însă 

Toate tot după neam merg, 
La tulpina lor alerg. 

Din rădăcina cea rea 
Odrăsleşte smicea rea. 
Mulţi zic: Meserie are bună, 
Insă ea nu schimbă firea, 
Nici stârpeşte nărăvirea. 
Pentru că 

Pomul lesne să-ndreptează, 
De mic pân’ să-ncovoiază. 
Căci orice, 

Când o dată să strâmbează, 
Anevoie să-ndreptează. 

Şi 

Firile când să-ncurcă 
Anevoie se descurcă. 

De aceea 

Dă-i, să nu se nărăvească, 
Nu-1 lasă să se sfinţească. 
Că, 

Pământul până nu-1 calcă, 
Oale nu poate să-l facă 

Şi 

Copilul nepedepsit 
Rămâne neprocopsit. 



Povestesc că într-o vreme, dar nu să ştie-n ce ani, 
Că-ntr-un oraş oarecare ar fi fost nişte golani, 
Vagabonţi, crai, haimanale, ş-alt oricum vreţi să-i numiţi, 
Oameni fără căpătâie, şarlatani neprocopsiţi; 

Era de aceia carii părinţii că îi iubesc 
îi ţin tot pe lângă dânşii şi la pieptul mumii cresc, 
Lăsindu-i într-a lor voie până se fac mari, ştrengari, 
Ş-ajung în cele din urmă desfrânaţilor stegari; 

Că în loc să se apuce de negoţ sau meşteşug, 

Ei p-alţi asemeni cu dinşii găsind fac prieteşug 
Şi apuc prin mahalale împreună înhăitaţi, 

Umblă, miroasă pe uliţi ca nişte învierşunaţi; 

Orice zboară li să pare că îl vor putea mânca, 
întind felurite curse, în mână a-1 apuca; 

Răsipesc fără de milă părintescul lor rămas, 

Dau, până numai în piele şi în cămaşă se las; 

Apoi rămâind goi puşcă, ori măcar şi îmbrăcaţi, 
Neavând ce să mai toace, după cum era-nvăţaţi, 

Ori se apuc de hoţie, ori de înşelătorii, 

Ş-în cele din urmă întră în ocne şi puşcării. 

De astfel de caractere era ş-aceşti trei golani, 
Marţafoi porniţi spre rele şi de faţă hoţomani, 

A cărora istorie vrem aici s-o povestim, 

Care, precum ni să pare, nu strică ca să o ştim, 

Că vom vedea-n haine bune nişte oameni îmbrăcaţi 
Umblând cu meşteşugire ş-înşelând lumea prin piaţ’. 
într-o zi ei se adună ş-încep a se întreba 
Cum şi ce fel să înşele acum iar pe cineva. 

Aşa zise din ei unul: — Eu de peşte îngrijesc. 




Al doilea zise iarăşi: — Şi eu untdelemn găsesc. 

Iar al treilea răspunse: — Dacă este aşa dar, 

Eu trebuie să iau pâine oricum de la vrun brutar. 

— Dar pentru vin ce vom face? întreabă unul din ei. 

— N-ai grije, — răspunse altul — îţi găsesc cât vrei să bei. 

Deci plecând cel pentru pâine şi trei parale având, 
Merge la brutar cu ele şi le dă-n mână-i zicând: 

— Poftim aceste parale, datoria să-ţi plătesc, 

Şi pentru că avui credit îţi prea foarte mulţămesc. 
întrebă brutarul: — Ce fel? dator când îmi râmaseşi? 

— Nu ştii, alaltăieri, — zise-o pâine când îmi dedeşi 
Ş-asupră-mi neavând parale detot să ţi o plătesc, 
Ţ-am zis mâine sau poimâine cusurul ţi-1 împlinesc? 
Brutarul se gândi-n sine: — Ce ştiu, poate i-oi fi dat, 

Şi precum se vede treabă nu ţiu minte, am uitat; 

Dar bravo! om drept, săracul, cu frica lui Dumnezeu! 

O datorie uitată plăti fără să-i cer eu. 

După ce dete parale acela, chip a-i plăti, 

Şi puţin încoaci-încolo după ce se învârti, 

Veni la brutarul iarăşi, se făcu a cumpăra, 

Fără să aibă în pungă măcar o chioară para; 

Zise către dânsul: — Frate! eu azi cu grabă plecând, 

Am uitat pe masă punga, nişte socoteli făcând, 

Ci te rog iarăşi fă bine ş-îmi dă în credit trei pâini, 

Şi mâine de dimineaţă îţi dau paralele-n mâini, 

— Bucuros, — zise brutarul — mă-ncrez la un om cinstit, 

Că văz ceea ce uitasem ai venit şi mi-ai plătit. 

Aşa brutarul se-nşală c-uneltitul meşteşug, 

Nu-i da prin gând c-o să-i joace un astfel de vicleşug. 



Cel cu untdelemnul iară, un mare ulcior luând 
Şi pe gură un burete înlăuntru lui băgând, 

Se duse la băcănie cu dânsul numaidecât 
Şi porunceşte să-l umple cu untdelemn până-n gât; 
După ce-1 umple băcanul, el atunci cu grai semeţ 
îl întrebă ca să-i spuie cum îl vinde, cu ce preţ. 

— Preţul — răspunse băcanul — chiar să ştii şi singur poţi, 

Tri lei îi este ocaua, precum îl vindem la toţi. 

— Trei lei? — acesta îi zise — toarnă-1 înapoi, nu-1 iau, 
Cu aşa preţ niciodată n-am cumpărat, nici nu-ţi dau; 
îţi dau doi lei jumătate pe oca; de-1 dai, să-mi spui. 

— Nu poci mai jos, — îi răspunse — mai bine-napoi îl pui. 

Şi zicând aceasta-ndată 1-a-ntors cu fundul în sus, 

De necaz multe zicându-i înapoi în chiup l-a pus; 
Atuncea înşelătorul luând ulciorul s-a-ntors 
Şi, spărgându-1, din burete destul untdelemn a stors. 

Al treilea, ca şi ceilalţi, în pescărie mergând 
Şi la un loc un crap mare ca de opt oca văzând, 
Porunci (ca un om mare) să-l atârne în cântar; 

După ce-1 cântări, zise: — Acum să faci bine dar 
Să-mi dai un om să mi-1 ducă acasă să-i şi plătesc, 
Fiindcă n-am bani la mine atâţia câţi trebuiesc. 
Pescarul “bucuros” zise şi îi dete un fecior, 

Spuind câţi lei să-i răspunză, cel gândit de negustor. 
Luând peştele feciorul ş-abia ducându-1 de greu, 
Merge după el în curtea unuia arhiereu 
Şi aci-ntr-un loc oprind-1, îi zise: — Stăi puţintel 
Să mă duc să spui în casă câţi bani să-ţi dea pentru el. 
Rămâind sluga afară, el intră l-arhiereu 




Şi zise: — Venii, preasfinte, cu un biet frate al meu, 

Să-ţi faci pomană cu dânsul, vro molitfă să-i citeşti, 

Că prea mult se bântuieşte de supărări diavoleşti; 

Alte răutăţi nu face, nici nu dă cu bolovani, 

Ci tot vorbeşte de peşte şi se ceartă, cere bani. 

îi zise arhiereul: — Unde e? Adu-1 aici, 

Şi sluga mea ca să-l ţie să vie-n casă să-i zici. 

Pescarul biet, ca tot prostul, în casă dacă intră, 

De câteva vorbe groase ca să-i zică se păstră, 

Ş-îndată: — Părinte! — zise — hai mai curând de-mi daţi bani, 
Că n-o să stau eu aicea să vă aştept zece ani! 

Ţ-a spus peştele cât face? Este tocma opt oca, 

Mi-am rupt mâinele cu dânsul, dar era proaspăt, mişca. 
Cuviosul om crezuse că-n adevăr e nebun 
Şi chemând doi inşi îndată, iau cu silă, jos îl pun, 

Cere-n grab un molitfelnic şi începe a-i citi, 

Iar pescarul striga tare peştele a i-1 plăti; 

Pe care, neascultându-1, îl ţinură jos mereu, 

Până-i citi o grămadă bătrânul arhiereu; 

Apoi afară scoţându-1, el iar bani cerând striga, 

Iar slugile îi ziseră să tacă, că-1 vor lega. 

Atunci pescarul se-ntoarse la scaunul său, necăjit, 

Şi spuse că pentru plată o molitfă i-a citit. 

Iar acel’, amăgitorul, luând peştele porni 
Şi mergând cât mai în grabă cu ceilalţi se întâlni, 
Sfătuiră împreună cum şi ce fel a-1 găti 
Şi vreun meşteşug iarăşi pentru vin a unelti. 

Aşa cu toţii dodată la un cârciumar mergând 
îi deteră-n mână toate, învăţându-1 şi zicând 



Crapul să-l cureţe bine, să-l cresteze frumuşel, 
Să-i puie piper şi sare, ş-untdelemnul peste el, 

Şi cu o tavă să-l ducă să se frigă la cuptor, 
în loc de apă tumându-i pe dasupra vinişor, 

Şi că ei ceva prin piaţă până se vor învârti, 

O să vie să mănânce, după ce să va găti. 

După ce dar s-a fript crapul, câteşitrei s-au adunat 
Şi au şezut în odaie la un chef îndelungat: 

Vin, rachiu, pelin băură până când n-au mai putut, 
Şi când voiră să plece, socoteală au cerut; 
Stăpânul, dând socoteală unui băiat ce-1 avea, 
îl trimise în odaie zicând aţâţi lei să dea. 

Dând băiatul socoteală, ei pe loc s-au apucat 
Şi fieştecare mâna în buzunar au băgat, 

Zicând cu toţii-ntr-o gură: — Eu plătesc, ba eu plătesc 
Se fac că unul pe altul a se lăsa nu voiesc; 
Sfădindu-se ei în astfel ca la un minut de ceas, 
Dintr-înşii se sculă unul şi zise cu mare glas: 

— De vreme ce fiecare avem poftă să plătim, 

Ce trebuie într-atâta să stăm şi să ne sfădim? 

Ci s-aruncăm sorţi mai bine, şi pe cine va cădea, 
Atuncea toţi să se tragă şi numai unul să dea. 

Răspunse altul: — Prea bine, bravo! aşa vom urma, 
Să legăm pe cârciumarul la ochi bine c-o basma, 

Şi din noi din trei pe care mână îşi va pune el, 

Să numere banii-ndată şi să plătească acel. 

Şi cu-nţeles se-nvoiră, cum şi făcură aşa, 

Când la ochi legat băiatul prin odaie se-nfăşa, 

Au şters-o toţi câte unul, pe uşă în grab ieşind, 

L-a lăsat să dibuiască, încoaci-ncolo păşind; 
într-acestea iacă vine stăpânul său după el 
Să vază ce zăboveşte şi nu vine nici un fel; 

Iar băiatul, care parcă de mijă umbla jucând, 
Puse mână-n grab pe dânsul: 

— Tu, tu să plăteşti! strigând. 

Iar stăpânul său îi trase câteva şi îl bătu, 
Zicând: — Eu plătii o dată ş-acum o să plăteşti tu. 

L-această-nşelătorie celor trei li s-a-nfundat, 

Că în mâna stăpânirii, prinzându-i, legaţi i-a dat; 
Unde şi de alte multe, cercetând a dovedit 
Şi prin judecată dreaptă la ocnă i-a osândit. 

Ce nu ar face crăimea de n-ar fi stăpânitori! 

De n-ar fi temniţe, ocne şi n-ar fi pedepsitori! 

De aceea totdeauna trebuie să mulţămim 
Stăpânirii cei înalte, cării supuşi ne numim: 
Căci prin marea sa-ngrijire privighează pentru noi, 
Ne apără, ne fereşte, ca şi păstor ul pe oi, 
Care-şi îngrădeşte turma cu câini vioi ş-învăţaţi, 
Ziua, noaptea s-o păzească de lupii înverşunaţi. 



DESPRE PROSTIE IARĂŞI 

Ce-mi e prostul, ce-mi e nebunul! 

Ce-mi e Rada Badea, ce-mi e Badea Rada! 

Ia pe unul de picioare şi loveşte pe cellalt în cap, 

Cine să apucă să înveţe pe nerodul nu se osebeşte de nebun. 
Prostu-nvaţă bărberie la capul tău. 



îi dai un ban să te rază şi doi să te lase. 

Cu nebunul să nu-ţi pui nici în clin, nici în mânică. 

El nu ştie ce e laie, nici ce e bălaie. 

Nebunul nu asudă nici la vale, nici la deal, 

Tu îi faci cu ochiul, el îţi face cu capul. 

Prostul este: 

Caută Nan iapa, şi el călăre pe ea. 

N-au ajuns la râu şi ş-a ridicat poalele la brâu, 

Nu-1 priimise în sat şi el întreba de casa pârcălabului. 
Cine îşi pune mintea cu nebunul este mai nebun. 

Pe nebunul nu-1 aduci la cunoştinţă. 

E anevoie să tai pom şi să ciopleşti om. 

Ziua bună de dimineaţă se arată. 

Viţelul după baligă se cunoaşte ce bou o să se facă. 
Puica pe creastă se cunoaşte ce neam o să iasă. 

La satul ce să vede, călăuză nu trebuie. 

Din coada pisicii sită de mătase nu să face. 
în tigvă seacă cât să sufli, nu poţi să o umfli. 
Mintea de ar creşte pe toate cărările, ar paşte-o măgarii. 
Orbului degeabă îi spui că s-a făcut ziuă. 

Prostul face ce vede şi ce aude crede, 
îi pare că câte zbor să mănâncă. 

Surdului degeabă îi cânţi de jale. 

El este: 

— Bună ziua, nea Istrate! 

— Doi boboci de raţă, frate. 

— Mă Istrate, tu eşti surd. 

— Mai era colea un cârd. 



Unde dai şi unde crapă! 




Tu ce îi cânţi, şi el ce îţi descântă? 

Tu îl trimiţi la foc, şi el îţi aduce busuioc. 
Tu îl trimiţi la surcele, şi el îţi aduce floricele. 
Un neghiob cu totu,-n vremea mai demultă, 
Că să-şi ia nevastă făcând şi el nuntă, 

De masă, bucate în gând îi venise. 

Dar cu ce să fiarbă deloc nu-ngrijise. 
Socrul, ca şi dânsul, văzând că nu-s lemne, 
Aleargă la horă pe tineri să-ndemne, 
Strigând: — Cine este mai voinic de ducă, 
Să meargă îndată, lemne să aducă? 
Ginerele sare, ia car şi secure: 

— Mă duc eu, răspunde şi pleacă-n pădure. 
Ajungând se uită la un copac mare: 

— Să-l duc întreg, — zise — ce de mai haz are 
I-aş face îndată pe toţi ca să-mi zică; 
“Hop o dată, mare! ce mai ginerică!” 

Dar numai el singur în car cum să-l suie? 
Ş-îi veni-n gând carul alături să-l puie, 

Ca tăind să-l culce, drept în car să cază 
Şi aşa să-l ducă, nuntaşii să-l vază. 
Făcând dar el astfel şi tăind stejarul, 

Cum căzu, îndată îi turti jos carul. 

Acum ce să facă?Fluieră, priveşte, 
Ş-într-o parte ş-altă stă şi se suceşte! 
Văzând că nu-s boii, să-i caute pleacă, 

Cu securea-n umăr şi cu hârca seacă, 

Şi nemaigăsindu-i, că i-a pierdut crede; 



Nu-i venea prin minte că o să mai paţă, 
Azvârli securea să dea într-o raţă. 

Nu înnemereşte, raţele zbor, scapă, 

Şi securea cade bâldâbâc în apă. 

Pe loc să dezbracă, se aruncă-n baltă, 
Negândid nerodu c-o să paţă ş-altă. 

Pe când el cu totul se da-n afundare, 

Să scoată securea din apa cea mare, 
Vine oarecine în ascuns, pe taină, 

Ş-îl fură de-1 lasă fără nici o haină. 
După ce rămase gol numai în piele, 
Privind împrejuru-şi văzu floricele, 

-a pus să culeagă zicându-şi: “Nu-mi pasă, 
Cu mâinele goale tot nu merg acasă.” 
Ş-aşa numa-n piele se duse cu ele, 
în loc de surcele ducând floricele. 



DESPRE NEROZIE 

Eu îi cer ca să-mi dea mie, 
Şi el îţi întinde ţie. 
Pentru că 

Nerodul şi cu nebunul 
Amândoi sunt fraţi ca unul 
Sau 

Unul ş-altul tot un drac, 
Amândoi un ban nu fac. 



Precum e o vorbă: 




S-a-ntâlnit în drum Pacala 



Cu frate-său, nea Tândala. 
Totdeauna 

Nerodu-ntâi o croieşte 
Ş-în urmă se socoteşte. 

Şi 

Nerodui la orice fie 
Pe loc zice că îl ştie. 
Nerodului se pare 
Că toate-n palmă le are. 

Ele 

Barbă lungă până-n burtă 
Şi minte până-n gât scurtă. 
Câte le gândeşte, Rău le isprăveşte. 
Un nerod odinioară, 

Cu mintea lui cea uşoară, 

Se scoală, îşi ia magarul, 

Ii pune-n spate samarul, 
S-aruncă-ndată pe dânsul, 

Dă cu nuiaua într-însul 
Şi pleacă către pădure, 
în mână cu o săcure, 

Ceva lemne să doboare, 

Din copaci crăngi uscăcioare. 
Pădurea din întâmplare 
Se află pe un deal mare 
Şi jos în poalele sale 
Spumega un râu la vale; 

Aici el dacă se duse, 



A privi pe sus se puse 
La toţi copacii d-a rândul, 
Pironindu-se cu gândul. 

La toată învârtitura 
Belea ochi şi căsca gura, 
Ca să vază crengi uscate 
De proprietar iertate, 
Fiind verzile oprite 
C-obiceiuri legiuite. 
Deci privind el spre o parte, 
Văzu-n vale, nu departe, 
Un copac gros la tulpină, 
Uscat pân’ la rădăcină, 
Carele crăcile sale 
Le pleca spre apă-n vale. 
Aleargă-n grab, îl priveşte, 
Se bucură şi zâmbeşte 
Că i-a ajutat norocul 
Să-şi încarce dobitocul. 
Nu ştia-n grab cum să saie, 
Să se urce ca să taie; 
Cum să urcă sus îndată, 
Craca-ntâia fu jos dată 
Pe loc p-a doua loveşte 
Ş-o doboară voiniceşte; 

Apoi se urcă la altă, 
După aceea la mai-naltă, 
Taie, nici una nu lasă, 



Vrând să le care acasă. 




Când lăsă lemnul prăjină, 
Se uită jos la tulpină, 

Să vază grămada dată, 
Cum stă la pământ culcată, 
Şi uitându-se, săracul, 

S-a închinat ca de dracul, 
Văzând că crăngile sale 
Se duceau pe râu la vale: 
Că toate în el căzuse 
Şi de apă au fost duse. 
Acuma dar ce să facă? 
Nu mai rămăsese cracă, 
Trebuia acea tulpină 
S-o taie din rădăcină; 

Se dă jos şi să gândeşte, 
în tot chipul chibzuieşte, 
Ce fel să o nemerească, 
Nu cumva iar să greşască; 

Că vrea el cu vreo pază 
Copacul spre deal să cază; 
Căci şi el căuta încă 
Spre prăpastia adâncă. 
Dar gândirea a fost scurtă, 
Că nu pierdu vreme multă, 
Ci până scobeşti un dinte, 
Ce să facă-i veni-n minte. 

Şi luând funia-ndată 
Cea de la samar legată, 
Mai ia căpăstru, brâu scoate, 



Leagă una d-alta toate, 
Face o funie lungă 
Mai departe să ajungă. 

Apoi urcă dobitocul 
Unde era mai sus locul, 
Apucă funia-, nnoadă 
De samaru-i despre coadă; 
D-acolo-n copac se suie, 
Vrând pe voaia-i să-l supuie, 
Ţapân de vârfu-i o leagă 
Şi face o faptă-ntreagă. 
D-aci în grab se pogoară 
Ca o pisica uşoară, 
Apucă securea lată 
Ş-începe să saie-ndată. 
Taie, mii de ori loveşte, 
Stă puţin, se odihneşte. 

Şi iar ia securea-n grabă, 
Ca un ager l-a sa treabă. 
Taie până nu mai poate, 
Aşchii peste aşchii scoate; 

Când s-apropie să cază, 
Aştepta spre deal să-l vază 
Dar, unde? copaciul mare 
Nu vrea să-i dea ascultare 
, Ci începând să trosnească 
Şi spre vale să pornească 
Râdică în zbor magarul, 
Cum era cu tot samarul, 




1 ^ 

Şi în vederile sale 
îl aruncă peste vale. 

Iar el, privind la-nălţime 
Măgaru-n zbor cu iuţime, 
Căzu îndată pe vine 
Şi începu să se-nchine, 
Zicând: — Ce minune mare, 
Din cele în lume rare! 

De ce muri bietul taica 
Şi nu trăi draga maica, 

Să vază magar cum zboară 
Ca o pasăre uşoară? 

Ieri de muream, Doamne bune, 
Nu vedeam astă minune! 



DESPRE LENEŞI 



Lenea e cocoană mare 
Care n-are de mâncare. 
Toţi copacii înfrunzesc, 
Dar mulţi din ei nu rodesc. 

Plopul e destul de mare, 
Dar pe dânsul poame n-are. 
Pe nevoiaşul şi leneşul 
Cu o funie să-i legi 
Şi p-amândoi să-i îneci. 
Parcă-i e gură-ncleştată 
Şi de ielele luată. 



De lene ochii-şi închide 
Şi buzele îşi deschide. 

I-e lene să şi vorbească, 

Dar încă să mai muncească! 

După cum a fost sădit, 

Astfel a şi răsărit. 

Umblă drumurile-n rând, 

Podinile numărând. 

Toţi pretutindenea sapă, 

El duce câinii la apă. 

Parcă pentru-o vorbă vie, gura îi cere chirie. 
Rumegă vorba ca oaia iarba. 
Leneşul fuge de danţ 
Ca şi câinele de lanţ. 

De lene şi de urât 
Tocmai supt pat s-a vârât. 

Aşteaptă îmbucătura 
Să i-o dea mură în gură. 

Insă 

Mai bine ar tot mânca 
Decât ceva ar lucra. 

El 

Joacă danţ pe mămăligă 
Ş-îi ajunge cât câştigă. 

Când în cea după urmă 
La o pomană-nghesuit, 

Băut, sătul a murit. 

A mâncat până încât 
I-a venit până la gât. 




Leneşul 

Are gură-mpiedicată, 

Dar taina o spune-ndată. 

Şi 

De vei sfat la vreo treabă, 
Mergi pe leneşul întreabă. 

El 

Altora le dă povaţă, 

Dar pe sine nu se-nvaţă. 

Leneşul zice: 

Mamă, zi să vină nenea 
Ca să mai scuture lenea. 
Sau 

Ast lucru l-aş face-ndată, 
Dar n-am cine să mă bată. 
Căldura după ce trece 
Şi începe vântul rece, 
Ţiganul uşor în pene 
Nu-şi făcu bordei de lene; 

Acum vede că îi pasă 
Dar lenea tot iar nu-1 lasă; 
Iarna iar nedându-i pace, 

Ia şi el, un plocon face 
Ş-în sat la zapciu se duce, 
Grăbind din somn să-l apuce; 
Când el în mâini cu ploconul, 
Iacă ieşi şi coconul. 

— Ce vei, ţigane?-l întreabă. 
— Te rog, cocoane, d-o treabă! 



Dă-mi un dorobanţ, fa bine, 

Ca să stea astăzi de mine, 

Cum o şti să nu-mi dea pace, 

Un bordei până mi-oi face. 

Deci luând el dorobanţul, 

Jucă intr-acea zi danţul. 

Că, când începu a-1 bate 
Cu gârbacele pe spate, 

Bordeiul gata îi fuse 
Şi în el copii-şi puse, 

Zicând: — Bogdaproste, frate, 

Mă cam borduşişi în spate, 

Dar îţi mulţămesc de casă, 

Că acum de frig nu-mi pasă. 

Dar însă 

Lenea când este mai mică 
Tot ştie şi ea de frică. 

Dar când este lenea mare, 

Vede arzând pe el casa 
Ş-îi e lene ca să iasă. 

Să zice că oareunde un împărat curios 
Vrea să afle-n ce chip este omul cel mai lenevos, 
Şi porunci să-i adune câţiva din ţinutul său, 
însă de cei mai de frunte, ce să lenevea mai rău. 
După ce dar îi găsiră şi după ce i-au adus, 
Tocma-n marginea cetăţii să şază-ntr-un loc i-a pus. 
Câtva timp aşa ţiindu-i, fără să facă nimic, 

De la curtea-mpărătească le da bucate, mertic, 

Şi întrebând împăratul cum petrec ei şi ce fac, 




1 ^ 

îi povestiră slujbaşii cum că toată ziua zac, 

Şi când le dă de mâncare, o mănâncă răsturnaţi, 
L-e lene gura să-şi caşce, parcă-s nişte leşinaţi. 

De această împăratul auzind, la ei s-a dus 
Şi de la uşe privindu-i, să dea casii foc a pus, 
Ca să vază ce vor face, vor şedea tot nemişcaţi, 
Sau, văzând focul, îndată o să fugă toţi speriaţi? 
Dar văzând că privesc focul şi nu se mişcă din loc, 
Puse un slujbaş să strige: 

— Ieşiţi, că ardeţi în foc! 

Iar unul din ei răspunse: 

— Nu-ţ-e-le-ne-să-vor-beşti? 

Şi aşa să prăpădiră, arzând în foc, toţi aceşti. 



DESPRE BEŢIE IARĂŞI 



Cine bea în cinste ori în dator se îmbată de două ori. 

Că 

Una gândeşte cârciumarul şi alta beţivul. 
Cârciumarul zice: 

Băutura e unde e, mâncarea e o fudulie. 

Apa nu e bună nici în cizmă. 

Vinul e pentru noi, nu e pentru boi. 

Cu vinul şi cu somnul uită grijile omul. 

Vinul e toiagul bătrâneţilor şi nebunia tinereţilor, 
însă 

Vinul bun şi nevasta frumoasă sunt două otrăvi dulci la om. 
Tu îl beai pe dânsul şi el te bea pe tine. 



Tu îl bagi în maţe şi el iese în faţă. 
Cât să dai ocol, tot te dă de gol. 
Mergi pe cărare lină şi dai drept în tină. 
Un ungurean oarecare 
Ce n-au prea avut umblare 
Şi nici vie nu văzuse, 

Nici vrodată vin băuse, 

Şi văzând odată vie, 

Bând şi vin pân’ la beţie, 

P-alt ungurean întâlneşte 
Şi cu el astfel vorbeşte: 

— Mai soaţe, văz’t-ai tu ghie? 

— Am văz’t, măi, — zise — ş-o mie. 

— N-o, da cum îi? de-i văz’t, spune 
— Da au îi, măi, vo minune? 

— De n-ai văz’t cred pot’ să-ţi pară. 
— No, mă, să-ţi spun cum îi dară: 

îi albă şi ste-n chişoară 
Răscăcănată la soare. 

— No, minţ tu, că n-ai văz’t ghine, 
Să-ţi spun io, cată la mine: 

Ghia aie-i pi-un deal pusă, 

Tot cu ţepi pin ea împunsă, 

Şi cochile, voinici tună 
Poamă ei de i-o adună, 

Şi supt chicioare, împarcă, 

Să-i cure zeamă, o calcă. 




Apoi p-aceea zeamă dragă 
O botez ghin şi o bagă 
In o scorbură întinsă, 

Cu bete d-alun închisă; 
De-aci mere o boreasă, 

Ce îi zice cârjmăreasă, 

Şi chimă ghinul pi-o boartă, 
Ţânând o cofă cu toartă, 

Şi ţi-1 dea de-1 beai cu oala. 
Mă, da-i şelău ghinul ala! 

Că, când îl beai, te îmbună, 
Până banii ţ-îi adună 
Şi să duce, nu-i mai pasă, 

Cu punga goală te lasă; 

Şi să vezi cum, num-ascultă 
La hiclenia-i a multă: 

Io beui din el odată 
O oală ghine-ndesată, 

Şi pân’ grăii trei cuvinte, 

Mă luă un chic de minte, 
Când plecai să meri pe cale, 
Drumu oblu-m părea vale. 

Că el se ţinea de mine 
Ş-îmi da ghes să caz pe vine, 
Io dam pe poteca lină, 

El mă da-n lături pin tină. 
Dac-am văz’t că joc îşi face, 
Vrui să-l ghirui, să-mi dea pace, 



Dar el m-o trântit în tină 



Şi mă dete pe hodină. 

Când m-o deşteptat o tuse, 

Mă uit, să vezi ce-mi făcuse! 

La gura-mi se băligase, 

Banii din punga-mi luase 
Şi să dusese la dracu 
Şi unde i-o fost lui plăcu. 

Vinul, ţuica cui îi place 
n-are cu ce să se-mbrace. 

Beţivul când trece pe punte închide ochii să nu vază apa. 
Arama omului la beţie se arată. 

Hoţu-nvaţă la hoţie şi beţivul la beţie. 

Să bei pân’ ţ-o ieşi păru pân căciulă şi cămaşa pân izmene. 

Dar 

Cine să ia după muscă ajunge la bălegar. 

Că 

Cine bea pân’ la-mbătare nume bun în lume n-are. 

Şi 

Decât să-ţi iasă nume rău, mai bine ochii din cap. 
Spune-mi cu cin’ te-nsoţeşti, ca să-ţi spui eu cine eşti. 
Cine te vede intrând în cârciumă nu zice că ai intrat să 
te-nchini. Omul a intra în baie şi a nu se îmbăia nu se poate. 
Omul este ca oaia, lesne să ia după altul, nu judecă nevoia. 
Un grec oarecare, din sate plugar, 

Plecă şi se duse cu al său magar 
Până la o rudă c-e-i era cumnat 
Şi avea şederea departe l-alt sat. 

Cumnatu-său, care prea mult îl iubea, 

Ş-în casa-i văzându-1 o dată abia, 




îl primi vesel, cum i s-a căzut, 

Şi seara la cină cu el a şezut, 

Cu vorbe, cu glume tot s-a îndemnat, 
Ş-a dat cu paharul pân’ s-a îmbătat. 
Culcându-se astfel şi donnind ceva, 
A doua zi capul grozav îi urla, 
îi părea mai mare de cum era-ntâi 
Ş-îl trăgea să-l puie iar pe căpătâi; 
îl punea, şi geaba, orcum nu-i trecea, 
îl atârna, parcă locul nu-i plăcea, 
Necăjit se scoală, greaţa a-şi scuipa, 
Vrând şi dobitocul a ş-îl adăpa, 

Şi dacă se duse în sat la cişmea, 
Fluiera din buze, silindu-1 să bea. 

Dobitocul însă, dacă a băut, 
îşi ardică capul ş-în loc a stătut. 
Deci văzând ţăranul pe al său catâr, 
Că la fluierarea-i nu face hatâr 
Şi de îmbiere n-are nici habar, 

Ca o picătură să-nghiţă măcar, 
Zise (clătinând capul): 

— Hai, dobitoc, hai! 

Tu mai multă minte decât mine ai! 
De făceam aseară ca tine şi eu, 

Nu era să-mi fie astăzi aşa greu. 
Fiindcă şi următoarea poveste este 
A rădăcinii beţiei, o alăturăm aici. 
Când a fost odată pre pământ aleasă 
Nobila Gutuie poamelor crăiasă, 



Dând oblăduire şi peste legume 
Celor ce se află în întinsa lume, 
Tronul îşi pusese sus la înălţime, 
întinzindu-şi cortul în acea lăţime, 

Sta înconjurată ca crăiasă mare 
De destule poame până-n depărtare; 

Iar în jos pe vale sta în şir supt coaste 
Feluri de legume drept vitează oaste. 

Astfel dar regina, nobila Gutuie, 

Vru în rânduială tronul său să-şi puie 
Şi după talente ce ea cunoscuse 
Pe vestita Chitra cap a fi o puse; 
Rodia alese cum şi pe Lămâia, 
Piersica, Naramza pentru treapta-ntâia; 
Iar a doua treaptă rândui pe Părul, 

Cu Cireşa, Vişina, Zarzăra şi Mărul; 
Iar pe supt aceştia Coarna şi pe Pruna, 
Cum şi dopotrivă Nuca şi Aluna; 

Cu aceştia dară împlinindu-şi suma 
Despre toată poamă şi despre leguma, 
Sta din înălţime, se uita în vale, 
Răspândind la toate poruncile sale 
Prin Migdalul tainic, ce îi sta la spate 
Ş-îi avea credinţă a păzi dreptate. 
Deci bubosul Strugur, ce-şi avea şederea 
Pe lângă crăiasă cu apropierea, 
Pârcălab să fie cinste avusese, 

De această slujbă vrednic s-alesese; 
Insă el zavistnic către celelalte, 




Care ocupase slujbe mai înalte, 
începu cu ură multe pâri să facă, 
Socotind reginei astfel să se placă, 

Şi pe d-altă parte poamele sărace 
Nu avea de dânsul niciodată pace: 
Nu-nceta în lături tot să se întinză, 

Să se mai lungească, loc să mai cuprinză; 
Ş-atârna de une, sugruma pe alte, 
N-avea păs în sine de porunci înalte, 
Bătăios, zburdalnic dintr-a sa natură, 
Supără pe toate prea fără măsură, 
îi plăcea să-şi bată joc de fiecare, 
Ameţea o lume ca cu fermecare; 
într-aceste ş-alte cu semeaţă faţă, 
înfoiat în haine, răsucind mustaţă, 
Plin de nebunie, cu arţag în sine 
Se ardică-ndată, la crăiasa vine 
A aduce pâră despre celelalte 
Ş-într-acest chip zice cu strigări înalte: 
— Mă închin, stăpână, cu supus raport, 
Cum am şi poruncă-n slujbă să mă port; 
Eu umblând cu toate-n bun prieteşug, 
Am aflat în ele mare vicleşug! 
Multe din legume rele uneltesc, 
Rânduielii bune să împrotivesc; 

Mai cu seamă Varza, cea-ngâmfată-n foi, 
Umblă să aducă-n toate mari nevoi; 
Ceapa cea bărboasă d-altă parte iar, 

Ea înlăcrămează prunci şi mume chiar; 



Prazul iar, mojicul, cu obrazul tras, 

Are nişte fumuri de rup parcă nas; 
Când e Usturoiul, el şi mai grozav 
Turbură văzduhul cu al său nărav. 

Aşti protivnici dară n-au de tine păs, 

Ci pre celelalte toate le apăs; 

Eu acela care am puteri de mac 
Ş-ameţesc simţirea ca un tiriac, 

Ei mă veninează cu spirtosul duh, 

Şi pe loc m-apucă tuşea cu năduh; 
Despre care astăzi veste ţi-am adus, 
După datorie, ca un mic supus. 
Auzind crăiasa vestea cea adusă 
De mustosul Strugur, sluga-i cea supusă, 
Zise către dânsul: — Ai tu mărturie 
Ca să stea dovadă după datorie? 

— Am, — el îi răspunse — şi nu o dovadă, 
Ci îţi poci aduce chiar şi o grămadă, 

Nu persoane proaste, ci de cinste-n lume, 
Şi mă rog ascultă să le spui anume: 

Am întâi dovadă pe Piperul care 
E la fiecine prea la cinste mare; 

Am şi după dânsul pe Ienibaharul, 
Chimenul, Molohul, Cimbrul şi Mararul, 
Capera, Măslină, care sunt de frunte 
Şi întâi poftite la oaspeţi şi nunte; 

Pe lângă acestea am şi pe Ciuperca 
Şi cu preacinstita sora-i Minaterca, 
Mazărea, Năutul, Cuvioasa Linte, 




Care totdeauna e la mulţi în cinste; 
Bobul, stingătorul de orice duhoare, 
Postnica Fasole, cea prea umflătoare; 
Am şi preacinstitul verdul Crastavete, 
Agreşele, cum şi Coacăzele fete, 

Şi ghebosul Roşcov, cel supus poruncii, 
Cu Smochina care lesne-mpacă pruncii; 
Am şi pe Curmaua cea în sâmbur tare, 
Cum şi pe Castana cea cu miezul mare; 
Am şi pe Stafida, soru-mea cea mică, 
D-o fi priimită la ceva să zică; 

De voieşti, aceştia gata sunt să vie 
Ca să stea să spuie care orice ştie. 
Cum simţi aceasta Ceapa totdodată, 
Cum e din natură foarte veninată, 
Se-mbrăcă îndată, iute, cu mânie, 
Douăspre’ce haine puse de dimie, 

Şi cămăşi atâtea albe, subţirele, 
îmbrăcând binişul roşu peste ele, 
Pieptenă şi barba-şi albă şi bătrână, 
Scuturând-o bine de pământ, ţărână, 
Plecă necăjită-n toat-a ei putere, 
Veninând văzduhul de cătran şi fiere, 
Pe pământ târându-şi barba sa cea lată, 
Sus în deal ajunse la crăiasa-ndată. 
Cum intră de faţă gura îşi deschise 
Şi cu îndrăzneală într-acest chip zise: 
— Să trăieşti, stăpână, pe înaltu-ţi tron, 
Să ne fii la toate pururea patron, 



Să-nfloreşti ca măru-n fiecare an, 
Aibă-ţi chipul vesel faţa de şofran, 

Rog cu plecăciune până la pământ 
Multa-ţi bunătate, pentru crezământ; 
Mincinosul Strugur multe ne-a pârât, 
Că-ntra-a noastră slujbă ne-am purtat urât. 
Dar aceste toate câte le-a vorbit, 
însuşi de la sine el le-a născocit. 

Te încrede mie, adevăru-ţi zic, 

Că am barba albă, nu sunt copil mic; 
Poci să-ţi fac îndată orce jurământ, 
Spre a te încrede la al meu cuvânt. 
Când porni din gură Ceapa jurământul, 
Zgudui îndată toată frunza vântul, 

Cât de groază multă jos se scuturară, 
Paserile-n aer de prin crăci zburară. 
Ascultaţi şi ce fel fuse jurământul, 
Carea ca un retor ş-au urmat cuvântul: 
— Jur cu dreptu-mi cuget să n-am parte eu 
într-această lume de tot neamul meu 
Şi să nu mă bucur ca d-acel noroi 
De al meu iubitul frate Usturoi, 

Cum şi în osândă să ajung să caz, 

Ca să plâng de moartea socrului meu Praz; 
Să se stingă neamul cuscrului meu Hrean, 
Să-l mănânce viennii viu chiar în ăst an; 
Să îngrop în viaţă şi să tânguiesc 
Fiicele-mi Ridiche, care le iubesc; 
Cum şi al meu unul ginere 




Ardei Praf să se prefacă-n fiece bordei; 
Să ajung eu însămi unchiului meu Nap 
Şi mătuşii-mi Sfecla groapa să le sap, 
Nici să am în lume parte-n ochii mei 
De nepoţii Morcovi şi de Pătrunjei; 

Să se rătăcească-n lunci şi prin câmpii 
Verele-mi drăguţe Broajbe şi Gulii, 

Şi să n-am iar parte de Cartoful văr 
De nu spui de faţă dreptul adevăr; 

Şi bubosul Strugur de n-o fi minţit, 
Moartea mea să fie de tăios cuţit, 
Cum şi să mă facă-n mici bucăţi pe loc 
Şi să mă prăjască în tigăi pe foc. 

Rog dar ca să fie Strugur ul adus, 
Ce-a bârfit de mine şi minciuni a spus, 
Voi prin judecată ca ori eu, ori el, 

Să ni se aleagă dreptul la un fel; 

Voi aci acuma la-ntrebări să stea 
Şi minciuna spusă-n faţă să se dea. 
Auzind crăiasa aste jurăminte, 
Porunci Salatei, ce îi sta-nainte, 

(Zic) către Marulă şi către Lăptucă, 

Că aci de faţă legile s-aducă, 

Şi sobor s-adune-ndată prin chemare, 
Frunte stând Dovleacul cel cu capul mare, 
Pepenele verde lângă el să şază, 

Şi slujbaşi să aibă împrejur spre pază 
Pe Pătlăgelele -n roşu îmbrăcate 
Şi pe cele-n vânăt, ce sunt venitate; 



Bamiile încă, Loboda şi Ştirul 
Să se afle faţă, să-mplinească şirul. 
Deci acestea toate cum se adunară, 

Pe mustosul Strugur îl înfăţişară, 
Cumpănă, balanţa aducând porniră 
Şi pe cele spuse drept le cumpeniră. 
Astfel dar pe Strugur l-au găsit cu vină 
Şi că însuşi numai este de pricină; 

Iar vinosul Strugur începu să plângă 
Şi ceru din partea-i mărturii să strângă, 
Dar şi fură-n spate-i trei ce îl iubiră 
Şi să-i părtineze singure veniră: 
Pepenele galben, Piersica, Caisa, 

Dar nu ascultară a acestor zisa, 

Ci îl osândiră toţi ca dintr-o gură, 
Cum şi hotărârea dintru-ntâi făcură. 
Pepenele, care părtinire puse, 

Se crăpă în două, c-auzit nu fuse, 
Piersica asemeni şi Caisa iară 
De necaz şi ciudă-n loc se despicară; 

Iar Urzica care sta aci zbârlită, 
Vrând să ias-afară iute, necăjită, 
Urzică-mprejuru-i pe câţi îi atinse 
Şi dintr-asta mare zarvă se aprinse; 
Dar crăiasa foarte-n sine supărată 
Cu urgie mare se porni îndată 
Pe sănnanul Strugur prea greu să blesteme 
Şi asupra-i toate relele să cheme, 



Zicând: 




— Tu-n a ta viaţă, ca un blestemat, 
Tot de lemne-n lume să fii spânzurat, 
Soare să te arză, să te bată vânt, 

Şi să nu-ţi ajungă trupul de pământ; 
Ochii ciori să-ţi scoaţă ş-alte paseri mici 
Şi de bruma toamnei în bucăţi să pici, 
Şi apoi în urmă prin cuţit tăios 
Trupul tău să fie dat d-acolo jos, 

Şi să n-ai pe nimeni a se umili 
Ca să-ţi tragă clopot sau a te jeli, 

Ci cu râs, cu cântec a te arunca, 
Cum şi supt picioare-n danţ a te călca; 
După ce dar astfel, cum zisei te calci 
Şi în mici fărâme dacă te prefaci, 
Sângele să-ţi stoarcă, trupu-ţi tescuind, 
Şi să-l bea voinicii veseli chiuind; 

Cu strigări şi jocuri a se bucura, 

Cu oalele bându-1, bunuri a-şi ura, 
Grijile să-şi uite în acel minut, 

Să se socotească cei mai cu avut; 
Unii iarăşi limba a-şi împletici, 

Iar neîndrăzneţii a se-nvoinici; 

Alţii iar, tăcuţii, când îl vor gusta, 
Filosofi la vorbe a se arăta; 

Alţii când dintr-însul vor ceva sorbi, 
La arţag să prinză-n certuri a vorbi; 
Alţii iar să meargă pe două cărări, 
Câinilor pe drumuri dând întărâtări, 
Cum şi ca nebunii vântul ocărând, 



Să se tăvălească în noroi căzând; 

Alţii iar, cei lacomi, or pe unde mân, 
îndărăt să-l toarne şi să-l verse-n sân; 

Alţi cu neruşine a se dezbrăca 
Şi golaşi piperu-ntr-alţii a juca; 

Alţii iarăşi bându-1, dintr-al lui plecat 
Să se bolnăvească şi să zacă-n pat; 
însă toţi aceştia când se vor trezi 
Stând să se căiască în ceealaltă zi, 

Să se ruşineze chiar de fapta lor, 
Ne’ndrăznind să-şi scoaţă faţa la sobor. 

Astfel dar blestemul fuse-n acel ceas 
Care până astăzi îl vedem rămas. 

De aceea 

Vinul e dat să-l bea voinicii, iar nu toţi nevoiaşii. 

Că 

Toată lumea bea vinul, dar nu-şi bea mintea, 
îşi înoată gura în vin până dă dintr-însul. 
Gândeşte să nu mai lase în bute. 

Şi 

Umblă cu ochii logodiţi. 

Pe unul îl vede ca doi. 

Ci 

Dacă nu eşti vrednic să-l duci, nu te încărca peste măsură. 

Cum a zis ţiganul: 

Dacă nenai puterinţă, la ce chichirezi gâlceavă? 

Iar nu 

Toarnă, umple foalele, 

Până-şi udă poalele. 




Vede că nu mai încape 
Şi toarnă până să crape. 
Ardică paharul strigând: 
Dumnezeu să-l înmulţească 
Ca şi pe piatră să crească. 



DESPRE SĂRĂCIE 

Decât toată bogăţia 
E mai scumpă sărăcia, 

Că până nu-şi va da toate 
Să o capete nu poate. 
Sărăcia când ţ-e-n vatră, 

E ca o stană de piatră. 
Sărăcia pretutindinea 
Să întinde ca pecinginea. 

Necăjita lui viaţă 
Se ţine-ntr-un fir de aţă. 

De sărăcie nu scapă. 
N-are după ce bea apă. 

De foame i să lungesc urechile. 
De sărac, nici unghii n-are 
La vreme de scărpinare. 
N-are cer, n-are pământ, 
Şade ca intr-un mormânt. 
Trage neîncetat 
Vetrela pe uscat. 



E îmbrăcat ca un nap. 

Din călcâie pân’ la cap. 

Haina lui 

Mai mult aţă decât faţă. 

De la cel ce e de milă 
N-ai ce lua nici cu silă. 

Intr-un hambar gol, şi şoarecele să cază, capul o să-şi spargă. 
N-are casă, n-are masă. 

Unde înserează, acolo doarme. 

Casa săracul o are 
Toată ca melcu-n spinare, 
îşi ia oaule şi cuibul. 

N-are în lume săracul 
Unde să-şi plece nici capul. 

S-ars, s-a stins într-un ceas, 

Numai cu deştul a rămas. 

L-a luat sărăcia după urmă 
Ca o oaie rătăcită din turmă. 

Şi făină ş-aluat tot împrumut le-a luat. 

Dacă moare juncul, se răpune jugul. 

Se rupe zăgăzui, îi stă şi sfârleazul. 

I-ai luat apşoara, a stătuit şi moara, 
îi zmulgi aripioara, d-aci nu mai zboară. 

De foame se învârteşte, 

Supt călcâi locul găureşte. 

Arzând numai doi tăciuni, 

Nu să pot face cărbuni. 

Numai într-un tăciune 



Nu să face mămăligă, 




Nici poate ceva să frigă. 

Herghelie de o iapă ciufă 
Şi branişte numai de o tufă 
Nu să face niciodată. 

Murătură din mură nu să face. 

Insă 

Când n-are cu ce săracul, 

Răbdarea îi este leacul. 

Să strâge ca melcul în coaja lui. 

Când îmbrăcat, când despuiat. 

Când mâncat, când nemâncat, 
înghite la noduri cât pumnul 
Şi sufere în nas fumul. 

Cum a zis un copil: 

Tată! noi n-avem pâine nici o coajă 
Şi câinii umblă cu covrigi în coadă. 

Găina curătură visează şi vrabia mei. 

Altul a zis iarăşi: Melcii îi frig pe cărbuni 
Şi ei cântă ca nebuni. 

Aşa şi săracul, 

Cu necazul se hârseşte, ca unul ce cu el creşte. 

Că 

Arapul de n-ar vedea pe tatăl său şi pe moşul său negru, 
el s-ar omorî. 

De aceea şi săracul îşi cântă singur: 

Tu, foamete lungă, unde ai iernat? 

La săracu-n pungă, şi mai mult supt pat. 
însă 



Cei mici vor multe cum şi de toate. 



Dar 



Sărăcia învaţă pe om ca să fie econom. 
Sau 

Dăscăliţă sărăcie-nvaţă pe om meserie. 



Că dacă n-ai să mănânci, munceşti până cazi pe brânci. 
Sărăcuţa lelea plăteşte cu pielea! 

Calul râios se scarpină de copaciul scrobos. 

Ochii săracului sunt în mâinile bogatului. 

Bogatul se scarpină şi săracul socoteşte că caută să-i dea. 
După toată sărăcia, îl mai mănâncă şi râia. 

Dacă-ţi moare calul, îţi vezi pe jos halul. 

E destul de rău dacă n-ai al tău. 

Un bordei să ai cât de rău, numai să fie al tău. 

Te răsfaţă într-al tău ca ariciu-n cuibul său. 

Căci 

Ajungi în casa altuia, nu poţi şedea cum îţi place. 
Ajungi la masa altuia, nu mănânci după cum ţ-e gustul. 
Ajungi în patul altuia, nu poţi dormi cum ţ-e voia. 
Tot câinele iese din iarnă, dar numai pielea lui ştie. 

Că 




Din pumni streini nu te saturi când beai apă. 
Mână altuia nu te scarpină cum îţi place. 
Dacă nu te saturi mâncând, dar lingând, niciodată. 
Albina vrednică însă d-orice floare face strânsă. 




Dintr-o muncă cât de mică 



Dacă nu curge, tot pică. 

Acul este mic, dar scumpe haine coase. 

Surdul n-aude, dar le potriveşte. 

Tot omul 

Are ochi, mâini şi picioare, 

Poate munci cu sudoare. 

Dar 

Vara cine îşi câştigă, 

Iama nu se încârligă. 

Săracul de ce e sărac? Că 
Nu crede ce e în carte. 

Ci crede-n lucruri deşarte. 

N-are nici ce să îmbrace 
Şi şade, sărbători face. 

O femeie sărăcuţă, c-o roche pe ea capot, 
Veche, ruptă, peticoasă şi cârpită pestetot, 

Mai mult aţă decât faţă se vedea în al ei port, 

De cânepă, in şi lână şi de tot felul de tort. 

Fiind astfel îmbrăcată, nici mai bine, nici mai prost, 
S-a dus să se spovedească la un duhovnic în post. 

Şi mai întâi decât alte începu acest cuvânt, 
Zicând: — Cinstite părinte! 

Nu căci mă vezi precum sânt, 

De săracă sunt săracă, dar ori pe unde am fost 
M-am păzit ca de otravă şi n-am spurcat sfântul post, 
Ba şi în zile de dulce lăsate de Dumnezeu, 
Neavând să-mi cumpăr carne, am postit iarăşi mereu. 
Decât numai câteodată când îmi dau oameni streini, 



Şi când prinz vreo găină venită de la vecini, 
Atunci dau şi eu de dulce, atunci mănânc mai pe plac, 
Atuinci îmi este Crăciunul, atunci Paştile îmi fac. 

Dar tot, cinstite părinte, greşii o dată şi eu, 

Care păcat ca un ghimpe îl port în sufletul meu. 
Că-ntr-o zi, mergând în piaţă şi prin pescării trecând 
îmi veni la îndemnă, şi un cosăcel furând, 

Uitai că e sânta lunea, fiindcă nu mănânc des, 
Cum mersei pe loc acasă, pornii pe gură să-ndes. 
Vai! când mi-am adus aminte că chiar sântă luni a fost, 
Cât m-am căit, părinţele, că am spurcat sfântul post! 
M-am ucis în cap cu pumnii, am băgat degetu-n gât 
Şi, să ierţi, toată mâncarea o turnai numaidecât. 
Apoi mai o săptămâna zăcui de inimă rea, 

De părea că toată carnea şi oasele mă durea. 

Aşa, cinstite părinte, păcatu-mi mărturisesc, 

Şi oricum ştii rânduieşte-mi canon să mă mântuiesc. 
De alde sărbători iarăşi nu ştiu de le-oi fi păzit, 
Sunt în iad şi de acestea, d-o fi cum am auzit; 

Că este o văduviţă, cu care mă-nvecinesc, 
Bogată şi milostivă, mai mult de la ea trăiesc. 

Şi nu-i fac vro slujbă mare, ci nimic să zici de vei 
Mă trimite să chem numai cât-un prieten d-al ei, 

Şi alteori iar mă pune de departe să-ngrijesc, 

Când va fi să vie altul, să mă repez să-i vestesc. 
Apoi îmi dă mălai, pâine, bucate, rachiu şi vin, 
C-un cuvânt, mult bine face la câţi în casa ei vin. 

Şi este evlavioasă, să ferească Dumnezeu, 

Nici călugăriţă-n lume ca dânsa n-am văzut eu. 




Că nu o văz niciodată lucru în mână luând, 

Ci orcând mă duc în casă-i o găsesc în pat şezând, 
Gătită, împodobită, hainele ei ochii-ţi ia, 

Ferice de bărbăţelul ce-o avea parte de ea! 

I-am zis odată: “F etico! fă bine a mă ierta 
Să te-ntreb, pentru ce oare azi nu lucrezi dumneata? 
Ori este vro sărbătoare şi ţii pentru vreun sfânt? 
Spune-mi, mă rog, că ştii carte şi toate de pre pământ.” 
Ea îmi răspunse, zicându-mi: “Mamă, dacă vei să ştii, 
Peste toată săptămână găseşti sărbători să ţii, 

Că lunea sunt sfîinţii îngeri, marţea sfântul Ioan, 
Carii şi în alte zile să prăznuiesc peste an. 
Miercurea e ziua crucii, d-aceea şi post mâncăm, 

Şi furca fiind mai mică-nainte-i n-o ridicăm. 

Joia sunt sfinţii apostoli, cum şi sfântul Nicolai, 
Vinerea e sânta Vineri, ş-o ţii chiar să n-ai mălai; 
Sâmbătă facem colivă şi de răposaţi vedem, 
Dumineca-ncai să ştie că trebuie să şedem. 

Asta e, mamă, pricină lucru-n mâini de nu iau eu, 

Că sunt prea evlavioasă şi mă tem de Dumnezeu; 

Iar tu, mamă, eşti săracă şi nu-ţi dă mână să şezi, 

Cu voie şi fără voie, trebuieşte să lucrezi.” 

Ş-aşa, cinstite părinte, ca o săracă ce sânt, 

Nu le-am putut ţinea toate tocmai dup-al ei cuvânt: 

Ci alte sărbători numai, a vro câţiva mai mari sfinţi, 
Dintr-a mea copilărie, de când eram la părinţi, 
Cum am văzut de la dânşii, le-am ţinut şi le-am păzit, 
Chiar şi când n-am avut pâine, să lucrez n-am îndrăznit. 
Vinerea n-am tors cu furca, pilipii toţi i-am ţinut, 



Nouă marţi şi răpotinii i-am păzit cum am putut. 
Joile pân’ la Rusalii eu nu m-am atins de fus, 

Şi la circovii Marinii mână pe nimic n-am pus. 
Cum şi alte ca aceste, după cum am apucat, 
Le-am prăznuit, mi-a fost frică să nu caz în vrun păcat; 
Căci, după ce sunt săracă, să n-ajung să mă sluţesc 
Să pierz vrun ochi or vro mână şi să mă ticăloşesc, 

Şi cu nădejde, părinte, că doar (aceste păzind) 

Voi scapă de sărăcie, să nu umblu flămânzind; 

Dar văz că şi cu acestea nu poci să mă procopsesc, 
Nu pricep ce o să fie, pentru ce nu izbutesc. 

Aşa, cinstite părinte, stau şi mă mir ce să fac, 

Că-n loc să-mi meargă-nainte, îmi sporeşte ca la rac! 

Nu poci deloc să leg două, c-una mă bălăbănesc, 
Mai mă rup şi mă sparg încă, în loc să mă mai cârpesc. 
— Fiică! — duhovnicul zise — în felul ce te privesc 
Puteam, fără d-a-mi mai spune, acestea să le ghicesc. 
Chiar portu-ţi mărturiseşte şi te arată curat 
C-ai ţinut sărbători multe şi nimică n-ai lucrat, 
în deşert dar ţ-e mirarea şi în zadar te ciudeşti 
De ce nu-ţi merge-nainte şi de ce nu procopseşti, 

Că tocma pentru aceasta, cum zici, toate îţi lipsesc, 
N-ai haine, n-ai pâine -n casă ş-alte nevoi te-mbulzesc. 
Fiindcă atâtea zile, de sărbători ce le crezi, 

Le-ai petrecut în şedere, dormind fără să lucrezi, 
Care putea să-ţi aducă îndestul spor şi folos, 

Ţ-a pricinuit tot lipsă şi aşa trai ticălos. 

Căci Dumnezeu porunceşte şase zile să munceşti 
Ş-a şaptea zi, duminica, din lucru să conteneşti, 




Biserica iar opreşte să se ţie osebit 
Nişte sărbători alese, ce praznice s-au numit. 
Aste trebuie creştinii a le numi sărbători 
Şi cu evlavie bună a le păzi sunt datori, 

Iar nu răpotini şi pilipi să ţii şi să prăznuieşti, 

Or marţi, joi, vineri şi circovi, sărbătorile drăceşti; 
Care le ţinea norodul în vremile păgâneşti 
Şi să închina la idoli, la dumnezei elineşti. 
Lepădaţi, zic, rătăcirea, dacă credeţi în Hristos, 
întoarce-vă-ţi la lumină, fugiţi de drumul noptos. 
Lăsaţi credinţa deşartă, depărtaţi acest nărav, 
Apucaţi-vă de muncă şi goniţi traiul trândav. 
V-aţi învăţat tot în lene şi vă place să şedeţi, 

Iar lipsa şi sărăcia deasupră-vă n-o vedeţi. 
V-aţi deprins în toată vremea la clopote s-ascultaţi 
Ca să tragă în trei rânduri, din lucru să încetaţi. 
N-a mai rămas om să moară, că clopot cum auziţi, 
îndată de sărbătoare sunetul îi socotiţi. 
Apucă-te, zic, de muncă şi nu umbla haimănind 
Şi uşile unei-altei înverigând şi păzind. 

Tu zici că nu faci păcatul şi deloc nu socoteşti 
Că greşeşti deopotrivă, altei când îl înlesneşti, 
îmi spui că ţii curat postul şi apoi furi la găini, 

De pe la pescării peşte, ş-altele de la vecini. 

Post curat nu să numeşte când furi şi faci rău mereu, 
Ci spurcat, scârnav cu totul şi urât lui Dumnezeu. 
Post zicând nu să-nţelege numai de a nu mânca, 

Ci şi poruncile legii să ţii a nu le călca. 
Nemâncând şi făcând rele, nu te poţi tu mântui, 



în zadar numai cu postul raiul vei nădăjdui. 

Postind şi făcând păcate, pe Dumnezeu nu-1 împaci, 

Că dracii-n veci nu mănâncă şi nu se mai schimb din draci. 
Ci când posteşti, fă şi bine, nu amăgi, nu fura, 

Nu pizmui, nu ucide, nu ocări, nu jura; 

Nu face nici tu păcatul, nici altui nu-1 înlesni, 

Şi a băga în nevoie pe niminea nu-ndrăzni. 

Nu râvni la păcătoase, în trai mai bun de le vezi, 

Ci să-ţi aperi cât poţi cinstea şi sufletul să-ţi păstrezi. 
Nu cădea ca oaia-n râpă văzând p-altele sărind, 

Nu face ce face altul, ci îţi fă cruce fugind. 

Cu al tău te mulţămeşte, d-al altuia nu dori, 
Inima-ţi de vro plăcere n-o răni când vei zări. 

Să vorbeşti tot adevărul, minciuni să nu limbuţeşti, 
Fugi de fleacuri şi de vorbe nebune şi nerozeşti. 
Cinsteşte pe fiecare, pe nimenea nu urî, 

Iartă greşalele altor, cu vorbe nu-i amări, 

C-atunci postul îţi ajută şi atunci te mântuieşti, 
Atunci poţi fără-ndoială creştină să te numeşti. 

La praznice şi duminici la biserică s-alergi, 

Dacă nu te iartă lucrul ş-în alte zile să mergi, 
în sărbători mititele, în care poţi să lucrezi, 
Repede-te de te-nchină şi mergi de treabă să-ţi vezi; 

Că sfântul nu se cinsteşte cu şederea, nelucrând, 

Ci cu păzirea de rele şi cu bunătăţi făcând. 

Sfântul nu îţi porunceşte să dormi şi să stai pe brânci 
Când îţi lipseşte în casă şi nu ai ce să mănânci. 
Sfântul nu va cuiva răul, ci va binele la toţi 
Şi nu cere de la tine peste aceea ce poţi. 




Suflet curat totdeauna Dumnezeu şi sfinţii cer 
Şi orice faptă vei face, să gândeşti întâi la cer. 
O asemenea povaţă ascultând ea ş-auzind 
Şi lacrimi de pocăinţă din ochii ei şiruind, 

Cu o inimă înfrântă şi cu suflet umilit 
Când a plecat să se ducă, într-acest chip a vorbit: 
— O, cât de întunecată şi rătăcită am fost! 

O, cât mi -am petrecut anii şi viaţa fără rost!... 



DESPRE LUCRARE 

Celui cu meserii multe 
Casa-i este fără curte. 

Căci 

Doi pepeni într-o mână nu poţi ţinea niciodată. 
Nici 

Nu poate omul să şază cu curul în două luntrii. 
Ci 

Ţine-te numai de una, nu sări din una-ntr-altă. 
Că 

Decât multe şi tot rele, mai bine una şi bună. 

Multe ştie, multe croieşte 
Şi nici una nu isprăveşte. 

Totdeauna 

Croitorul umblă cu haina descusută. 

Şi 

Cizmarul umblă cu cizmele sparte. 



însă nu ştie că 
Popa cu opinci încălţat 
De puţini e ascultat. 

Zicând: 

De la un calic nu afli nimic. 

Că 

Ochii înţeleptului văd mai departe. 

Pentru că totdeauna 

Lumânarea se aprinde pentru cei ce văd, nu pentru cei orbi. 
Omul se uită în faţă 
Şi îţi judecă viaţa. 

Cum a zis oarecine: 

Nu ştie bărbatul, pe cât ştie satul. 

Că 

Nimenea nu întreabă de casa frumosului, 

Ci de casa vrednicului. 

Vrednică omului se cunoaşte după port. 

Că 

Dacă des sărbători faci, 

Nu o să aibi ce să-mbraci. 

Deci dar, 

Munca e blagoslovită, 

Când te ţii de ea, ai pită. 

Omul 

Cel înţelept îşi găteşte 
încă pân’ nu flămânzeşte. 

Să luăm pildă că 
Furnica îşi strânge hrană 
De cu vară pentru iarnă. 




Şoarecelui nu-i lipseşte, 

Că din vreme-şi grămădeşte. 

Iar 

Greierele în vremea agoniselii cântă 
Şi iarna cere să se împrumute. 

Aşa şi omul nevoiaş: Vara-ntins la umbră doanne 
Şi iarna moare de foame. Când fiertură în oală, 
Şi când mămăligă goală. 

Sau 

Când florile rodului, 

Când frunzele pomului. 

Pentru că 

Cine şade, coada-i cade, cine mişcă, el tot pişcă. 

Şi 

La tinereţe cine nu lucrează la bătrâneţe râiază. 
De aceea zice un înţelept: 

Arvunează din vreme pe ferecita muncă. 

Şi 

Scoală-te dimineaţă şi te culcă mai târziu. 

Şi 

Cine pleacă de dimineaţă departe ajunge. 
Pentru că 

Un ceas al dimineţii plăteşte cât trei după prânz. 

Şi 

De multe ori nu aduce anul ce aduce ceasul. 

Că 

De unde nu gândeşti, d-acolo sare iepurele. 



Toate sunt la vremea lor; Iar nu 
Lasă-ţi lucrul ş-îţi ia mucul. 

Pentru că 

Vorba lungă e sărăcia omului. 

Şi 

Cine vorbeşte, lucrul nu-i sporeşte, Iar cine tace mai multă treabă face. 

Nu fii 

Bun de gură şi rău de lucru. 

Că 

Numai cu vorba nu se face ciorba. 

Şi 

Dă din mâini dacă vrei să ieşi la liman. 

Mereu 

Lucrează pe mult şi pe puţin. 

Că 

Mai bine ceva decât nimic. 

Doi ţărani când vrură la lucru să plece, 

Nevestele-n casă până a-i petrece 
I-au sfătuit ce fel şi cum să urmeze, 

Cum să se tocmească şi cum să lucreze. 

Una zise: — Frate, vezi de ţine minte 
Şi un-a muierii din zece cuvinte; 

Eu nu îţi zic alta decât să ştii cum că, 

După cum eşti mare şi vrednic de muncă, 

Când te tocmeşti, cere să-ţi dea plată bună, 

Nu lua în grabă pe nimic arvună, 

Să-ţi pierzi surda vremea şi zilele tale 
Şi să vii acasă fără de parale. 



Iar cealaltă zise: 




— Bărbate, ascultă, 

Lucrează pe plată puţină şi multă, 

Cum ţi se întâmplă, nu după plăcere, 
Decât să pierzi vremea degeaba-n şedere. 
Deci dar ei plecară amândoi dodată, 
Ţiind fiecare sfătuirea dată. 

In oraş intrară lucru să găsească, 

Veniră ş-îndată oameni să-i tocmească. 

Cel cu plată mare nu vru jos să lase, 
Nevasta acasă cum îl învăţase. 

Ăstalalt se duse, lucră, luă plată, 

A doua zi iară la alţii fu gată, 

A treia zi încă n-o pierdu degeabă, 
în scurt, totdeauna se află cu treabă, 

Iar celalt tovarăş stând în aşteptare, 

Ca să se tocmească tot pe plată mare, 

Mai multa lui vreme era petrecută 
Făr’ de nici un lucru ş-în deşert pierdută. 
Ce lua-n trei zile dintr-o săptămână, 

Da pe d-ale gurii odihnind p-o rână... 
“Ascultă din zece vorbe şi una a muierii.” Dar 
“Sfatul muierii muierilor foloseşte.” 

Deci el cu şederea din zi până-n seară, 

Se învăţă leneş prin munca cea rară. 
într-aceste vine o văduvă-n piaţă 
Şi văzându-i trupul şi viteaza faţă 
Zise întru sine: “Ce om voinic mare! 

Ăsta crez că-n lucru cât trei puteri are.” 
Ş-îndată cât cere îi dă să nu-1 scape, 



îl duce la vie ş-îl pune să sape. 

Ea, ca o femeie văduvă săracă, 

Se dete deoparte bucate să-i facă, 
Cugetul zicându-i că, plata ca plata, 

Pe om întăreşte la muncă bucata; 

Deşi n-am tocmeală să-i dau de mâncare, 
Dar văzând se-ndeamnă mai mult la lucrare. 
Stând însă într-aceast-a ei gândire bună, 
Ascultă şi vede că sapa nu sună, 

Aleargă la dânsul: 

— Ce şezi? îl întreabă. 

— Odihnesc, — răspunse — nu şez eu degeabă. 
Se scoală-naintea-i, începe, lucrează, 

Şi ea iar se duce mâncarea să vază. 

Cum îl lasă însă, stătu totdodată, 
Sărmana femeie s-a-ntors iar îndată, 
începu să-l certe, zicându-i: ce şade, 

Că ea îi plăteşte după cum se cade, 

El iar înaintea-i începe să sape. 

Ea pleacă la oală să-i ducă să crape; 

Dar când se întoarse cu strachina-n mână, 
îl găsi la umbră culcat pe o rână. 

— Ce faci? îl întreabă. 

El: — Stau după muncă. 

— Na, scoal’ de mănâncă ş-apoi iar te culcă: 
Că pe trupu-ţi mare te-am ales pe tine, 
Gândind să-mi iau bine ş-au fost vai de mine! 
“Iată omul dară leneş cum să-nvaţă, 

Şi de a sa minte şi de rea povaţă.” 




Deci când trece vara şi lucru-ncetează, 

Plec şi ei acasă, copiii să-şi vază. 

Cel cu plata scumpă duse punga goală, 

Trist, galben la faţă şi slab ca de boală, 

Iar cellalt umpluse de sfanţi chimiraşul 
Şi se duse vesel ca trandafiraşul. 

De aceea zice un înţelept: 

Foamea se uită la poarta omului muncitor şi nu îndrăzneşte să intre. 

Iar cel leneş 

Până se încalţă, soarele se-nalţă, şi până se găteşte, soarele sfinţeşte. 

De aceea, 

în casa trândavului e sărăcie lucie. 

Când malai are, sare n-are, când sare are, malai n-are. 
Râmăne în sapă de lemn şi în casă fără piemn. 

Lenea face pe bogatul a i se urî, 

Şi pe săracul în nevoie a se ţâri. 
într-un papuc ş-o opincă, lipa-lipa, nea Stănică. 

Toată vara cu cojoc şi iarna cu curul la foc. 

Se încălzeşte la faţă, Iar spatele îi îngheaţă. 

Trăieşte viaţă cârpită cu aţă. 

Pică, pară, pică; dac-ai pica, eu te-oi mânca, iar de nu, 
acolo îi şedea. 

Umblă cu capu între urechi, cască-gură, pierde-vară. 

Răsare unde nu-1 sameni. 

Unde sunt doi, cu el trei, 
încârduit cu terchea-berchea, trei lei perechea. 

Şi 

Sărăcia de el se ţine ca pulberea după câine. 

Umblă pe drumuri tăind câinilor frunză. 



Casa-i e în trei pereţi şi cu uşa prin pod. 
Sărăcia îi roade urechile. 

Umblă gol ca un pistol. 
Se-mbracă numai pe dinlăuntru. 
Unul avea o nevastă, 

Leneşă detot şi proastă 
Atât, încât pân’ la guşă 
Se tăvălea prin cenuşă. 

Haină nu avea, nici treanţă, 

Decât o cămaşă zdreanţă, 

Ruptă detot, prăpădită, 
în mii de locuri găurită, 

Nu să mai ţinea pe dânsa, 

I se vedea tot printr-însa. 
Bărbatul ei ca ea iară 
Umbla capiu până-n seară. 

Mai mult şedea pe o rână 
Decât lucra-n săptămână, 

Căta tot muncă uşoară, 

Numai pentr-o pâinişoară. 

Nu-i plăcea trupul să-şi frângă, 

Să lucreze şi să strângă. 
Amândoi se potrivise 
Şi la toate se unise, 

Câţi îi vedea-n astă stare 
Zicea de ei fiecare: 

“Ş-a găsit hârbul capacul, tigva 
dopul şi lelea bărbatul.” 



“N-a spart Dumnezeu două case.” 




Dacă ăst bărbat biet pe sine 
Vedea, nu să vedea bine, 

Dar văzând nevasta-şi goală, 

Fără preş şi fără poală, 

I să părea cu ruşine, 

Deşi ea nu simţea bine, 

Şi cu-ngrijirile sale 
Strângând un leu de parale, 

Zise ai sale neveste: 

— Dragă, o zicală este: 

“Bogatul mănâncă când voieşte şi 
săracul când gândeşte.” 

“Paştile săracului este când îmbracă 
Cămaşă nouă şi când are pe masă ouă.” 
tu azi dar te găteşte, Te spală, te curăţeşte, 
Că merg să-ţi cumpăr cămaşe, 

Ca să lepezi ale faşe. 

Deci dar ieşind el din poartă, 

Ca să se ducă la boltă, 
întâlni în drum pe naşul 
Ş-îi ceru la el salaşul. 

Finul acum ce să zică, 

Punga-i era uşurică, 

De cămaşe se lipseşte 
Şi de masă târguieşte. 

Găseşte o gâscă grasă, 

O ia şi pleacă acasă, 

Cu naşii săi împreună, 

Săltând de părere bună. 



Copilul său, cum îl vede, 

La mumă-să se repede 
Şi de departe o cheamă, 
Strigând vesel: 

Mamă! mamă! Tata aduce pe naşa 
Tata cu naşul şi naşa! 

Ei îi suflă-n urechi vântul 
Şi îi să păru cuvântul: 

“Tata aduce cămaşă“ 

Sau cum zice pruncul: “maşa”. 

Şi de bucurie mare, 
Pierzându-şi cumpătul, sare, 
Numaidecât se despoaie 
De treanţa ei cea cu soaie, 
Ş-aruncând-o-n foc rămase, 
Muma ei cum o fătase. 

Şi aşa ca o păpuşe 
Iese îndată la uşe, 

Să-l adaste să sosească, 
Cămaşa să-şi priimească. 

Dar când în loc de cămaşe 
Vede gâşcă, naş şi naşe, 
Aleargă lipan s-adune, 

Rupe, împrejur îşi pune, 

Şi tocmai ca paparuda 
Viind îşi priimi ruda. 

Apucă gâşca mai tare, 

Ca s-o facă vro mâncare. 

Şi până ea să gătească, 




Naşu-începu să vorbească, 
Zicând: — Rea a fost nevastă 
Sărăcia-n lumea astă! 
Despuiata cum aude 
întreabă-ndată pe rude: 

— Unde aţi văzut-o oare? 
Ori astăzi în târgul mare?! 
Cui i-e frică să se-nşoare, 
Să-şi ia o nesimţitoare 
Ca şi această neroadă, 

Şi nu-i va mai cere modă. 



DESPRE ÎNVĂŢĂTURĂ 



Poartă condei la ureche 
Ca să-i zicem logofete. 

Şi când îl iei de scurt zice: 
Sunt logofăt să te-nvaţ 
Cu cuţit să scrii pe băţ. 

Că 

Este tânăr ş-o mai creşte, 
D-o trăi, să procopseşte, 
în adevăr, 

Nu e nici o îndoială, 

Are semn de procopseală. 
Dar 

S-o procopsi când mi-o creşte 
Păr în palmă ş-între deşte 



Căci ce folos? 



Răsur frumos înflorit 
Ş-între spini a răsărit. 

Şi 

Ştie ce e în carte: slove negre pe hârtie albă. 
Că 

Iţi citeşte ca în palmă. 

Şi 

Numai pe deşte 
Orice-ţi socoteşte, 
îndată zice: 

Una este una, doua fac mai multe. 

Sau: 

Una şi cu una fac două. 

Sau: 

Tu ştii una, două, eu ştiu pân’ la nouă. 

Şi 

Pe cât poate, pâinea-şi scoate, 
însă 

Tot învăţăm cât trăim 
Şi neînvăţaţi murim. 

Că, 

Trăind omul, când şi când 
Află ce nu-i dă prin gând. 

Zicând: 

De multe-n lume am dat 
Şi tot nu m-am învăţat. 

De aceea 



Câte cuvinte le zici, le vinzi, 




Şi câte tu le auzi, le prinzi. 

Cum zice un filosof: 

Picioarele-ţi să roază pragurile învăţaţilor. 

Că 

Şcoala face pe-omul om 
Ş-altoiul pe pomul pom. 

— Ascultă, mamă Marghioală, — zise fata către ea, 

Ce începuse la şcoală de curând lecţii să ia — 

Ce sunt aste borcănele ş-acele clondire mari? 

Ce ai de vânzare-n ele, de stau ca la cârciumari? 

— Frumuseşte, măiculiţă, — răspunse baba cu haz — 
De care şi tu, guriţă, o să-ţi cumperi de obraz; 

Vezi tu asta alifie şi acel clondir lucios, 

Cei mai urâte stafie îi dă aer drăgăstos. 

Copiliţa cea isteaţă de vorba babii râzând, 

Cu un glas plin de dulceaţă o-ntrebă iarăşi, zicând: 

— Dacă dar poţi chipul face din urât plăcut, frumos, 

Şi din smolit a-1 preface alb, rumen şi luminos, 

Poţi buze largi, destrămate să schimbi, vrând să te apuci, 
Şi nasuri lungi, borcănate la măsură să aduci? 

Poţi unui chip oarecare, slut, de natură greşit, 

Să-i dai o dreaptă formare şi să-l schimbi desăvârşit? 
Poţi un trup gros c-osebire, crescut trunci mai mult în lat, 
Să-l duci la semuire şi să-l faci mai delicat? 
în sfârşit, unui cap mare şi lipsit, sec, vreun fel, 

Poţi să-i dai vreo schimbare ori să bagi creieri în el? 
Zise baba: — Copiliţă, vorbele ţi le-nţeleg, 

Dar nici macar ferimiţă să fac d-aste nu mă leg. 

Eu ştiu numai de la feţe zbârciturile să trag, 



Să dau rumeneli, albeţe, şi încolo nu mă bag, 
îi zise copila iară: — După cele ce-mi spui dar, 
Drept îţi zic, rău să nu-ţi pară, că toate-ţi sunt în zadar; 

Dacă chipul ş-alte toate unui tânăr sau bătrân 
Ca să le schimbi nu se poate, ci tot precum sunt rămân, 
Surda osteneşti tu, babă, cu ale tale albeli, 
în deşert sunt şi degeabă foiţe şi rumeneli! 

Ce folos cu măiestrie un perete-1 vei spoi, 

Dacă nu e din mistrie neted cum va trebui? 
în zadar pierde tâmplarul lustr-un lemn nebărduit. 

Că măcar să-i dea cu carul tot este nerenduit. 

Asemenea şi nevasta ori fata nu va putea 
Cu meşteşugirea asta între frumoase să stea. 

Nu poate, zic, să se placă numai cu chipul frumos 
Şi pe cineva să-l facă s-o iubească mai vârtos, 

Ci dacă ea din natură n-are de frumseţi talent, 
S-aibă-ncai învăţătură şi lăudat sentiment. 
Şcoală, mamă, pe om face să se numească frumos, 
Ea pe urât îl preface ca să fie drăgăstos; 

Şi ascultă o poveste ce-n şcoală azi mi s-a spus, 
Care şi lecţia-mi este şi s-o-nvăţ de rost m-am pus. 
Au fost trei fete odată care pe rând s-au născut 
Şi d-a lor mumă şi tată pe voia-le s-au crescut. 
Două atât de frumoase că ar fi fost se credea, 
încât erau drăgăstoase la toţi de câţi se vedea; 

Iar a treia prea urâtă: trup strâmb şi chip slut având, 
Necăjită ş-amărâtă trăia în casă şezând; 

Căci la vrun bal câtetrele părinţii când le scotea, 
Numai cele frumuşele valsul, jocul învârtea. 




Ele erau de minune, pe ele toţi le iubea, 

Pe urâtă nici un june n-o vedea nici nu-i vorbea, 
Ci sta-n seamă nebăgată intr-un colţ a se uita 
Şi cu simţirea-ntristată întru sine a ofta; 

Dar unde e urâciune şi chip slutit, neplăcut, 
Mai multă înţelepciune firea să dea s-a văzut. 
Aşa şi această fată, prea înţeleaptă fiind 
Şi cu bună judecată, socotind şi chibzuind, 
Ceru să-i facă părinţii partea ce i să cădea 
Şi împrotiva voinţii să nu-i facă, ci să-i dea, 
Zicând că cu a ei parte are a se ritera, 

Să trăiască într-o parte, fără a-i mai supăra. 

Ei, ştiindu-o cuminte, bucuros s-a-nduplecat 
Şi dup-ale ei cuvinte, numărând, partea i-a dat. 
Deci cu a sa zestrişoară profesori buni ea luând, 
S-a tras la o moşioară, precum pusese în gând. 

Şi acolo, într-o parte, îndată s-a apucat 
Să înveţe limbi şi carte, muzică şi orice alt. 

La care ea, cu silinţă urmând, toate le-a păşit 
Şi avuta sa dorinţă în scurt timp luă sfârşit. 
Apoi după ce se roade c-o grămadă de ştiinţi, 
Pe profesorii-şi sloboade şi se-ntoarce la părinţi. 
Carii în asfel văzând-o în braţul lor o au strâns, 
Şi pe grumazi sărutând-o de bucurie au plâns. 

Auzind vecinii-ndată şi dorind a o vedea, 
Seara fuseră toţi gata pentru dânsa bal să dea. 
Mergând iară câtetrele la case ce le-au poftit, 
Toţi, lăsând pe frumuşele, la dânsă s-au grămădit; 
Iar când îi şi auziră vorba şi dulcele glas, 



Cu gurile în uimire căscând la ea au rămas, 
îi da toţi laude sume, de ea nu se sătura, 

Cea mai frumoasă din lume li să părea că era. 
Astfel, mamă, se preface chipul urât în frumos, 
Şcoala pe om om îl face şi să fie drăgăstos. 

Că d-ar fi faţa născută cât de frumoasă macar 
Şi n-o fi bine crescută, toate-i sunt intr-un zadar. 
Dageabă va purta nume unuia chip lăudat, 
Dacă nu va şti în lume să trateze un bărbat. 

Ce folos că-ntâi e dragă, când să cunună ş-o ia, 
Ş-în urmă în iad îl bagă cu scârbele ce-i dă ea. 
Cu încetul îl răceşte ca fierul ars când îl scot 
Şi dragostea îl descreşte pân-o urăşte detot; 

Şi atunci acea frumoasă, ce ca un soare-i părea, 

I să face-ntunecoasă, urâtă şi cea mai rea. 
Neputând să se-nţeleagă, în veac nu se mai împac, 
Ajung judecăţi să tragă, de basnu-n lume să fac, 
Acestea mica şcolară zicându-le către ea, 

Se duse la şcoală iară, altă lecţie să ia. 



DESPRE ÎNVĂŢĂTURĂ 

Ce înveţi la tinereţe, aceea ştii la bătrâneţe. 
Omul în copilărie lesne-nvaţă orice fie. 
Meşteşugul la om e brăţară de aur. 

Nici un meşteşug nu e rău, ci oamenii sunt răi. 



Cine învaţă la tinereţe se odihneşte la bătrâneţe. 
Calul bătrân nu se învaţă în buiestru. 




Cine ştie carte are patru ochi. 

Dar 

Orice cu bătaie de cap se dobândeşte, 

Pe drumuri nu se găseşte. 

Procopseala nu se cumpără cu bani, ci se câştigă cu ani. 
Banii nu aduc procopseala, ci procopseala aduce banii. 
Omul cât trăieşte învaţă şi tot moare neînvăţat. 
Nimenea nu poate să zică: acum le ştiu toate. 

De aceea 

La orce treabă, pe Stan păţitul întreabă. 

Că 

Cine întreabă nu greşeşte. 

Orbul cu întrebarea a nimerit Brăila. 

Dar 

Nu cere de la prost învăţ şi de la bătrân băţ. 

Că 

Orb pe orb povăţuind, cad amândoi în groapă. 

Orbul îşi caută acul în aria cu paiele şi surdul îl 
povăţuieşte unde sună. 

Nu cine trăieşte mult ştie multe, ci cine umblă mult ştie multe. 
Mult trăieşti, multe auzi; mult umbli, multe vezi; 

Mult trăieşti, multe pătimeşti; multe greşeşti, multe -nveţi. 

Iar 

Găina care cloceşte niciodată nu e grasă. 

Dar şi 

Piatra care se rostogoleşte din loc în loc nu prinde muşchi. 
Toată musca nu face miere. 

Toate străchinile nu sunt pentru ciorbă. 
Procopseala nu e cârpă să o mototoleşti şi să o bagi în sân. 



Că 



Unde nu e cap, vai de picioare. 

A lipsit de acasă nouă ani şi s-a întors cu doi bani. 
S-a dus bou şi s-a-ntors măgar. 

Căci 

Omul sfinţeşte locul, iar nu locul pe om. 
Toată lumea este şcoală. 

Şi 

Vremea învaţă pe aceia ce n-au dascăl. 
Adică: 

Nevoia învaţă pe om şi nuiaua pe copil. 
Ursul nu joacă de voie, ci de nevoie. 

De aceea 

Pisica răzgâiată nu prinde şoareci niciodată. 

Şi 

Copilul nepedepsit rămâne neprocopsit. 
Copilul răzgâiat rămâne neînvăţat. 

Um împărat oarecare neavând nici un fecior 
Şi fiind la întristare că n-are moştenitor, 

Prin rugăciuni şi postire Dumnezeu l-au ascultat 
Şi după a lui dorire cu un prunc l-a mângâiat; 
Care cu dragoste mare din ceasul ce s-a născut 
Părinţii în răsfăţare ş-în răzgâieli l-a crescut. 
Atâtâ de mult împăratul asupra lui tremura, 

Cât străşnici tot palatul, nu cumva a-1 supăra. 
Aşa-1 lasă pân’ la mare să crească tot în desfrău, 
Pentru orice rea purtare nimeni nu-1 ţinea de rău. 
Şi când el era-ntr-o parte şi alta purtat pe sus, 
Ca să înveţe şi carte un dascăl i s-au adus, 




Poruncindu-i să-l înveţe cu mângâieri şi cu joc, 
Să-i vorbească cu blândeţe, să nu-1 supere deloc, 
Să nu-1 silească vrodată ori să-l certe-n vreun fel, 
Ori să-ndrăznească să-l bată, c-apoi va fi vai de el. 
Aşadar aceste toate urmate -ntocmai au fost, 

Din care un copil poate lesne a rămânea prost. 
Câţiva ani dacă trecură, împărtul a cerut 
Să vază ce-nvăţătură copilul său a trecut, 

Şi aducându-1 de faţă începu a-1 întreba, 

Cu mângâieri, cu dulceaţă, ca să citească ceva. 

El începu: — Alfa, vita, gama, delta, omicron, 
Capa, iota, sigma, tita, pi, mi, ni xi, ipsilon. 

— Bravo ! — zise împăratul — num-atât ai învăţat? 

— Apoi, — răspunse băiatul — celelalte le-am uitat. 

Impăratu-ngrijat foarte de al său iubit fecior, 
Că-i rămâne după moarte un prea prost moştenitor, 
Pe miniştrii săi în grabă îi adună pentru el, 

Cere sfat şi îi întreabă să-l înveţe vreun fel 
Ce să facă, din ce parte s-aducă vrun iscusit. 

Ca să-l poată-nvăţa carte cu vrun metod osebit. 
I-au zis miniştrii: — ’mpărate, e un filosof aici, 

Cu ştiinţi prea minunate la orice vei sta să-i zici; 

El ne-a învăţat la carte pe copiii noştri toţi, 

Şi am vrea să avem parte de el şi pentru nepoţi; 

Pe dânsul, de vei, îl cheamă să-i vezi duhul cel înalt 
Şi dă-i copilul în seamă fără să mai cauţi alt. 
Acest sfat dar ascultându-1, împăratul a trimis 
Şi pe filosof chemându-1 de faţă aşa i-a zis: 

— Am auzit pentru tine că eşti om prea iscusit 



Şi toţi te vorbesc de bine, toţi zic că eşti procopsit; 
D-aceea cu râvnă mare te chem şi te rog şi eu 
Cu asemenea unnare să-nveţi şi pe fiul meu; 

Şi văzând că-ţi pui silinţa mai curând a izbuti, 

Pe cât îmi va fi putinţa, şi eu îţi voi răsplăti. 

— Preaslăvite împărate, — filosoful i-a răspuns — 
Toate sunt adevărate câte de mine v-au spus, 

Dar acum sunt bătrân foarte, nu mai sunt tânăr c-atunci, 
M-am apropiat de moarte, nu mai am gust să-nvaţ prunci, 
M-am dat acum pe odihnă, voi să trăiesc liniştit, 
Să-mi petrec viaţa-n ticnă, că destul am obosit; 

Fug de zgomot, de nepace, singurătatea iubesc, 
Slugă chiar să am nu-mi place, ca să nu mă necăjesc; 

Dar ca să nu calc cuvântul şi hatâru-mpărătesc, 
Voiesc, de va vrea şi Sfântul, pe cât poci să vă slujesc. 

Trimiteţi-1 dar la mine, rog să nu fiu strămutat, 

Că precum v-am spus, nu-mi vine să vi-1 învăţ la palat, 
împăratul zise: — Bine, fie şi aşa cum zici, 

Să urmaze şi la tine, dacă nu te-mpaci aici; 

Dar însă îţi dau de ştire nu cumva să-l necăjeşti, 

Să-l baţi, să-i dai dojenire, ori la el să te răsteşti, 

Ci voi cu economie învăţătură să-i dai, 

Toat-a ta filosofie cu bine să i-o predai. 

După ce-mpăratul zise către filosof astfel, 

A doua zi îşi trimise şi pe fiul său la el. 

Cum veni, îi dete carte, pe un scăunaş îl cinsti, 

Şi îl puse la o parte, poruncindu-i a citi. 

Nu apucă să-i arate, ş-indată s-a pomenit 
Că câţva înşi din cetate spre vederea-i au venit; 




După ce ceva vorbiră, filosoful a voit 
Ca cu ceia ce veniră să puie de gustărit 
(Că pe atunci, cum să vede, cafea nu obişnuia, 
După cum astăzi se crede că n-ar putea fără ea): 

Şi neavând să-i slujască vreun fecior sau argat, 
Puse ca să-i posluşască feciorul de împărat; 
îl îndreptă pe fereastră, dându-i în mână un ban, 
Zicându-i: — Na, ţine asta şi mergi colea la băcan 
Să-ţi dea mezelicuri, pâine şi o carafă de vin, 
Cusurul mi-1 va da mâine, du-te şi mai curând vin’. 
Deci după ce le aduse masă, tacâmuri a pus, 
Stolnic, paharnic le fuse, până mai către apus, 

Că ei dacă s-apucară de vorbă şi de lung sfat, 

De sluga lor îşi uitară că slujeşte nemâncat. 

Şi auzindu-1 că plânge la spatele lor de post, 
îi zise: — Vino de strânge ş-învaţă să nu fii prost; 
Apoi mergi şi tu acasă să mănânci şi să prânzeşti, 
Dar să nu spui că la masă te-am pus să ne posluşeşti. 

Şi dimineaţă te scoală, ziua pân’ nu s-o-nălţa, 

Să vii mai curând la şcoală s-avem vreme d-a-nvăţa. 
Plecând copilul se duse cu plânsete, cu văitat, 

Şi pe rând mume-sii spuse cum l-a întrebuinţat 
Mumă-sa mâinile-şi frânge, spusele lui ascultând, 
Merge la-mpăratul, plânge, bocindu-se şi strigând: 
— Vai de mine, împărate, alt dascăl n-ai mai găsit, 
De l-ai dat să-nveţe carte la un nebun şi lipsit? 
Filosofu-n grab să vie, împăratul l-a chemat, 

Şi 1-a-ntrebat cu mânie de ce astfel s-a purtat. 

— împărate, ştiut fie — răspunse cel învăţat — 



Că azi din filosofie o lecţie i-am predat; 

De aceea fiţi în pace, lăsaţi să-l învăţ cum ştiu, 

Dacă voiţi şi vă place să aveţi înţelept fiu. 

Se domoli împăratul şi îi zise: — Negreşit, 
D-aceea-ţi dedei băiatul, ca să-l faci desăvârşit. 

Se făcu zahar amarul cu cele ce s-a mai zis, 

Şi a doua zi şcolarul la şcoală fu iar trimis. 
Filosoful priimindu-1 iarăşi d-a citi l-a pus 
Şi în casă încuindu-1 la trebile lui s-a dus. 

Prea mare fiind oraşul, abia s-a-ntors înserat 
Şi găsi pe coconaşul plângând acasă-ncuiat. 

Ai, mergi de mănâncă pâine — îi zise — şi prost nu fii 
Şi aibi în grije ca mâine de dimineaţă să vii. 

Se duse iarăşi băiatul plângând ca-ntâi, cum am zis, 
Aude şi împăratul că l-ar fi ţinut închis, 

Se necăjeşte şi cheamă pe filosoful pe loc, 
îl întreabă să dea seamă de ce-şi bate de el joc. 

El răspunse: — Să nu fie vrodată eu joc să-mi bat, 

Ci azi din filosofie iar o lecţie i-am dat; 

Şi împărăţia voastră nu mă socotiţi nerod, 

Că filosofia noastră are osebit metod. 

Se gândeşte împăratul, ciudate lucruri îi par, 

Şi zise către băiatul să meargă la şcoală iar. 

A treia zi viind iară feciorul de împărat, 

L-a luat şi până seară după sine l-a purtat; 

Pe unde avea să meargă, sta în loc ş-îl întreba: 

— Ştii tu astă piaţă largă cum să numeşte, au ba? 
Când îi tăcea la-ntrebare, zicea: 



Nu fii dobitoc, 




Asta e piaţa cutare, asta e cutare loc. 

Mai mergând întreba: 

— Ştii tu cum se cheamă acest pod? 

Când răspundea că nu ştie, îi zicea: 

— Nu fii nerod, 

Asta e podul cutare, asta e cutare han. 

Colea şade un domn mare, iar dincoaci cutare ban. 
Acestea zicând intrară intr-un loc care i-a spus 
Şi pe copilul la scară ca să-l aştepte l-a pus. 

Unde filosoful iară să şază a trebuit, 

Şi tocmai cam către seară ca să plece a ieşit; 

Bietul şcolar, vai de dânsul, flămând în frig aşteptând, 
îl găsi îngânând plânsul, tremurând şi suspinând. 
După ce merse acasă, porunci către şcolar, 
Zicând: — Mergi şi tu la masă, dar vezi mâine să vii iar. 
Cum se duse iar băiatul, plângând mume-sii a spus, 
Auzind şi împăratul, a trimis şi l-a adus. 
îl întrebă ca să-i spuie de ce l-a purtat astfel. 

El răspunse: 

— Alta nu e, decât lecţii pentru el. 

— Nu-ţi poci lecţia pricepe, — împăratul îi rosti — 
Eu ştiu că omul începe întâi de la a citi. 

— Şi aceasta o să fie, — înţeleptul a răspuns — 

Dar la o filosofie cititul nu e d-ajuns. 

Am să-i predau şi moralul când l-oi pune la citit 
Şi întâi materialul adunăm pentru vorbit. 

Se muie iar împăratul cu câte el i le-a zis 
Ş-a patra zi pe băiatul la şcoală iar l-a trimis. 

Deci cum sosi el la şcoală, dascălul ia o nuia 



Şi îi dă pe pielea goală vreo câteva cu ea, 
Zicând: — Mai spui altă dată p-acasă câte fac eu? 
Mai superi mumă şi tată şi să voieşti răul meu? 

Aceste şi alte dară zicând câte i-a plăcut, 

I-a dat drumul către seară să se ducă şi bătut. 

Pân-aci toate ca toate, împăratul le-a iertat, 
Acum să vedem ce poate mintea unui învăţat! 

Că cum auzi-mpăratul de cele ce s-au urmat, 

Că i-a şi bătut băiatul, cu totul s-a turburat, 

Şi nici vru-n faţă să-i vie filosoful cel pârât, 

Ci porunci-n puşcărie să-l bage numaidecât. 

Ca a doua zi să-l piarză judecându-1 cu divan, 

Să-l spânzure şi să-l arză ca pe un vrăjmaş tiran. 
Aşa a doua zi dară împăratul poruncind, 
Miniştrii se adunară ca să-l judece voind; 

Deci întrebă împăratul, uitându-se rău la el, 
Zicând: — Spune, căci băiatul mi l-ai pedepsit astfel? 
— Preaslăvite împărate, aste filosofii sunt, 

Şi că sunt adevărate ascultaţi al meu cuvânt. 

— Ce fel de filosofie, că tu chiar cum a venit 
L-ai pus paharnic să-ţi fie şi stolnic de târguit? 

— împărate, aşa este, eu nu o tăgăduiesc, 

Dar i le-am făcut aceste vrând ca să-l înţelepţesc, 
Adică: când va ajunge mâine -poimâine-mpărat, 
Masa să nu îndelunge, şezând la chef ne-ngrijat; 
Iar supuşii pe d-o parte flămânzi împrejur să stea 
Ş-alţii pe d-altă parte împărăţia să-i ia. 

— Bine, bine, aşa fie, — împăratul iar i-a zis — 

A doua zi, spune-mi mie, de ce l-ai ţinut închis? 




— Ş-asta e filosofie, lecţia proastă nu-mi e, 

Când va fi-mpărat şă ştie şi închisoarea cum e, 

Iar nu pentr-un fir de aţă or d-altceva vinovat, 

Să-l ţie pe toată viaţa în puşcare băgat. 

— Şi aceasta aşa fie, — împăratul a unnat — 

De ce ca p-o slugă ţie a treia zi l-ai purtat? 

— Ş-aceasta e filosofie, căci prin oraş l-am purtat 
Şi poduri ş-alte să ştie i-am spus şi i-am arătat, 

Iar nu dacă să va face mâine-poimâine-mpărat 

De oricare cum îi place să fie de nas purtat. 

— Bine, bine, ş-asta lasă, — împăratul zise iar — 
Intr-atât de mult nu-mi pasă, fie cum zici, n-am habar; 

In sfârşit dar spune-mi mie de ce pricină să-l baţi? 
— Ş-asta e filosofie ce trebuie la-mpăraţi, 

Ca nu cum îi este vrerea pe vinovaţi a-i munci, 

Să ştie ce e durerea, puţine a porunci, 

Iar nu ca la jucările să strige: daţi şi iar daţi, 

Că “cinci sute de nuiele lesne în spate la alţi”. 

— Lasă ş-asta la o parte, — împăratul iar a zis — 
Dar n-o să-l înveţi la carte, prin urmare şi la scris? 

— Anevoie, împărate, că prea mult e răzgâiat, 

El de vorbă nu se bate, ţine ce a apucat; 

Dea cerul să aveţi parte de fiul-vă cel iubit, 

Dar eu mai lesne-nvăţ carte pe un urs nenărăvit. 

Se turbură împăratul auzind acest cuvânt 
Şi răcni-ncât tot palatul s-a clătit pân’ la pământ, 
Zicând: — Auziţi necinste! Vedeţi în râs cum mă ia? 
Să cade aşa cuvinte să zică-naintea mea? 
Să-ntoarce către el iară şi îi dă acest răspuns: 



— De vreme ce tu zici dară că mai lesne-nveţi un urs, 
Să înveţi, iar de nu, moarte, aceasta îţi hotăresc! 
Zise el: — Bucuros foarte, v-am spus că eu priimesc; 
Daţi-mi un urs, dar nu mare, ci să fie mititel, 

Ş-în trei luni cu-ncredinţate vă dau examen cu el. 
După ce aceasta zise, împăratul hotărât 
Pentr-un ursuleţ trimise ş-au adus numaidecât; 

Cu soroc, cu legătură deteră pe dobitoc 
La a cărţii-nvăţătură, şi-el îl priimi pe loc. 
Acasă dacă îl duse, cumpără piei de cizmar 
Şi să facă carte puse pentru noul său şcolar. 
Făcând aceasta, aduce, bagă fleici prin foi de rând 
Ş-îi dă ursului să-mbuce foaie cu foaie-ntorcând. 
Ursul, cum e din natură, fleica când vrea să o ia, 
Ca, când ar citi din gură căuta şi mormăia. 
Mâncarea lui totdeauna din acea carte fiind, 

Nici nu împlinise luna ş-îl vedeai mereu citind. 
Oricând flămânzea, de voie cartea în mână luând, 
Prefira foaie cu foaie şi mormăia, fleici cătând. 
Aşadar viind sorocul ursul examen să dea, 

Se rândui ziua, locul şi toţi adunaţi şedea. 

Iată şi dascălul dară cu şcolarul său cel mic, 
Cărui trei zile de vară nu îi dedese mertic 
Şi din acea adunare la nimeni nu se uita, 

Decât la orce mişcare la dascălul său căta. 
împăratul cu mirare la ursuleţ tot privind 
Aştepta cu nerăbdare ca să-l vază şi citind. 

Şi pravila-mpărătească având pe masă aci, 

Ca să-l puie să citească dascălului porunci. 




Ursul pravila cum vede, că e cea cu fleici gândind, 
Ca un flămând se repede, o ia-n mâini nezăbovind, 
O deschide şi apucă să mormăiască în loc, 
Negăsind nimic de bucă, întoarce foi într-alt loc. 
Stă, monnăieşte în carte, nu găseşte iar mertic, 
întoarce ş-în altă parte, şi iar nimic şi nimic. 

Răsuna de râs palatul d-acest şcolar curios 
Şi îi zise împăratul: — îl văz, citeşte frumos, 
Dar nu putem înţelege zisele lui nicidecum, 
în ce limbă ş-în ce lege ne citeşte el acum? 

— în limba lui, împărate, — zise dascălul grăind 
— Cum scrie aci curate le tălmăceşte citind. 
Atunci zâmbind împăratul necazul s-a răsipit 
Şi iertînd pe vinovatul cu daruri l-a slobozit. 

Care va să zică: 

Mult mai lesne se învaţă un dobitoc simţitor, 
Decât să ia de povaţă un neînţelegător. 

După proverbul turcesc: 

Annaiana bir sivrisinec sazdâr. 
Annamaiana daul, zurna azdâr. 

Adică: 

Celuia ce înţelege ţânţaru-i e trâmbiţar, 

Iar celui ce nu-nţelege, tobe, surle-s în zadar. 



DESPRE VIRTUTE (FAPTĂ BUNĂ) 



Fă bine, ş-îl aruncă-n dr um. 



Că 



A face bine e totdeauna mai bine decât a face rău. 

Binele, zic, nu se face 
Numai la cine îţi place, 

Ci binele este bine 
Să-l faci la fieştecine. 

Chiar şi 

La cel ce te duşmăneşte, 

Tu cu bine-i răsplăteşte. 

Că 

De te latră vreun câine, 

Astupă-i gura cu pâine. 

Ştiind că 



Orice la voile tale 
Cu răul nu-1 scoţi la cale. 

Iar 

Binele pe om îl scapă 
Cu vreme de foc şi apă. 

Dar vei zice: 

Să ne luăm după lume. 

Şi 

Ce o face lumea să facem şi noi. 

Insă 

Ce avem cu lumea? 

Lumea ca lumea, şi noi ca noi. 

Alţii dacă ş-o scoate ochii, şi noi nu o să scoatem. 




Alţii de o da în gârlă, şi noi nu o să ne-necăm. 
Fiecine ce face, pentru el este. 

Cum îşi va aşterne, aşa va donni. 

Cum îşi va găti, aşa va prânzi. 

Nu trebuie să imităm decât p-acei ce-i vedem făcând bine. 



Setosul bea apă din orice lac 
Mulţi zic că 
Răul cu rău se goneşte 



Fă-i rău, că te pomeneşte. 



Cât e cerul departe de la pământ. 



Atâta n-are 



Asemănare. 



Pentru că 



Omul la rău aleargă cu armăsarul şi la bine merge cu carul. 
Răul lesne îl face omul, dar binele anevoie. 



Cu vreme toate se fac bune. 



Numai 



Vremea ce a trecut nu se mai întoarce. 



Binele ce-1 faci la oarecine 



Ţi-1 întoarce vremea care vine, 



Vei auzi numai: 



Vine binele ca albinele. 



Şi apoi 

Bine, bine peste bine, 



Când vine e tot mai bine. 



Că 

Cine face bine, bine găseşte, 

Cine face rău, rău-1 însoţeşte. 

Insă 

Totdeauna fapta bună 

Este tutulor cunună. 

Căci 

Fapta bună în viaţă 

La norocire înalţă. 

Şi 

Faptele bune în lume 
îţi las nemuritor nume. 

Bogaţia, Desfătarea, Virtutea şi Sănătatea 
Disputându-se-ntre ele simplu, că cui a da-ntâietatea, 
Descriind şi una ş-alta bunul său şi fericirea 
Ce din parte-şi totdeauna varsă către omenirea, 

Şi mândrită fiecare îşi găsea şieşi dreptate, 

Că în adevăr ea este, şi cerea întâietate, 
într-această a lor luptă în cuvinte nepătrunse: 
Ardicându-se Virtutea către dânsele răspunse: 

— De voiţi cu mulţămire dreptul să se înţăleagă, 
Aideţi la zei şi la oameni, lor să cerem să aleagă, 

Şi a căruia problemă li se va părea mai bună, 

Ei să-i dăm ăst măr de aur şi a premiei cunună. 

Şi alegerea aceasta mai perfectă a se face 
Va fi timpul d-adunanţă luptelor olimbiace. 
Sfătuirea dar Virtuţii s-a părut prea de minune, 
Fiecare sperând mărul, bunul cum îşi va expune, 




Deci când fu-n Olimp mulţime de popoare adunate, 
Alergară fiecare ca să ceară-ntâietate. 
Ş-ncepu-ntâi Bogăţia să exprime într-aceste 
Că nemărginitul bine numai ea în lume este, 
Pentru că e dătătoare de orişice fericire, 
Desmierdării şi a Fainei şi orcărei norocire; 

Fără dânsă orşicine pre pământ să tirăneşte, 
Ticălos viază-n lume şi cumplit se chinuieşte; 

— Mărul dar de aur mie — le zice — mi se cuvinte, 
De se caută rezonul şi dreptatea de se ţine. 
Alergă-n loc Desfătarea şi răspunse-n grab cu stimă 
Că-n nedrept va Bogaţia să ia numele de primă: 

— Căci pre dânsa fiecare, dupre cum şi ştiţi prea bine, 
O trimite prin tot locul să mă caute pre mine; 

Eu dar în comunitate sunt dorinţa cea centrală 
Şi că-mi este ea servicea nu e nici o îndoială. 

Pre pământ vieţuitorii ce bun-simt numai cu tine? 
Alt decât amărăciune gust cândva ei făr’ de mine? 
Fericirea omenirii nu stă în multă avere, 

Ci în ceea ce desmiardă sufletele în plăcere; 

De n-aş mici eu în oameni durerile cele rele, 

N-ar mai suferi cu anii a răbda necazuri grele. 
Unde însă eu m-apropii, izgonesc ticăloşia, 
Depărtez durerea-ndată şi aduc voioşia; 

Eu sunt dar tot bunu-n lume îndeobşte la orcare, 

Eu sunt dulcea mângâiere celui mic şi celui mare; 
Prin urmare dar şi mărul alta să-l ia nu să poate, 
Căci eu covârşesc cu bunul pre acestelalte toate. 

Cu asemenea cuvinte începu şi Sănătatea 



Că prin ale lor probleme n-au drept să ia-ntâietatea. 
Pentru că nici Bogăţia, nici Desfătarea, cum spune, 
Nu pot cu nemărginire s-aibă toate cele bune: 

— Că de n-aş fi eu în oameni, ar fi toţi cu neputinţă, 
N-ar da folos Bogăţia, nici ar fi de trebuinţă, 

Şi nici Desfătarea poate să stea pre pământ vrodată. 
Dacă nu voi fi cu dânsa împreună totdodată. 
Când pe pat cineva zace în dureri şi chinuire, 
Cine va putea să-i fie singura lui fericire? 
Bogăţie o să strige? Desfătarea o să cheme? 

Ori pe mine, Sănătatea, mă cere în acea vreme? 
Cel bogat fără de mine nici o simţiciune n-are, 
Nici la vreo desfătare poate s-aibă aplecare, 
Căci atuncea mintea, trupul sunt în nelucrare toate 
Şi să aibă mulţămire fără mine nu să poate, 
împăraţii, generalii, c-o zicere şi ostaşii 
Fără min-ar fi fiinţe ce nu pot a-şi mişca paşii. 

Iar de aş lipsi cu totul în natură şi în nume 
Atunci fără îndoială n-ar fi pre pământ nici lume. 
Eu îmbărbătez pre omul, eu dau curaj, vitejie, 

Eu aduc puteri în suflet, eu dau trupului tărie, 

Şi când sunt în judecata celui ce mă preţuieşte, 
Făr-avere, desfătarea în natură o găseşte. 
Socotesc dar că în lume eu întâi sunt trebuită, 
Bătrânimii, tinerimii fără tagă sunt dorită. 

Eu sunt bogăţia lumii, eu sunt tot bunul vieţii, 

Eu sunt dulcea desfătare şi cununa frumuseţii. 
Bogăţia numa-n sine este moartă întru toate, 
Desfătarea înaintea-mi nici cât fir de păr nu poate. 




D-aceea ca una ce sunt eu nemărginitul bine, 
Darul şi întâietatea să le am mi să cuvine. 

Deci c-o manieră sfântă stând Virtutea înainte 
începu să-şi spuie dreptul făr-a se lungi-n cuvinte, 
Zicând cum că: — Bogăţia, Desfătarea, Sănătatea 
Deşi dup-a lor părere singure-şi găsesc dreptatea 
Şi deşi fieştecare are şi de baz cuvinte, 

Dară însă-ale lor bunuri sunt pământeşti, iar nu sfinte; 
Nu că nu sunt şi aceste de la Dumnezeu tot date, 

Ci de n-oi fi eu cu ele, sunt de lume defăimate. 

Eu sunt bunul providenţei, eu sacrific p-omu-n lume, 
Eu fac s-aibă muritorii pre pământ glorios nume, 

Eu sunt liniştea vieţii, eu sunt calea mântuinţii, 

Eu sunt pacea, eu sunt bunul, eu sunt cârma conştiinţii; 

Unde nu mă au pe mine, acolo ameninţ rele, 

Vin pieiri, stricăciuni, patimi ş-alte mari greşeli cu ele; 
Eu sunt baz zeieştii lege, dau bun nume omenirei, 

Eu sunt povaţa în lume către drumul fericirei; 

Bogăţia, Desfătarea, Sănătatea, fără mine 
Toate-n lume omenirei sunt de şinele ruşine, 

Şi nu numai sunt ruşine când lipsesc eu dintru ele, 

Ci sunt şi supuse toate pre pământ la multe rele. 

Şi d-aceea câţi în lume au fericea astor trele 
Tremur, să turbur adesea dacă nu sunt eu cu ele. 
Aşadar mărul de aur şi titlul de-ntâietate 
Mintea-nţelepciunei voastre să-l dea cui are dreptate. 
Atunci zeii ş-adunanţa oamenilor să întreamă 
Şi cuvintele 

Virtuţii le iau în băgări de seamă, 



Văzând şi cu osebire manierile ei toate, 

Cu sfat de obşte-mpreună se înalţă glasuri gloate, 
Strig deodată că Virtuţii să cuvine cu dreptate 
Să ia darul şi cununa şi titlul de-ntâietate, 
Ş-aşa cu sfatul de obşte, după hotărârea dată, 
Dându-i mărul cel de aur, fu Virtutea întronată. 
Nimică dară pe omul nu-1 poate-nălţa în treaptă; 
Decât singură Virtutea, prin alegerea cea dreaptă; 
Că ea de comunitate se sacrifică în lume, 

Ea şi după moarte lasă memorabilul său nume. 

Ferice d-acela care ştie să o-mbrăţişeze, 

Şi va putea după dânsa paşii să şi-i îndrepteze, 
Că este ca diamantul, care ş-în gunoi de cade, 
Tot îi zise piatră scumpă şi preţu-i deloc nu scade. 



DESPRE SUPUS SAU SLUGĂ 

Omul, până nu slujeşte, stăpân nu ajunge. Copilul stăpânului până e mic nu se osebeşte de 

slugi. (Apos.). 

Nimenea deodată nu sare ca cocoşu-n pridvor, ci se suie pe trepte. 



Şi dacă eşti slugă, 

Când te trimite la treabă 
Mergi şi te-ntoarce în grabă. 

Adică Descalecă iute, 
încalecă, du-te, sat nu face. 
Nadă nu face-n prieteşug, 




Că nada e bună numai la plug. 

Că 

Cine lucrează şi tace, 

El mai multă treabă face. 

Iar 

Care tot mereu vorbeşte, 

El treaba ş-o zăboveşte. 

De aceea 

Treaba fă-o cum se cade 
Şi şezi atunci când se şade. 
Când te apuci la vro treabă 
N-o lăsa fără ispravă. 

Pentru că 

Laşi vreun lucru pe mâine, 
îl vezi că aşa rămâne. 

Argat vrednic cine are 
Se cunoaşte pe mâncare. 

Că 

Când mănâncă îi trosnesc fălcile. 

Dar sunt şi mulţi de aceia: 

La mâncare leu şi la treabă bou. 
Care 

Nu e vrednic codrul să-şi plătească. 
Şi care 

îl blesteamă pâinea care o mănâncă. 
Unul ca acela 
Slugă va fi cât trăieşte, 

Slugă 1-alţii îmbătrâneşte, 

Şi slugă se prăpădeşte, 



Deloc nu se procopseşte. 

Umblă gonind vânturile 
Şi măsurând câmpurile. 

Se zbate ca peştele pe uscat. 

Că 

Unde nu e socotinţă, socoteala merge rău. 
îi sporeşte ca la raci. 

Deşi sunt cu mai mulţi craci. 

Aşteaptă ca porcul muchea la cap. 

Să nu te blesteme cineva 
Să umbli ca banul din mână în mână. 
însă 

Omul vrednic se face munte şi punte. 

Nu-i mai zice stăpânul: 

Ochi având, ai fost ca orbul, 

Te-ai dus, m-ai slujit ca corbul (cel din corabia lui Noe). 

Sau 

Vrednicia-ţi mi-e oglindă, 

Că m-ai slujit până-n tindă. 

Sluga nevrednică stăpânii des îşi schimbă. 

Ca pupăza îşi umple cuibul. 

Pupăza moţata şi frumoasă-n pene, 
Gunoindu-şi cuibul din nărav şi lene, 
îl lăsă şi merse iar în altă parte, 

Ş-apucă să facă alt cuib, mai departe; 

Dar vâzând-o cucul îi făcu-ntrebare: 

— Ce faci iar aicea, soru-mea cutare? 

— Cuib îmi fac, răspunse; ş-o-ntrebă el iară: 

— Dar făcuseşi parcă altul asta-vară? 

— Mi-am făcut — ea zise — ş-altul după dânsul, 
Dar mai mult nu este d-a şedea intr-insul, 

Că, după cum, poate, e ştiut şi ţie, 

L-am umplut cu totul de necurăţie. 

Cucul auzind-o zise iar: — Ei bine, 

Dar îţi laşi năravul, or îl iei cu tine? 

— Cum, — ea îi răspunse — un nărav din fire 
Poate vreodată s-aibă lecuire? 

— De vreme ce, dragă, — îi zise ei cucul — 
Nu îţi laşi năravul, geabă-ţi este lucrul. 

Căci şi de acesta nu o să ai parte, 

O să-l umpli iarăşi ca pe celelalte; 

Ci întâi năravu-ţi lasă-1, de se poate, 
Ş-atunci o să-ţi fie cuibul ca la toate. 



Asfel e şi sluga cu năravuri rele, 

Care nu se poate părăsi de ele, 

Ori pe unde umblă, loc nu-şi mai găseşte, 
Tot schimbând stăpânii nu se procopseşte, 
Şi apoi stăpânii zice că-s de vină, 

Ei la toate strică, ei sunt de pricină; 

Iar năravu-şi care groaznic îl apasă 
Tot cu sine-1 poartă în fiece casă. 



DESPRE NEGOŢ IARĂŞI 



Puţin folos de cel: 



Prăvălie cu chirie şi marfă în datorie. 

Că stăpânul 
Cere să-i dai la soroc, 

Parcă te pune pe foc 

Şi 

Dacă n-ai, din umeri dai. 
îl vezi că-ncepe să zică: 

Negustor mare de piei de cloşci. 

Negustor greu ca fulgul pe apă. 

Cu un ulcior de bragă, negustorie întreagă. 

An n-am câştigat, iestim am păgubit, la anul trag nădejde, 

Trei lulele în două zambile. 

Cumpără d-o para-două şi le dă la o leţcaie nouă. 

Nu să alege câştigul din pagubă, 
azi până mâine numai pentr-o pâine, ca să-i zică doar “jupâne”. 

Mulţi zic: 

Decât slugă mare, mai bine stăpân mic. 

Dar 

Omu e născut ca să umble şi pasărea ca să zboare. 

Chiria deşteaptă pe chirigiu şi drumul pe călător, 
însă 

Drumul soroc n-are, nici pe jos, nici călare. 

Baba călătoare n-are sărbătoare. 

Mult umbli, multe-nveţi, mult trăieşti, multe vezi. 

Găina care cloceşte niciodată nu e grasă. 

Dar şi 

Piatra care se răstogoleşte din loc în loc nu prinde muşchi. 

Că 

Cine schimbă stăpânii slugă îmbătrîneşte. 




Lac să fie, broaşte multe. 

Stăpân nu poţi ajunge, dar slugă când îi vrea. 

Dar însă 

Cine păzeşte sofraua (masa) mănâncă ciorbaua. 

Iar 

Negustorul fricos nici nu câştigă, nici nu păgubeşte. 

La multe cine gândeşte, nici una nu isprăveşte. 

Cine aleargă după doi iepuri nici unul nu prinde. 

Omul vrednic se face munte şi punte şi trebuie să iasă la liman. 
Din piatră seacă scoate banul. 

Iar 

Omul nevoiaş se îneacă pe uscat. 

Ţiganul, când a ajuns la mal, atunci s-a înecat. 

Decât să dai cu mâinele şi să alergi cu picioarele, mai bine 
să te uiţi cu ochii la marfă. 

Că 

Fă bine, să-ţi auzi rău. 

Mai bine 

Peşingea pe ipingea. 

Decât 

Cu toptanul şi banii la anul. 

Te tocmeşte duşmăneşte şi plăteşte omeneşte. 

Iar nu 

Bună învoială, rea tocmeală. 

Ci 

Pune aici, bagă aici. 

Decât pe urmă 
Prinde orbul, scoate-i ochii. 



Gaina, când îi vine, atuncea ouă. 



Dacă risipeşti meiul, anevoie îl aduni. 

Verşi cu pumnul şi culegi câte unul. 

Din bun sănătos te faci bolnav. 

Te găseşte boala gălbinării şi frigurile pungii. 

Ţ-a trecut baba cu colaci. 

Şi 

Dacă cade omul, anevoie se îndreptează. 

Ş-apoi, 

La copacul căzut toţi alerg să taie crăngi. 

O boală dacă vine la om strigă către celelalte: săriţi, că 
l-am prins. 

Cu toate aceste, curaj, 

Barba lasă să se ducă, capul să trăiască. 

Greu la deal, rău la vale. 

Dar 

Nu mi-au nins ca să nu-mi degere, nici mi-a plouat ca să 

nu mă ud. 

Cine are mult, de multe ori vine vremea să n-aibă nicidecum. 
Unde a mers mia, meargă şi suta. 

Orzul îl ară boii ş-îl mănâncă caii. 

Lupul mănâncă şi din oile numărate. 

Unde e marfă, trebuie să fie şi pagubă. 

Marfă gată bani aşteaptă. 

Şi 

Apa trebuie să vie la matca ei şi omul la teapa lui. 

La toate urma alege. 

Ştie Dumnezeu al cui e sacul cu făină şi podul cu slănină. 
De câte ori să bolnăveşte, omul nu moare. 

Ce am avut şi ce am pierdut. 




Gol m-am născut, gol o să mă duc. 

Cine nu e dator e destul de bogat. 

Insă 

Nu e după cum va omul, ci după cum va Domnul. 
Necazurile sunt pentru oameni şi oamenii pentru necăzuri. 
Cu nădejdea omul nu moare. 

Dacă datomicu zice: 

Slava lui Dumnezeu, am să dau, n-am să iau. 

Eu 

Nu o să mă omor singur, ca Iuda. 

Capul să trăiască, belelele curg. 

Sărăcia la om e stană de piatră. 

Decât bogat şi bolnav, mai bine sărac şi sănătos. 

Cu un rac, tot sărac, cu un lucru mic, tot nimic. 

Dacă 

Ciung nu sunt, olog nu sunt, 

Cap, mâini şi picioare am, 

Munca e comoară. 

Unul când a fost să moară, fiii săi toţi intr-un ceas 
Viind, patu-i înconjoară ş-îl întreabă de rămas, 
Zicând: — Tată! eşti slab foarte şi diată căci nu-ţi faci? 
O să te apuce moarte şi nimic nu ne spui, taci? 

Noi mai întâi de iertare am venit să te rugăm 
Şi aşa şi pentru stare îndrăznim să te-ntrebăm. 

Căci pe lângă aste toate câte ţ-a dat Cel-de-sus, 

Să n-aibi şi strâns nu să poate, deoparte undeva pus, 
Fiindcă aici prin case ştim prea bine că nu sânt 
Şi e păcat să se lase să rămâie în pământ. 

Noi, tată, nu-ţi cobim moarte, ci pe Dumnezeu rugăm 



Sănătos să te mai poarte, să trăieşti ne bucurăm. 

Dar a omului viaţă, după cum singur spuneai, 

Se ţine-ntr-un fir de aţă şi se rupe gând când n-ai. 

Cât mai vârtos când e-n boală i să poate proroci 
Că or moare or se scoală, nimeni nu poate ghici; 

De ţ-e frică a ne spune nădăjduind să trăieşti, 

Ca să scrie încai spune aceea ce tăinuieşti. 

Nu poţi zice că n-ai stare, căci ştim că sărac nu eşti, 
Poate dovedi oricare de-i vrea să tăgăduieşti. 
Vestea e în ţară sfoară că eşti putred de bogat, 

Şi că ai găsit comoară o povestesc toţi din sat. 

Ei încă număr şi anii când n-aveai para de ac, 

Şi acum te joci cu banii turnându-i din sac în sac. 

Dar orşicum nu ne pasă, zică lumea ce o vrea, 
Fiecare-ntr-a sa casă zice şi bună şi rea. 

Noi ştim că un bun părinte copiii nu-şi va urî, 

Să-i lase fără de minte săraci a se amărî. 

— Copiii mei, — el răspunse — bogat e numai Cel sfânt 
Ş-are mii comori ascunse pe faţa ăstui pământ. 

Şi cel ce înăduşeşte tot întruna căutând, 

Acel negreşit găseşte, cu sârguinţa săpând. 

Mulţi nerozi găuresc pământul comori în el căutând. 
Dar neştiind cum, pasc vântul, surdă ş-în deşert umblând. 
Comoara nu se găseşte când ici, când colea săpând, 

Ci lesne se nemereşte când iei pământul de rând. 

Ş-în adânc nu e băgată, pe om mult a-1 obosi, 

Ci d-o palmă e-ngropată, ca să o poată găsi. 

De aceea de vă place ca să vă îmbogăţiţi, 

Cum am făcut eu veţi face, ş-ascultaţi să auziţi: 




Eu vrând să caut comoară ş-în deşert să nu muncesc 
Cumpărai o moşioară, dorinţa să-mi izbândesc, 

Şi o apucai d-a lungul să caut comoară-n ea, 
Când cu sapa, când cu plugul, o săpai cum trebuia, 
Ş-adevărat astă treabă mă osteni-n acel an, 

Dar şi nu mi-a fost degeabă, că tot găsii un borcan. 
Apoi cumpărai bucate şi locul cât îl săpai, 
îl semănai jumătate ş-încolo viţă băgai. 
Făcând ţarina şi via am luat grâu, orz şi vin, 

Şi suta au adus mia sau un borcan cu vârf plin. 

Şi acum acea comoară, fără nici un scăzământ, 

O am tot pe moşioară, îngropată în pământ. 

De voi muri, împreună veţi merge s-o căutaţi, 
Săpând cu-ngrijire bună, moşia să nu stricaţi; 

Ci faceţi, zic, cum e bine, adică de rând săpaţi, 

Ca să puteţi ca şi mine rod dintr-însa să luaţi. 

Abia pân-aci el zise şi ostenind încetă, 
Adormi, ochii-şi închise şi nu se mai deşteptă. 
Feciorii lui s-apucară (după ce l-au îngropat), 
Pretutindenea cătară, loc n-au lăsat nesăpat. 
După ce se necăjiră că nici un borcan n-au scos, 
Focul cel săpat porniră ş-îl semănară frumos; 
Din care cu-mbelşugare în acel an rod luând, 
Făcură o sumă mare, cu preţ bun toate vânzând. 
Atunci ei cu păreri bune frăţeşte banii-mpărţind, 
Fe-a venit înţelepciune, şi zise unul zâmbind: 

— Vedeţi, fraţilor, comoara de care tata a zis? 
Borcanul e moşioara şi banii, cum ne-a descris. 
Adică: lucrând pământul, scoatem comoară din el, 



De munca i-a fost cuvântul, iar nu cum gândeam altfel. 
Munca e comoară mare ce stă-ngropată-n pământ, 
Care sfârşit nu mai are din porunca Celui sfânt. 

Şi dacă nevoitorul cu nădejde va săpa, 

El îşi va dobândi dorul, comoara a dezgropa. 
Munca pe om niciodată nu-1 lasă a flămânzi, 

Când cu firea-mbărbătată noaptea o va face zi. 
Aşadar d-aci-nainte să nu şedem lenevoşi, 

Ci, cum ne-a dat tata minte, să muncim mai inimoşi. 



DESPRE AMOR SAU DRAGOSTE ŞI URĂ 

Mai bine varză acră cu-nvoială, 

Decât zahar dulce cu cârteală. 

Şi 

Mai bine legumă puţină şi dragoste multă. 
Iar nu 

Mi-e drag ca tăciunele la nas. 

Şi 

De drag ce-mi e, l-aş băga de păr în sân. 

Şi 

Se uită la el ca dracu la popa 

Şi 

îi stă ca un gunoi în ochi. 

Zicând: 

Of! îmi vine rău de tine. 



Şi 

Mă mir ce parte ai avut, bărbate, 

Că toţi s-au înecat şi tu ai scăpat. 

Şi 

îi stă ca un gunoi în ochi. 

Sau 

O iubeşte ca sarea în ochi. 

Şi ea 

îl iubeşte ca gheaţa în sân. 

Şi 

Două-trei coade de topor curg din dragoste. 
Căci 

Iubirea mojicească e ca gluma câinească. 

Şi 

Face chef de curcă beată. 

Despre care e o zicală: 

Dintr-o scânteie să aţâţă focul. 

Şi 

I-a căzut mârlă pe pârlă. 

Şi 

I-a căzut la inimă tronc, 

Ca cloşca pe ouă clone. 

Ş-apoi, 

Dragostele prenoite 
Ca bucatele-ncălzite. 

Este şi dragoste: 

Eu leşin, mor pentru tine, 

Şi tu habar n-ai de mine. 

Un strein prost într-o vreme în România viind, 
Şi două-trei româneşte ca să înveţe dorind, 
Cătă şi îşi tocmi slugă din sate pe un român, 



De calul lui să-ngrijească, fiind el tare bătrân; 
Ş-ntr-o zi sluga văzându-1 neîncetând de oftat: 

— Pentru ce oftezi, stăpâne? îndrăznind l-a întrebat. 

Streinul oftând răspunse: 

— Ah! nu ştii tu, be Ivan, 

Era sa spunem la tine de mult, e! încă de an. 

Este una Mariuţa, dincolo de Vadu-Lat, 

Eu mult iubeşte la dânsa şi me rănit na ficat. 

— Dar ea te iubeşte oare? 1-a-ntrebat sluga cel prost. 

El, oftând iar, îi răspunse: 

— Ama eu-ncolo n-a fost, 

Tovaroş a spus la mine că este pre mult frumos, 
Eu n-am văzut, dar văz poate, daca este sănătos. 



DESPRE AMOR ŞI URĂ IARĂŞI 

Lelea joacă până-n noapte, 

Iar bărbatu-i e pe moarte. 

Şi 

De focul bărbatului 
Joacă-n capul satului. 

Şi 

Lelea joacă, dănţuieşte, 

Iar bărbatu-i pătimeşte. 

Şi 

Cumetrii bărbatu-i zace 
Şi ea face ce îi place. 



Zicând: 




Dacă m-am căsătorit, 
Nu m-am şi călugărit. 
Că 



De drag ce îl vede, 

Din ochi parcă-1 pierde. 

Şi 

Pân-a nu-i muri bărbatul, 

Ea a dat mână cu altul. 

Şi 

în focul lui c-a murit, 
în grab s-a căsătorit. 

Dar 

A dat peste dracu. 

Că 

Pe dragul a căutat, pe dracul a găsit. 

Şi acum 

Buna noastră gazdă 
Se dete pe brazdă. 

Ca căluşaua, 

Se dă încoaci-încolo, se loveşte de tânjală, ş-apoi vine 
singură la ham. 

Şi 

Trage ca calul la grăunţe. 

Că 

Toate îşi au leacul. 

Şi 

Arţagul îşi găseşte pârţagul. 

O văduvă-n vârstă, bătrână, zbârcită, 

Cu doi dinţi în gură, barba ascuţită, 



Nas cât pătlăgeaua, la vorbă-nţepată, 

Cu ochii ceacâră, gura lăbărţată, 
Fruntea-i cucuiată, faţa mahorâtă, 
Pestetot negoasă şi posomorâtă, 
Umbla-ntunecată şi tot înnorată, 

Nu o vedea nimeni să râză vrodată, 

N-o puteai cunoaşte când e mulţămită, 

Că ea-n toată vremea era necăjită. 

(Cântă-ţi, lele, cântecul, că mi-e drag ca sufletul: 
Neaga-Neaga reaua sparge mahalaua.) 

Nu putea ei nimeni să-i intre în voie, 

Din zi până-n noapte zbiera ca strigoaie; 

Cu nimenea-n lume nu se avea bine, 

Se certa cu sine, când n-avea cu cine; 

Slugi, câine, pisică bătea cu sudahne, 

Şi pentru o muscă îşi da-n obraz palme. 

în scurt, nu ajunge omului viaţă 
Ca să-i spuie toate, din fir până-n aţă; 

De ar fi (cum zice lumea o zicală) 

Cerul tot hârtie şi marea cerneală, 

Ca să se descrie, ar fi puţintele, 

Toată istoria astei muieri rele. 

Dar deşi în astfel era cum ziserăm, 

Şi cele mai multe nu i le scriserăm, 

Tot să măritase pân-aci o dată, 

Şi să se mărite iar era rugată, 

Că era vestită şi în stambă dată, 

De văduvă grasă, putredă bogată 
Şi pentru avere, tocmai ca nebunii, 




Să-mbulzea s-o ceară văduvii şi junii; 
Nu-i căuta chipul, nu-i căuta anii, 
Toată frumuseţea îi era ei hanii. 

O văduvă însă când va după lege 
Cu a doua nuntă capul său să-şi lege, 
Ea atuncea zice cum că se însoară, 

Iar nu să mărită pentr-a doua oară; 

Şi caută-n lume bărbat să găsească, 

Ca pe o muiere să-l îmbrobodească; 

Ea să fie mare, ce o vrea să facă, 
Bărbatu-i la toate ca mutul să tacă; 

Şi dacă găseşte vreun la-mă-mamă, 

Nu vede, n-aude şi nu-i bagă seamă; 

De părere bună, pe carea-ntâlneşte, 
îşi laudă casa şi se fericeşte, 

Că ea bărbat are bun peste măsură, 

Ca pâinea a bună (cu pruna în gură). 

Şi asfel de vorbe vorbind între ele, 
Smintesc şi stric casa unei tinerele; 

O fac să-şi urască îndată bărbatul 
Şi să îndrăgească în locu-i pe altul. 
Pentru că bărbatul un amorez nu e 
Tot după plăcerea-i la minciuni să-i spuie. 

Şi tot s-o mângâie, să o giugiulească, 
Cheful şi dorinţa pân’ să-şi isprăvească; 
Ci el îi vorbeşte serios la toate, 

Că tot chef să aibă omul nu se poate; 

Grijile vieţii care îl apasă 
La plăceri şi chefuri rareori îl lasă. 



Şi ea dacă vede că alt îi zâmbeşte, 

Umblă după dânsa şi o curteneşte, 
îi face bezele, versuri îi citeşte, 

O-nalţă în slavă, zână o numeşte, 

Socoteşte cum că-n toat-a lui viaţă 
Din gura-i nu curge decât tot dulceaţă. 

Şi să-nnebuneşte după el să meargă, 

Lasă copii, casă, la altul aleargă. 

Şi văzând c-acela i-a vorbit ei bune, 

Tot cu “dragă, dragă“, pân-a o supune, 

Lasă-1 şi pe dânsul, la alt bărbat du-te, 

Ca vinul cel stricat din bute în bute. 

Până rămâne 

“Nici cu fetele la horă, nici cu nevestele la biserică 44 
Povestea cântecului: 

Fost-ai lele când ai fost, 

Dar acum eşti lucru prost; 

Ai fost floare, trandafir, 

Dar acum eşti borş cu ştir; 

Ţ-a mers vestea, când ţ-a mers, 

D-acum leţcaia-ţi s-a şters. 

Geaba cochetării faci, 

Că la nimeni nu mai placi. 

Te-au lăsat toţi ş-ai rămas 
Ca un odorog de vas; 

Cât să te dregi la obraz, 

Te-ai trecut, nu mai ai haz. 

Gândeai că chipu-ţi frumos 



O să stea tot abanos. 




Acum poate să plăteşti 
Frumoasă să te numeşti. 

Aşa şi această văduvă bogată, 

Fiind pentru zestre de prea mulţi rugată, 
Când venea-n peţite cineva s-o ceară, 

Ca să se mărite, să-şi ia bărbat iară, 

Ea la acei oameni, bărbaţi sau neveste, 

Cu mândrie mare propune aceste, 
Zicând: — Mergeţi, spuneţi celui ce mă cere 
Că am să-i dau zestre destulă avere, 
Bani, casă, moşie, cum şi ştie poate, 
Scule, diamanturi, în fiinţă toate; 

Dar pe lângă aste am şi din natură 
Un arţag, o pală de cam cert din gură, 

Şi nu totdeauna aceasta îmi vine, 

Ci numai de faţă când e oarecine, 

Sau când stau de vorbă la vro adunare, 
Din ceva atuncea ţandara îmi sare 
Şi încep îndată ca să-mi cert bărbatul, 
Să-l fac de ocară faţă cu tot satul. 

Iar el la necazu-mi îl voiesc să tacă, 
Să-mi sufere toate, nimic să nu-mi facă; 

Ii cer dinainte condiţia asta, 

De mă priimeşte, eu îi sunt nevasta. 

Câţi auzea d-aste fugea ca de ciumă, 

Li se tăia pofta de asfel de glumă. 

Mai pe urmă însă îşi găsi ea unul, 

Cam lovit cu leuca, făcând pe nebunul. 
Ş-îi trimite vorbă că o priimeşte, 



în felul ce zice şi cum ea voieşte; 
Dar îi dă să ştie că din întâmplare 
Şi el fără voia-i un pârţag mic are, 
Care în an numai o dată îi vine 
Şi ca şi un praznic într-o zi îl ţine. 

Şi el cum să leagă să-i rabde arţagul, 
Şi ea să se lege să-i rabde pârţagul. 
Spuindu-i aceste, zise ea-ntru sine: 
“Zău că nu să poate din aşa mai bine! 

Nu e lucru mare, intr-un an o dată, 
Un pârţag, cum zice, şi lui să-i abată.” 
Şi cu chipul ăsta dacă se legară 
Amândoi îndată se şi cununară. 
Mireasa acuma găsindu-şi norocul, 
De părere bună nu o-ncăpea locul, 
“îşi pierduse cumpătul, 

Ca găina umbletul.” 

Şi luând la masă de coadă purceaua, 
Cum era strâns satul, făcu şi safteaua, 
Vro câteva vorbe trânti după lege, 
D-ale nodoroase, ca nişte ciomege. 

Ginerile l-aste trebuia să tacă, 
C-aşa să legase, n-avea ce să facă. 
Făcând ea safteaua, îi păru mult bine, 
Văzând că bărbatu-i legătura-şi ţine. 
A doua zi iară ş-urmă obiceiul, 

A treia zi încă şi mai cu temeiul. 

Iar el la nici una cheful nefrângându-i 
Le suferea toate, în gându-şi zicându-i: 




“Lasă să taie dracului bureţi.” 
“Lasă să se scalde în apele ei.” 
“Lasă să-şi alerge calul cât o vrea.” 
“Lasă să latre ca căţelele la lună.” 
“Acum e la largul ei şi la strâmtul meu.” 



“Până mi-o veni şi mie palele nebune.” 
“îi tai eu de unghişoară.” 

“Eu îi sunt doftorul ei.” 

“Cum îşi aşterne, aşa va dormi.” 
“Muierea, poale lungi, minte scurtă.” 

“La baligă moale, puţintică apă trebuie.” 
“Cu vreme şi cu paie, muşmulele să moaie.” 
“O să-i iasă toate pe nas,” 

“I s-a urât cu binele.” 

Deci, 

A patra zi dimineaţă pe loc cum se scoală, 
începe să geamă ca un prins de boală, 
Zicând: — E! nevastă, azi te-a călcat focul, 
M-a găsit pârţagul, i-a venit sorocul. 

Şi zicând aceasta, o cam ia de coadă, 

Şi pe după mână frumos mi-o înnoadă, 
Ş-începe să-i care mai în jos de spate, 
Cam pe piele goală, gârbace-ndesate. 

Ea îi zicea: — Frate! bine, ce e astă? 



El răspundea, dându-i: 

— E pârţag, nevastă. 

Până când te ţine? ea îi zise iară. 



El, dându-i, răspunde: 

— Numai până seară. 

Şi rabdă, nevastă, cum îţi rabd eu ţie, 
C-asfel n-e legatul şi mult n-o să ţie. 
— Mă rog, bărbăţele! mai stăi! conteneşte 
Stăi să ne-nţelegem, puţin odihneşte! 
Eu îmi întorc vorba, pui lacăt la gură, 
Dacă e pricina pentru legătură. 

— Nu, dragă nevastă, “năravul din fire 
Lesne nu se poate s-aibă lecuire”. 

— Mă rog, bărbăţele, dă puţin cu milă, 
Că nu ştiu bătaie de mică copilă. 

Aoleo, ajunge! aoleo, mă lasă! 

Văz eu că cu zapis nu să ţine casă. 

Mă leg, mă jur ţie că d-azi înainte 
Nu-ţi voi mai răspunde nici două cuvinte. 
— E! bine, — zise el 
— dacă-ţi laşi arţagul, 

Iacă şi eu dară îmi opresc pârţagul. 
Numai îţi păzeşte cum zici jurământul, 
C-apoi iar îmi vine (să păzească Sfântul). 
Aşa ei d-atuncea cu pace trăiară, 

Şi singuri aceasta o şi povestiră. 

Aşa am cumpărat-o, aşa o vânz. 

Ei mai zicea că: 

Toată pasărea pe limba ei piere. 

Şi că 

învăţul îl dezbară băţul. 



Pentru că 




Gâlceavă fără-ncăierare nici un haz nu are. 



Şi 

Eu fac, eu trag p-altu-n belea nu bag. 

De aceea 

Maţele în om să ceartă, dar om cu om! 

Lasă-i să-şi scoată ochii, că ei o da seamă. 

Cine ce face, lui şi face. 

Nu-ţi pune obrazul pentru altul. 

Să nu te pomeneşti cu un doamne-ajută pe spinare. 

Ei se ceartă, ei se iartă. 

Zicând că 

Câteva coade de topor curg din dragoste. 

Insă 

Lesne a ierta, dar anevoie a uita. 

Un bătrân odinioară de nouăzeci ani trecut, 

Care aştepta să moară în orce ceas şi minut, 
într-o zi cu pipa-n gură cam pe gânduri el şezând, 
Scoase o răsuflătura, lung din inimă oftând. 
Feciorul său cel mai mare auzindu-1 1-a-ntrebat: 

— De ce, tată, aşa tare şi desşirat ai oftat? 

Iar tatăl său nu ascunse ce inima îi rodea, 

Ci către dânsul răspunse, spuind ceea ce gândea: 

— Mă gândii la vârsta-mi fragă, că eu când m-am însurat 
N-am găsit pe mă-ta-ntreagă, şi d-aceea am oftat. 

— Te văz, — îi zise el — tată, că ai minţi copilăreşti, 
Dacă ce-au trecut o dată stai de îl mai socoteşti. 

Şi ce-a ieşit dintr-aceasta? 

Ce pagubă ai avut? 

Nu cumva ţ-a fost nevasta cu vr un mădular pierdut? 



Cusurul mamii-1 ţii minte, îl zici şi îl pomeneşti, 
Dar tu oare mai-nainte puteai sfânt să te numeşti? 
Bătrânul trăgând din pipă şi la dânsul ascultând, 
Cum tăcu tot într-o clipă, îi zise iarăşi oftând: 
Nu-mi e, fătul meu, atâta de ceea ce s-a-ntâmplat, 
Cât mi-e inima-amarâtă de ceea ce-au mai urmat. 
Căci ea se jura pe soare, cu cel mai straşnic cuvânt, 
Cum că este ca o floare, neatinsă nici de vânt, 

Şi după ce fu săracă, zestre mai nimic având, 

O făcură alţi să-mi placă, lăudând-o şi zicând 
Că: “Tu, dacă eşti cu stare, o fată săracă ia, 

Că întâi, precum ne pare, îţi faci pomană cu ea, 
Ş-al doilea iei soţie să-ţi dea cinste la cuvânt 
Şi credincioasă să-ţi fie pân’ va intra în mormânt.” 
într-acestea oarecine ducându-se pe la ea 
Şi pomenind pentru mine de va de soţ să mă ia, 
Ea înălţând ochii-n grindă, că vede cerul gândind, 
S-a întors către oglindă ş-a zis, asupra-şi privind: 
“Ah! nu sunt eu norocită să iau asfel de bărbat, 
Că m-aş ţinea fericită şi la el m-aş fi-nchinat.” 
Crezând-o dar eu aceasta, că e cum am auzit, 

O şi luai de nevastă, la altele n-am gândit. 

Şi după nuntă în grabă am înghiţit acel nod, 
N-am vrut pentru aşa treabă să fim de râs la norod, 
Ci gândind că fac cuminte, uitând toate, o iubii, 

Ii făcui îmbrăcăminte, frumos o împodobii. 
Asfel ea mergând odată ş-în oglindă căutând, 
Văzându-se-nţoţonată, o auz p-ascuns zicând: 



“Ah! acum mă cunosc bine! acum văz cine sunt eu! 




Acest bărbat ce mă ţine nu e de obrazul meu!” 
Ş-începu d-aci-nainte detot a se desfrâna, 
în unnări şi în cuvinte la om nu mai semăna, 
Până când ea din cinstită pâşi şi-n drumul urât, 
Fu de lume povestită şi eu vecinie amărât. 

— Cât pentru aceasta, tată, — îi zice feciorul iar 
— De ai avea judecată, nu te-ai necăji-n zadar. 
Căci cu o astfel de faptă legea ea de au călcat, 
Răsplătirea o aşteaptă pentr-acest al ei păcat. 
Ea singură va da seamă, nu tu, ori altul, ori eu; 
Ea trebuie să se teamă de faţa lui Dumnezeu. 
Care cum îşi va aşterne, aşa se va şi culca, 

Pe pământ gol sau pe perne capul său îşi va pleca. 

Iată omul cel cuminte, iată cum cel înţelept 
Se sileşte prin cuvinte ca să facă strâmbul drept. 
Asfel cineva împacă la mânie p-un obraz 
Iar nu încă să-l mai facă să turbeze de necaz. 



DESPRE CĂSĂTORIE — MUMA ŞI FATA 
FATA 

Mamă, bărbat îţi cer şi voi să mi-1 dai acum. 

Că orzul în copt a dat 
Şi trebuie secerat. 

Şi văz că: 

La toată casa bate coasă, numai la mine n-are cine. 
Ş-apoi, 

în loc să plângă fetele, 



Se văietă nevestele, 

Care au avut luaţi 
Câte doi şi trei bărbaţi. 

MUMA 

De! că te-om mărită. 

Şi 

Nu te uita chiondorâş la mine. 
Că încă 

Nu ştii să torci, nici să teşi, 
Numai la horă te-ndeşi. 

Nu ştii că 

Calul bun din grajd se vinde 
Şi mai bun preţ pe el prinde. 
Iar tu 

Păzeşti casa cu praştia. 
Una-două la Marică, 

Mucii tot la ea îţi pică. 

Şi parcă 

Sunteţi două rudişoare, 

C-aţi uscat rufe la un soare. 

Şi 

Te-ai făcut cu dânsa rudă, 
După mămăligă crudă. 

Şi 

Amândouă mâncaţi dintr-un ciob. 

Şi 

Amândouă vă lingeţi mucii. 




FATA 



Puiul pene dacă face, 

Tot ca să zboare îi place. 

Că 

Ştiu şi traiul de acasă. 

Şi 

Nu-mi plâng copiii de foame. 

Şi 

Pe cine îl doare, să-i pese. 

Eu îţi zic: 

Or dă-mi bărbat, or că plec 
Să mă duc să mă înec, 

Unde-o fl lacul mai sec, 

Că astăzi să lasă sec. 

MUMA 

O să-ţi vie mintea, mamă, 

Când mi-o creşte păr în palmă. 

Tu eşti aceea: 

Plete lungi şi minte scurtă. 

Că 

Gândeşti că e măritişul păpuşă. 

Că una cum a zis: 

Bărbatu-1 gândeam păpuşă 
Şi el nu-ncape pe uşă. 

Şi nu ştii că 

Măritişul te leagă de mâini şi de picioare. 
Că 



Până la anul şi găvanul. 



Şi pe urmă nu poţi zice: 

Ducă-se, n-am tors pe el. 

Şi 

Da-l-aş lui Satana 
Plocon de pomană. 

Că 

Sunt sătulă de aşa sculă. 

Ci 

Dacă te prinzi în horă, trebuie să tragi danţul. 

Şi 

Cine intră în cuşcă trebuie să cânte cocoşeşte. 

De aceea e mai bine 

Nici drac să-ţi iasă-nainte, Nici să stai să-i dai plăcinte. 
Că încă eşti mică şi 
Nu ştii pe unde se pişă găina. 

Şi 

Câte zboară pe sus încă, 

Toate-ţi par că se mănâncă. 

Pe câţi îi vezi cu nădragi, 

Toţi îţi sunt frumoşi şi dragi, 

Ca şi aceia, 

Oriunde vede muiere, 
parcă îl lipeşti cu miere. 

De aceea 

Nu grăbi cu Paştile. 

Că 

Nici un părinte nu-şi îneacă copiii. 

Iar de nu vei asculta, 

Poama bună porcii o mănâncă. 




Că 



Ascultarea e viaţă, iar neascultarea moarte. 

Şi 

Blagoslovenia părinţilor 
întăreşte casele fiilor. 

DESPRE CĂSĂTORIE IARĂŞI — TATĂL ŞI FIUL 
Fătul meu! 

Omul o nevastă şi o pisică trebuie să aibă în casă. 

Că 

Toate sunt până la o vreme. 

Şi 

Dacă inima îţi cere, 

Te-nsoară ş-îţi ia muiere. 

Ca 

Să-ţi car la nuntă apă cu ciurul (zăpadă). 
Scumpul meu tată! 

Omului cu sila poţi să-i iei, dar să-i dai nu poţi. 

Că 

Lesne e a se-nsura 
Şi greu a se dessura. 

Că 

Muierea are nouă găuri şi multe cere. 

Şi 

Decât să zic pe urmă “vai de noi”, mai bine să zic 
“vai de mine”. 

Că 



Nevasta nu e cârpă, să o descoşi şi să o lepezi. 
De unde ştie omul ce noroc va nimeri! 

Că pe mulţi îi văz 
Duminică cununie 
Şi luni la Mitropolie, 
în adevăr, 

Nevasta cu minte bună 
E bărbatului cunună. 

Dar 

Rar la om aşa noroc. 

Cum a zis unul: 

Fă-mă, de poţi, prooroc, 

Ca să te fac cu noroc. 

Că 

Ce e frumos la toţi place, 

Dar nu ştie-n el ce zace. 

Că te uiţi, 

Dinafară măr frumos 
Şi înlăuntru găunos. 

Şi 

De departe trandafir, 

De aproape borş cu ştir. 

De departe calu-ţi bate, 

De aproape ochii-ţi scoate. 

Şi atunci, 

Cu lăutari şi cu masă 
Aduci pe dracu în casă. 

Că 



Până nu pui cu omul în plug, 




Nu-i ştii boii cum trag la jug. 

Şi 

Până nu încaleci calul, 

Nu-i poţi cunoaşte năravul. 
Sau cum a zis unul: 

Cu lăuta şi cu toaba, 
Adusei în casă gloaba. 

Şi 

Am gândit că iau pe Stana 
Ş-am fost luat pe Satana. 

Că 

E mică şi a dracului, 
Sare-n capul bărbatului. 

Că 

Alăuta zice din strună: 

“O, ce frumuşică jună!” 

Iar toba zice: “Lasă, lasă, 

Ca s-o vedem şi mireasă.” 
Ş-apoi 

Viespea, miere după ce nu face, 
Sare şi te împunge cu ace. 

Şi 

Vai de mine, de urât 
Sunt sătul până în gât! 



POVESTEA ĂLUIA 



N-a mai rămas, frăţioare, 



Cineva ca să se-nsoare, 

Că precum câştig nu este, 
De vom lua şi neveste, 
Pas apoi de mai trăieşte, 
Or în lume pribegeşte. 

Că ele nu te întreabă 
D-ai negustorie slabă, 

Ci: ad-o, dă-i, cheltuieşte, 
La mode mereu croieşte, 
Dă bani pe pălărie, 

De n-ai, ia în datorie. 

Ele privesc la cocoane 
Şi la alte mari persoane, 
Ce în toată săptămâna 
Să-şi croiască le dă mâna; 
Astfel şi ele se-mbracă, 
Nu lasă modă să treacă, 
Tot îţi cer, tot te frământă 
Până văd că cucu-ţi cântă 
Apoi atunci ori te lasă, 

Ori de tine nu-i mai pasă, 
Cât trăieşti nu mai vezi pace, 
Casa-n iad ţi se preface; 
De ocări şi de blesteme 
îmbătrâneşti fără vreme; 
Perii în cap îţi albeşte 
Şi obrazu-ţi încreţeşte. 
Urăşti lumea, urăşti viaţa 
Şi nu-ţi mai veseleşti faţa; 




Amărât îţi priveşti groapa 
Şi mângâierea-ţi e popa. 

E! e! fătul meu! 

Cine caută nevastă fără cusur neînsurat rămâne. 

Şi 

Alege, alege până culege. 

Şi atunci, 

Dacă n-are frumos, pupă şi mucos. 

Că precum 

Bărbat bun şi usturoi dulce nu se poate 
Aşa şi nu se poate 
Lânoasă şi lăptoasă şi grasă, 

Să vie şi devreme acasă. 

Că nu se poate iar 
Moarte fără bănuială 
Şi nuntă fără căială. 

Şi vine vremea să zică: 

Din pricina lui Nicolai urâi şi pe sfântul Nicolai. 
Dar însă 

Rău este cu rău, dar e mai rău fără rău. 

Că 

Ceea ce săvârşeşte muierea, nimenea nu poate săvârşi. 
Şi prin urmare, 

Cine-ncălecă măgarul, 

Să-i sufere şi năravul. 

Că 

Unde sunt oi, acolo-s şi foi. 

Ci 



Cu Dumnezeu înainte. 



Şi 

Cum ţ-o fi partea. 
Că 



Ce e scrisa omului trebuie să o pătimească. 
Fă şi tu ce face toată lumea. 

Şi 

Ori te însoară, ori te fă ostaş, ori fă-te călugăr. 



POVESTEA ĂLUIA 

Mulţi doresc singurătatea, dar eu de ea sunt sătul, 
I-am cunoscut bunătatea, mi-a venit acră destul. 
Un om singur într-o casă şade ca un surd şi mut, 
Mănâncă fără de masă, doanne fără aşternut; 
Când pleacă din cas-afară, drumu-i e fără soroc, 
Umblă ca un pierde-vară, zăbovind din loc în loc, 
Prânzeşte unde-i e foame, mănâncă ce o afla, 
Unde înserează doanne, aşterne ce s-o-ntâmpla, 
In case familiare cu văz bun nu-1 priimesc, 

E greţos la fiecare, deşi-n faţă îl cinstesc. 

De s-ar purta cât de bine şi d-ar umbla ca un sfânt, 
Tot îl defaimă orcine şi îi zice paşte-vânt. 
Fieştecare îşi teme nevasta, fata de el 
Şi se sileşte să-l cheme să petreacă-n vreun fel. 
El cât de mult să postească şi să umble nemâncat, 
Maţele să-i ghiorăiască, tot îi zic că e-mbuibat. 
De să duce la vro treabă mai des unde sunt femei, 




Curtezan îl fac în grabă, ş-îşi râd de el între ei. 

De să duce la primblare, umblă singur ca un cuc 
Şi priveşte cu jind mare la câţi de braţet se duc. 
Unde vede vro figură, vro tânără, vrun pantof, 

Stă, să uită, cască gura şi se alege cu of ! 

Acasă iar dacă vine, trăieşte cu totul prost, 
Rareori mănâncă bine, mai mult uscături şi post. 
Când e bolnav, n-are cine un pahar apă să-i dea, 
Moare până când îi vine un cunoscut a-1 vedea. 

De are bani, tot găseşte câte un mai doritor 
Şi vine de-1 linguşeşte, să-l lase moştenitor; 

Iar de este sărac moare cu zile din necătat, 

De patru, fără plânsoare, în groapă e aruncat 
Şi se pierde după lume, ca o pulbere în vânt, 
Neamul său şi al său nume merge cu el în mormânt. 
Nu-i rămâne în viaţă pomenire c-a trăit, 
Trăieşte fără dulceaţă, se duce cum a venit. 

Iată dar singurătatea, pe care mulţi o slăvesc, 

Asta e, zic, bunătatea traiului filosofesc. 

Fie, fie dăruită dintru tot sufletul meu 
Aibă-o cui e dorită, mai mult nu o voiesc eu. 

Cu Dumnezeu înainte, îmi iau inima în dinţi, 
Mă-nsor, cunună, părinte, şi zică-mi toţi că n-am minţi. 
Cunoscut şi ştiut este c-am mai fost căsătorit, 

Am ţinut două neveste şi nici una n-a murit. 

Una mă lăsă pe mine, pe una o lăsai eu, 

De am trăit rău sau bine, să ne ierte Dumnezeu. 
Şapte ani trăii cu una şi mereu m-am judecat, 
Gâra-mâra totdeauna, dar în sfârşit am scăpat. 



Cu a doua făcui casă şi la al zecilea an, 

Vrând să se facă mai grasă, mă urî ş-îmi fu duşman. 
Sărace fuseră toate, săracă şi acum iau. 

Cu doar, c-o fi şi cu poate peste mai bine să dau. 
Dar însă deloc nu-mi pasă orşicum d-oi nimeri, 
Unde o ieşi să iasă, sunt deprins a suferi. 

Ca un soldat ce-n războaie mai de multe ori a fost, 
N-are frică şi nevoie ca acel recrut şi prost. 

Cine n-a umblat cu annă, i-e frică-n mâini să o ia, 
în ochi îi e ca o spaimă, îl mănânc câinii cu ea. 

Iar cel învăţat îndată o ia ş-o are de joc, 

Se aprinde şi stă gata se intre cu ea în foc; 
îl vezi cu fir untea semeaţă peste armaţi tăbărât, 

Pe moarte ori pe viaţă, nu-i pasă, e hotărât. 

Aşa şi cel ce se-nsoară ş-a tras danţul căsnicesc, 
L-a doua ş-a treia oară, frici, spaime nu-1 îngrozesc. 

Gâra-mâra nu-1 sileşte, cântecele i se par, 
Când se-nvaţă ş-îi lipseşte, duce dorul 1-al lor rar. 
Omului de orice bine îi vine îmbuibături, 

De dulceţuri greaţă-i vine, doreşte şi acrituri. 
Pelinul amar ca fierea ca o doftorie-1 ia 
Şi mai cu gust decât mierea pe nemâncate îl bea. 
Mângâierea aşa iară satură, des când o vezi, 
Ş-începe a fi amară, de n-o fi şi ceva sfezi, 

Că unde sunt iubiri multe, sunt şi multe-ntristăciuni, 
Ca plânsurile la nunte şi râsul la-ngropăciuni. 

De când lumea, asfel toate a fost şi vor fi cum sânt, 
Nici s-a putut, nici se poate împotrivă-le cuvânt; 
Cui dar pielea să-nfurnică nevastă-n casă să-şi ia, 




S-o lase cui nu i-e frică să tragă danţul cu ea; 

Dar nici ne-nsurat, în urmă, să umble prin sat hârbar, 
Că-şi găseşte de îi curmă drumul din sat vreun par; 
Pentru că-n Sfânta Scriptură e-nvederat şi citim, 
Unde dă învăţătură în lume cum să trăim. 

Ca una din trei la număr să-şi aleagă cinevaşi: 

Ori însurat, ori călugăr, ori să se facă ostaş. 

Iubite tată! Toate fonfoloagele 
îşi aştept noroacele. 

Şi 

Măgarul se vinde tot în oborul armăsarilor. 
Ş-acolo 

Şi pentru calul şchiop se găseşte surugiu. 

Dar 

Cioara în loc de privighetoare nu se poate vinde. 

Că 

Unuia îi place popa, altuia preoteasa şi altuia fata popii. 

Şi 

Gustul dispută n-are. 

De aceea zice: 

Caută muiere să-ţi placă ţie, iar nu altora. 

Şi 

Cu funia altuia nu te lasă în puţ. 

Că 

Nu e frumos ce e frumos, ci e frumos ce îmi e frumos. 

Şi 

Nu este bun ce este bun, ci este bun ce-mi place mie. 
Dar însă 



Ce-mi e drag fuge de mine 




Muierea a-mbătrânit pe dracu. 
Oareunde iară bărbaţi şi neveste 
Au mers să peţească, obicei cum este; 
Priviră, văzură, vorbiră de fată 
Şi se învoiră cu mumă, cu tată. 
Acuma rămase să bea aldămaşul 
D-alde cuscru, socrul şi de alde naşul. 
Aşa el şi zise: — Draga tatii fată, 
Du-mi-te de scoate niţel vin îndată. 
Ea luând o oală, o spălă, o şterse 




1 ^ 

Şi în grab cu dânsa în pivniţă merse. 

Dacă văzu tat’-său că prea zăboveşte, 
Mumi-sii îndată zicând porunceşte: 

— Du-te curând, dragă, dumneata de scoate, 

Că, pe cum bag seamă, copila nu poate. 
Mergând ea, găseşte în plâns pe copila 
Şi privind la dânsa i s-atâţă mila, 

Se sperie, -ntreabă: — Ce ai, drăguliţă? 

Ia spune-mi şi mie, spune-mi, măiculiţă. 

Atunci fata-ncepe şi îi zice: 

— Mamă! Acum, cum vezi bine, mă mărit să cheamă, 
Aşa, să zic dară, o şi făcui asta, 

Ş-am rămas grea-ndată, ca toată nevasta. 

Am făcut acuma, să zic, şi pruncuţu 
Şi îi puse naşu numele Vlăduţu; 
îl vezi gras la faţă, frumos ca un soare, 

Creşte , se înalţă, merge ş-în picioare; 

Umblă şi aleargă, să joacă prin curte, 

Cu izmene albe şi cu haine scurte, 
încalecă băţul, sare tăietorul, 

Se duce îndată, apucă toporul, 

Abia îl rădică, pe umăr îl pune 
Toporul greu foarte puterea-i supune, 
Neputând să-l ducă, cade, îl doboară, 
îi retează gâtul şi aci-1 omoară. 

Aceasta când zise, începu să strige: 

— Of, Vlăduţu mamei! moartea ta mă frige, 
Inima-mi răneşte, viaţa-mi scurtează, 

Că n-o să mai poată mama să te vază. 



Muma cum aude plânsul fiicei sale, 

Şi ea se porneşte să strige cu jale: 

— Of! vai! Duţu mamii! of, drag nepoţele! 
Prea avuşi în lume zile puţintele! 

Tatăl logoditei, văzând că acuma 
Cu vin nu mai vine nici fata nici muma, 
Pleacă după ele,-n pivniţă se duce 
Să vază ce este, vin de ce n-aduce. 

Şi dacă le vede plângând amândouă, 
începu să-ntrebe: — Ce vă este vouă? 

De ce e vă plânsul? spuneţi-mi şi mie! 
Minunea ta, Doamne, asta ce-o să fie? 
Atuncea şi muma şi fata se puse 
Şi îi povestiră cele de sus spuse. 
Aceste cuvinte auzind şi dânsul, 

Cu ele-mpreună porni şi el plânsul: 

— Of! of ! vai de mine! cum ne calcă focul! 
Of! cum, nepoţele, te omorî jocul! 
Făcut, crescut gata, scos din tot necazul, 
Cum nu trăişi încă să-ţi mai văz obrazul! 
Aşa ei grămadă rămâind să plângă, 
Făcură pe oaspeţi la ei să se strângă. 
Dacă îi întreabă şi le spun pricina, 
Le-au răspuns cu toţii: 

— A voastră e vina, 

Căci lăsaţi toporul încolo-încoace, 

Ca să-l ia copilul, cu el să se joace; 
Dacă tăieţi lemne, nu-1 băgaţi în casă. 
Plângeţi dar acuma, nouă nu ne pasă. 

Iar unul dintr-înşii vrând să-i mai mângâie: 

— Lăsaţi, — zise — frate, plânsul să rămâie, 

Casa nu vă spartă c-a murit băiatul, 

Sunteţi încă tineri ş-o să faceţi altul. 

Un vecin, 1-aceste ce prin gard privise 
Şi auzând toate, către dânşii zise: 

— Unde a tunat de v-a adunat! 

Dar însă 

Nu trebuie să râdem de zidirea lui Dumnezeu. 

Că 

Cine a făcut pe bunul 
A făcut pe nebunul. 

Şi 

Cine a făcut pe bogatul 
A făcut şi pe argatul. 

De aceea să nu zicem: 

Urât tată l-a făcut (sau a avut). 

Şi 

După ce e prost, îl cheamă şi Vladu. 

Şi 

După ce e urât, bea şi tutun. 

Şi 

Parcă e lovit peste obraz cu leuca. 

Şi 

L-a băgat mumă-sa în ladă şi l-a mâncat moliile. 

Că adesea 

Mai multă înţelepciune găseşti în feţele cele urâte decât în 
cele frumoase. 



De aceea 



Nu te uita-n pocitura-i, Ci vezi ce iese din gura-i. 

Dar 



Unde e minte multă, e şi nebune multă. 



POVESTEA ĂLUIA 

Povestesc că unui nevasta murind 
Şi plin de-ntristare văduv rămâind, 
Se însură iarăşi ca un om sărac, 
Socotind la jalea-i să-şi găsească leac: 



Luă o fetică care îi plăcu 
Şi ca cu întâia casă îşi făcu; 

Ei trăia prea bine, că ea îl iubea 
Şi el pentru dânsa prea mult se robea; 

Decât despre alte câte îi lucea 
De-1 mulţămea una, alta nu-i plăcea; 
Mai cu seamă lapte dulce când mânca, 
Deloc, niciodată el nu se-mpăca, 

Ci oftând adesea în sunet vorbea: 

— Nu ştiu răposata ce fel îl fierbea, 
Că de când, sărmana, o am îngropat, 
Lapte fiert o dată cu gust n-am mâncat! 
Biata lui nevastă, asfel de cuvânt 
Auzind adesea răsunând în vânt, 

Se mira săraca cu ce îngrijiri 




Să-l fiarbă mai bine, s-aibă mulţămiri! 
Spăla, freca vasul, punea, îl fierbea, 
Păzind să n-afume ş-în foc să nu dea, 
Dar geaba, bărbatu-i la gust nu-i venea, 
Tot pe răposata, oftând, pomenea. 
Aşadar, nevasta văzând şi văzând 
Că pe plac nu-i este orşicum făcând 
în cele din unnă îl puse pe foc 
Ş-il năpusti-n vatră, ne-ngrijind deloc. 
Laptele dar singur fierbând ca uitat, 
Dacă-1 bătu fumul şi în foc a dat, 
Turnând îi aduse, şi el cum sorbi 
Plin de mulţămire către ea vorbi: 

— Ah, draga mea! astăzi m-ai îndatorat 
Cu laptele dulce, de când te-am luat, 
Că uite întocmai acest gust avea, 
Biata răposata oricând îl fierbea. 
Dar cum făcuşi, dragă? ce ai uneltit 
Şi aşa de bine astăzi l-ai brodit? 
Vezi dar, ţine minte tot aşa să-l faci, 
Apoi totdeauna să ştii că mă-mpaci. 

Auzind nevasta zicându-i asfel: 

— Apoi, bărbăţele, — zise către el — 
Eu după părerea-mi am greşit acum, 
Că nu purtai grije să nu ţi-1 afum, 
Fiindcă cu treaba pe foc l-am uitat 
Şi gustând în urma îl văz afumat, 

Ba îmi era încă că o să mă cerţi 
Şi vream de greşală să cer să mă ierţi. 



Bărbatu-i răspunse: 

— Nu ştiu ce-ai făcut, 

Decât ştiu atâtă, că azi mi-a plăcut; 

Şi cu aste vorbe mă faci nătărău, 

Că la ce-mi e gustul să zici că e rău; 

Nu voi niciodată să m-aibi de nebun, 

Ci ce zic că-mi place, zi şi tu: e bun, 

Şi nu-mi spune mie c-ai făcut greşeli, 

Că cu aşa vorbe nu poţi să mă-nşeli; 

Gându-ţi niciodată nu l-oi sfinţi eu, 

Ca să nu-mi fierbi lapte după cheful meu; 

Aşa îl voi tocmai cum fuse acum, 

Şi curs în foc fie şi, cum zici, cu fum. 

Biata lui nevastă pe loc o sfecli, 

Gândind că cu pumnii o va năvăli; 

Decât cu tăcerea care o făcu 
îl aduse-n stare şi el de tăcu. 

Zicând: 

Lasă să ningă, să plouă, numai vreme rea să nu se facă. 
Dar tu, copilul meu, Să-ţi iei nevastă de casă, 

Nici urâtă, nici frumoasă. 

Că 

N-o să o pui cadră-n perete. 

Nici 

N-o să o atârni cercel la ureche. 

Nici 

N-o să o scoţi în târg de vânzare, 

Ci 



Să-ţi ei nevastă de potriva ta. 




Precum am mai zis, adică: 

Cum e sacul, şi peticul. 

Şi 

Cum e tingirea, şi capacul. 

Că 

Ce nu-ţi este de potrivă, 

Iţi va fi tot împotrivă. 

Nici, 

După gustul altora să nu-ţi alegi nici materie, nici nevastă. 

Ci 

E destul să-ţi placă ţie. 

Iar nu ca acela: 

In hatârul dumneavoastră, Iacă m-arunc pe fereastră. 

Ca ţiganul care 

In hatârul prietenului său s-a spânzurat. 

Cum a zis unul: 

Că a greşit croitorul, 

S-a spânzurat spoitorul. 

Ci tu 

Eşti stăpân pe capul tău, 

Ori pe bine, ori pe rău. 

Că 

Voia este la tine 
Ca să faci cum îţi vine. 

Cum zice vorba: 

Mie nici nu-mi intră în pungă, nici nu-mi iese. 

Eu ştiu că 

Silita căsătorie e frigură de Livie. 



Numai 



Nu face din capul tău calendar. 

Ci, când vei să te-nsori, 

De eşti tu viţă de jos, să nu iei neam de sus, ca să nu-ţi zică: scoală tu, să şez eu. 

Şi 

De n-ai bani, nu lua cu zestre, ca să nu-ţi zică: taci tu, să vorbesc eu. 

Ci 

Ia-ţi nevastă săracă ca să-ţi zică: fă ce ştii tu. 

Şi atunci 

Nu vă scoateţi ochii unul altuia. 

Ci 

Trăiţi ca în sân de rai. 

După. 



DESPRE NEUNIRE ŞI NEÎNŢELEGERE 

Boii uniţi la păşune 
Lupul nu-i poate răpune. 

Şi 

O nuia în mână lesne se-ncovoaie, 

Dar când sunt mai multe se frâng anevoie. 

Şi 

Oaia retrasă din turmă 



Lupii o iau după urmă. 

Şi 

Vai de acea însoţire 




Unde nu este unire! 



Că 

Nu poate fi nălbitorul 
Tovarăş cu văpsitorul. 

Nici care 

Va s-o-nnegrească din albă, 

Va şi mâini albe să aibă. 

Şi 

De va fi să nu voiască 
Muierea să plămădească, 

Şade, cerne până mâine 
Şi tot nu frământă pâine. 

Şi 

Să munceşte, s-amăreşte 
Şi nimica nu-i sporeşte. 

Şi 

îl joacă cu viclenie 
în ciur fără văcălie 
Zicând: 

O, amărâţii de noi, 

Nu ne unim amândoi! 

Că 

Eu zic tunsă şi el rasă, 

Nu ştiu la ce o să iasă. 

Şi 

Eu strig încât capul mi se descleieşte 
Şi bărbatu-n lene abia mormăieşte. 
Unul zice: 



Nu ne putem înţelege, 



Un fel nu ni să alege. 

Altul: 

M-a înzăbălat muierea 
Şi mă joacă cum i-e vrerea. 

Şi 

Mă fierbe în oală seacă, 

Zi, noapte, nu va să tacă. 

Of! 

Şi ca gheonoia copaciul 
Mă ciocăneşte ca covaciul. 

Când se necăjeşte. 

Strigă şi ţipă ca din gură de şarpe, 

De mă iau fiori din creşteţ până-n talpe. 

Şi 

Zbiară tocmai ca o proastă 
Parcă-i pune sula-n coastă. 
Blestemând: 

Doamne, ia-mi moartea şi zilele bărbatului meu. 

Că 

Nu poci scăpa de el ca de dracul. 

Şi eu nu-i zic decât: 

Ci mai zi, zice-ţ-ar popa la cap. 

Şi oriunde mă duc 

Se ţine după mine (n-ar fi să mai zic), 
întocmai ca dracu după copilul mic. 

S-a lipit de mine ca scaiul de câine. 

Şi 

De prea mult ce mă iubeşte, 

Ca cocoşul mă chiorăşte. 




Mă chiorăşte parcă va să mă împuşte. 
Cum zice vorba: 

Nici nu te lasă să te prăpădeşti, 
Nici nu te lasă ca toţi să trăieşti. 

Că 

M-a îmbătrânit, mi-a scos peri albi. 
Şi ea 

Şade tot abanos, ţapăn şi vârtos. 

Că 

Dracul cât trăieşte nu îmbătrâneşte. 

Şi 

Drac mort n-a văzut nimenea vrodată. 
Se vede că 

Are nouă suflete ca pisica. 

Iar mie 

Ziua şi noaptea îmi roagă moartea. 
Iacă 

Nişte zile amărâte, 

Necăjite şi târâte. 

Dar într-o zi 

Era să lepede potcoavele. 

Şi 

I-a avut Dumnezeu de ştire, 

Şi puţintică norocire. 

Că 

A zis hopa şi a sărit groapa, 

Dar de mult era să-i cânte popa. 

Şi 



A dat mâna cu moartea. 



Dar 



N-a dat zapis cu Dumnezeu. 

Eu ştiu însă, 

Dacă moare nevasta mea, se duce lumea jumătatea, 
Dacă mor şi eu, se isprăveşte lumea. 

De aceea 

Rabdă, inimă, şi taci, că n-ai altă ce să faci. 



POVESTEA CÂNTECULUI 

O, răbdare sfântă, baz mântuitor, 
Liman de scăpare tu eşti tuturor! 

Din copilărie tu mă-mbrăţişaşi, 

La toată nevoia lupta -ţi protejaşi. 
D-orce-mprejurare tu mă izbăvişi 
Ş-orice veninare tu mi-o îndulcişi. 
Multele-mi necazuri a ţi le descri, 
îţi sunt cunoscute, nu mă părăsi. 

Tu şi la-nsurarea-mi cu mine venişi 
Şi multele valuri mi le stăvilişi. 
Râuri de necazuri, ce vrea m-a-neca, 
Le puseşi hotare a nu mă călca! 
Furtuni când bătură, mă adăpostişi, 
Vrăjmaşi se sculară şi îi risipişi; 
M-ai trimis cu gându-n veacul bătrânesc, 
Ca să-l iau de pildă, să mă răcoresc; 
Mi-ai pus de icoană pre câţi te-au urmat, 




Câţi te-mbrăţişară şi au triumfat; 
Scorpii, şerpi, bălauri ei au biruit, 

Tu le-ai dat putere, şi s-au izbăvit. 
Răbdare! răbdare! zid sprijinitor! 
îmi cunoşti consoarta, vezi că îmi dă chin, 
Vino şi mă scapă de cumplit suspin, 
Nu-mi zugrăvi plată, desfătări cereşti, 

Nu poci să mai sufer zile tiraneşti. 
Pentru ne’nţelegeri amărât trăiesc, 

Ah! viaţa-mi scurtă rău o cheltuiesc! 

Vezi dacă să poate stavilă să pui, 

Să-mi rădici nevoia, că-ndreptare nu-i. 
Soarta-mi împilează viaţa la pământ, 
N-am trai, n-am odihnă, n-am nici crezământ. 
O, răbdare sfântă! dă-mi a imita 
Ş-a lua de pildă chiar numirea ta. 
Solomoane drepte, tu pilda ne-ai scris, 

Tu cu-nţelepciunea ai cântat ş-ai zis: 

Leii şi bălaurii tot se îmblânzesc. 

Iau de-nvăţătură, se domestnicesc, 

Iar a relii boală n-are nici un leac, 

N-are îmblânzire, ea e crudă-n veac, 

Ca vienne ce roade pomi verzi şi copaci, 
Ca rugina fierul, şi n-ai ce să-i faci; 

De consoartă bună câţi sunt norociţi, 

Le sunt cununi scumpe, viez liniştiţi. 
Erouă răbdare! dă-mi un bun răspuns, 
Nu-mi curma viaţa, vezi cum am ajuns! 
Nu mai am putere, viaţa nu-mi răpi 



Şi petec de petec nu mi-o tot cârpi. 
Ştie Cel puterenic cât d-amărât sânt, 
Care soarte-mparte la toţi pre pământ. 
Ştie ce consoartă e pre capul meu, 
Care îmi răspunde ca un dumnezeu. 
Prin răbdare, zice, vă veţi mântui 
Despre câte rele vă veţi bântui. 
Vino, dar, răbdare, vino nu-nceta, 
Vino, că prin tine voi înainta. 
Trista mea viaţă tu o sprijineşti, 

De orice ispite tu mă mântuieşti, 

Tu mi-ai fost şi şcoală, tu învăţător, 
Te-am avut în patimi ca un protector. 
Ale tale sfaturi mi-au fost de folos, 
Mi-ai dat mângâiere-n timpul dureros, 
Tu pe câţi te-ascultă aşa-i îmbunezi, 
Le dai cereşti daruri ş-îi încununezi 
Nu-n flori împletite ce se veştejesc 
Şi putrezitoare, lucru pământesc, 

Ci de raze sfinte luminând mereu, 
Drept răsplată bună de la Dumnezeu. 

O maică răbdare! nu mă părăsi, 

Tu îmi eşti sperarea sprijin a-mi găsi. 
Sunt pierit atuncea când mă vei lăsa 
Fii-îmi mie razim şi nu-mi va păsa. 
Voi să mor cu tine, să mă-ncununez, 
Cu tine-n braţ viaţa-mi voi să o-ncetez. 
Aşa e omul, 

El de boală pătimeşte 




Şi p-alţi de leac sfătuieşte. 

Insă 

Găina-ntr-un loc cotcorogeşte 
Ş-într-alt loc oul se găseşte. 

Şi 

El intr-un fel o ursea 
Ş-altfel ieşi la văpsea. 

Căci 

Urşii c-ursul ursăresc 
în danţuri nu se lovesc. 

Vorba e că 

Joci cu tichia chelului, 

Ajungi şi tu-n felul lui. 

Adică: 

Cu cel ales, ales vei fi, şi cu cel îndărătnic te vei îndărătnici. 

(Psalm. David) 



PROVERB URI TURCEŞTE CU ROMÂNEŞTE 



( SĂ SE ŞTIE CĂ, LA CELE MAI MULTE VORBE, TURCII TONUL ÎL AU LA SFÂRŞIT) 



Ectiini bicersân, ettiini bulursân. 
Damlaia, damlaia, gheol olur. 
Fudul olan diuşchiun calâr. 
Işten artmase dişten artsân. 
Danişan daa aşar. 



Uslu olan rahatlanâr. 



Az caz, uz caz, boiungeac caz. 



Ceea ce semeni seceri, ceea ce faci găseşti. 
Picând, picând, baltă să face. 

Cine să mândreşte rămâne scăpătat. 

Din lucru de nu-ţi prisoseş- te, din dinţi mai opreşte. 
Cine întreabă munţi sare. 

Cine este liniştit se odihneşte. 

Puţin sapă, neted sapă, după statu-ţi sapă. 



Az sadaca cioc belea savdârâr. 

Gailesiz baş bostanda biter. 

Chemicsis dil chemic cârar. Coructan petmez olur. 
— Neilen? — Sabârâlen. Sabâr selemettrâr. 
Tuzlan ecmec hazâr iemec. 

Musafir umduunu iemes, bulduunu ier. 

Işin iocse şeit ol, paran ciocse chefil ol. 

Dud iapraândan atlaz olur. 

Muft sirche baldan tatlâlâdîr. 

Iochiuze boinuz ve cuşa canat iuc deildâr. 
Chiopec chiopei iemes. Iatan ilana basma. 

Chendi iazâsânâ ocumaian eşee benzer. 



Ichi reiz ghemii battârâr. 




Puţină milostenie de multe nevoi scapă. 

Cap fără de grijii la bostan creşte. 

Limba fără oase oase sfărâmă. 

Din aguridă miere se face. 

— Cu ce? — Cu răbdarea. Răbdarea e mântuire. 
Pâine cu sare e gata mâncare. 

Oaspetele nu mănâncă ce gândeşte, ci mănâncă ce găseşte. 
De n-ai treabă, fă-te mar- tor, de ai bani mulţi fă-te chezaş. 
Din frunza de dud atlaz se face. 

Oţetul degeaba e mai dulce decât mierea. 

Boului coame, pasării aripi povară nu sunt. 

Câine pe câine nu mănâncă. 

Nu călca şarpele care doarme. 

Cine nu-şi poate citi seri- soarea lui, măgarului să 
aseamănă. 

Doi cârmaci o corabie o îneacă. 



Bacşiş ia verese icen ichi cheret sarhoşi olur. Chioriun istedii nedâr? 

(Ichi gheoz.) 

Dişin aardââ ierde dil docanâr. 

Iuriuzgheara tiuchiuren iuziune tiuchiuriur. 

Acâllâ duşman acâlsâs dostan eidâr. 

Insan eti ve derisi hici bir 
şee iaramas. 

Annaiana, bir sivrisinec sazdâr, annamaiana, daul, zurna azdâr. 



Cine bea în cinste or în dator să îmbată de două ori. 

Cererea chiorului ce este? 

(Doi ochi.) 

La măseaua care doare limba atinge (totdeauna). 

Cine scuipă în vânt, în obrazul său scuipă. 

Vrăjmaşul înţelept e mai bun decât prietenul fără minte. 

Carnea şi pielea omului nu sunt bune de nimic. 

Celuia ce înţelege, un ţânţar îi e trâmbiţă, celuia ce nu înţelege, tobe, surle sunt puţine. 



DESPRE IUŢEALĂ, MÂNIE ŞI POSĂCIE 

El chiar singur a stricat 
Şi iar el s-a mâniat. 

Şi apoi 

Dă şi cu coasa şi cu gresia. 

Nu judecă, 

Unde o ieşi să iasă. 

Ori că tunsă, ori că rasă. 

Că 

Focul când se încinge 
Anevoie se stinge. 

Insă 

Cine se iuţeşte curând osteneşte. 

Şi 

Cine să oţeţeşte, să bea oţet să-i treacă. 

Că 



Cela ce se pripeşte adesea se poticneşte. 




De aceea 



Să nu te pripeşti, că o greşeşti. 
Totdeauna 

Măsoară de multe ori şi croieşte o dată. 

Insă 

Sunt firi între firi, de nu ştii cum să te miri. 
Unul 

Şade posac şi tăcut, Parcă este surd şi mut. 
Parcă i-am fript şerpi pe burtă. 

Parcă toată lumea i-e datoare. 

Parcă mi-a tors şi nu i-am plătit. 

Parcă i-a murit curca cu oul în cuib. 

Parcă tot îi plouă şi îi ninge. 

Parcă i-am tăiat lefeaua. 

Parcă i-am tăiat apa de la moară. 

Parcă i-am tăiat iapa de la gard. 

Parcă îşi jeleşte părinţii. 

Când râde, soarele răsare, 

Când se necăjaşte, tună şi fulgeră, 
îşi pierde şi cumpătul şi umbletul. 

Unul trecând un râu mare, când vru carul a-şi suci, 
Cu-ntâmplare deodată rupe oiştea aci. 

El necăjit stă, se uită, fluierând şi înjurând, 
îşi dă palme, bate boii, dă-n car şi-n toate de rând; 
Dup-aceea ca s-o lege o funie de tei ia 
Şi începe să o scuipe, s-o poată ceva muia, 
Dar, din contră, şi 1-aceasta înjura, se necăjea, 
Că cum vrea el să o moaie, scuipatul nu-i ajungea; 
Iar un om ce sta deoparte şi la dânsul se uita 



începu de el să râză, zicând: 

— Vai de mintea ta! Mă! omule, dar nebun eşti? 
Moaie funuia în râu! 

Ce tot stai şi scuipi din gură, când ţ-e apa pân’ la brâu? 
— Da, bine zici, — el răspunse — că mai ştiu ce fac şi eu! 
Parcă-mi lipseşte o doagă, acum la necazul meu. 

Unii de necaz când dau 
Pierd şi mintea ce o au; 

Iar alţi de el nu mai scap 
Şi tot au simţit în cap. 



DESPRE IUŢEALĂ ŞI MÂNIE IARĂŞI 



Omul îndărătnic toate d-a-ndaratele le face. 

Tu umbli să-l îmblânzeşti 
Şi mai rău îl îndrăceşti. 

El 

Pentru o muscă îşi dă palme. 

Şi 

Pentru un purice îşi arde plapoma. 

Pentru un şoarece, 

Lasă să arză şi moara, 

Numai şoarecii să moară. 

De aceea zice: 

Răul ce ş-îl face omul singur, nimenea altul n-ar putea să i-1 facă. 




Că 



Oţetul tare vasul său ş-îl strică. 

Omul îndărătnic 
Ce apucă se usucă. 

Şi 

Toate d-a-ndaratele îi merg. 

Adică: 

După ploaie, chepeneag. 

Şi 

După moarte, cal de ginere. 

El nu ştie că: 

Toată grabă strică treaba. 

Şi 

Cine se grăbeşte curând osteneşte. 

Iar 

încet, încet, departe ajungi. 

Că 

Lucrul bun anevoie se dobândeşte. 

Şi 

Cu încetul se face oţetul. 

Şi 

Copacul mare dintr-o aşchie nu să taie. 

De aceea, 

Nu te grăbi ca fata mare la argea şi ca văduva la măritat. 

Ci 

Cu răbdare şi cu tăcere 
Se face agurida miere. 

Că niciodată 



Două pietre tari nu pot măcina bine. 



Iar 



Cine să iuţeşte la mânie pentru orce fie, e dobitocie. 
De aceea 

Nu fii iute ca piperul în toată vremea. 

Şi 

Nu umbla cu ţifna în nas. 

Nu fii ca 

Văcarul care s-a mâniat pe nevastă şi nasul ş-a tăiat. 
Un vacar adese tot se mânia, 

De care sătenii nimic nu ştia; 

Aşa el odată iar s-a mâniat 
Şi o zi întreagă nimic n-a mâncat. 

Seara dacă vine la nevasta sa, 

Cu părere -n capu-i că lumii păsa, 
O-ntreabă, zicându-i: ce zicea prin sat? 

Le păsa de dânsul, căci el n-a mâncat? 
Nevasta lui, care era ca şi el, 

Prea cu minte mare, ca de copăcel, 
îi zise: — Zău nu ştiu, ei nu mi-au vorbit, 

Poate şi pe mine s-o fi necăjit, 

Că orcâţi cu carul pe la noi trecea 
Asupra-mi nici ochii nu ş-îi întorcea, 

Ci-şi biciuia caii, boii îşi bătea, 

Ca când de la dânşii necazu-şi scotea. 

— Fie! — el zise — tot nu mă împac, 

Nu mănânc nici mâine, ca să vezi ce fac. 

Aşa el se duse, ca un sec şi prost, 

Şi ţinu, săracul, ş-a doua zi post. 



Seara iar întreabă ce au zis de el 




Şi ea îi răspunde tot în acel fel. 

El iar se-ntărâtă, cum o auzi, 

Şi: — Nu mănânc — zise — nici a treia zi. 

Dar răzbindu-1 foamea n-a mai întrebat, 

Ci îi părea miere codrul cel uscat. 

Prin urmare dar, 

S-a mâniat rău pe sat 
Şi trei zile n-a mâncat. 

Şi 

Le-a făcut-o pe piele. 

Că 

Nu mai putea de dânsul, 
însă, 

Omul îndărătnic şi pizmaş ca racul îşi mănâncă carnea singur. 

îl auzi strigând: 

Nu mă plec, d-aş şti că m-aş târî cu inima pe pământ. 
Omul răutăcios şi necăjicios, 

De nu poate strica altui, îşi strică luişi. 

Ca 

Ursul când n-are de mâncare îşi muşcă din labe. 
Muierea rea singură îşi dă palme ş-îşi bate capul de pereţi. 
De vreme ce pe 

Muierea înţeleaptă o bate cineva şi i-e ruşine să plângă, 

Iar muierea rea numai dintr-o vorbă ardică mahalaua în cap. 
Ţipă ca când o beleşte cineva de vie. 

Şi 

Ca când îi frige cineva şerpi pe inimă. 

Şi 

în necaz că i-a zis neroadă ş-a tăiat din rădăcină coada. 



Unuia sătean odată muierea i s-a-necat, 

Când la un râu împreună cu altele s-a scăldat. 

El cu o prăjină-n mână în vârfu-i cu cârlig pus 
Se ducea tot căutând-o pe cursul apei în sus. 

Altul trecând îl întreabă ce tot umblă căutând; 

El spuindu-i totdodată îşi ceru şi sfat, zicând: 

— Mi s-a-necat, frăţioare, nevasta colea mai jos 
Şi cum să o găsesc nu ştiu, că caut fără folos. 

— Bine, — acela răspunse — ce cauţi pe râu în sus? 

Că apa-ncolo la vale trebuie să o fi dus. 

— Nu crez, frate, — el zise — să fi mers pe apă-n jos, 
Că ea cât trăia în viaţă toate le făcea pe dos, 

Şi socotesc că şi moartă d-a-ndaratele s-a dus 
Şi trebuie prin unnare s-o caut pe apă-n sus. 



DESPRE AMICIE SAU PRIETENIE 



Timpul trece cu azi, cu mâine, 

Iar vecinul rău tot rămâne. 

Insă 

Cine a aflat în lume prieten adevărat, 

El o comoară bogată-n viaţa sa a câştigat. 
Căci 

Pe câţi îi credem de prieteni 
Ne sunt ca nişte cunoscuţi, 

Numai din vedere văzuţi. 

Iar 



Pe câţi îi numim cunoscuţi 




Ne pot fi vrăjmaşi nevăzuţi. 

Cei mai mulţi sunt 
Prieteni ai mesii, iar nu ai nevoii. 

Care zice: 

îl cunosc ca pe un cal alb. 

Ş-aleargă să te-ajute-n grab. 

Iar nu care 

Se răspândesc ca potâmichile. 

Zicând: 

De-1 voi mai vedea o dată, se face de două ori. 

Zice un proverb: 

Cuiul cel nou scoate pe cel vechi afară, 
însă 

Niciodată pentru un prieten nou câştigat nu lepădă pe cel vechi. 

Că 

Prietenul vechi este ca vinul, care pe cât se învecheşte 
p-atât mai cu gust să bea. 

Prieten adevărat este acela cate te sfătuieşte spre bine, 
iar nu care îţi laudă nebuniile. 

Precum zice alt proverb: 

Dacă din nenorocire ai prieten nerod, tu fii înţelept. 

Iar de este 

Bun ca pâinea a bună, îi iei îmbucătura din gură. 

Zice alt proverb: 

Dacă prietenul tău este miere, tu nu umbla să-l mănânci tot. 
Cum a zis unul: 

Tu zici că-mi voieşti binele şi mă-nghimpi ca albinele. 
Prietenul la vreme de nevoie se cunoaşte. 

Doi prieteni împreună la un drum călătorind, 



Un urs le ieşi-nainte, cu groază spre ei viind. 

Unul dintr-înşii, de frică, văzind ursul furios, 

Se sui şi se ascunse sus intr-un copac stufos; 
Cellalt, într-acest pericol singur dacă s-a văzut, 
S-a-ntins la pământ îndată şi în mort s-a prefăcut. 
Ursul dar totdeodată asupra lui cum sosi, 

Pe la nas, pe la ureche, se plecă a-1 mirosi; 

Iar el îşi ţinu suflarea, să nu-1 simţă că e viu, 

Că ursul mort nu mănâncă, după cum zic cei ce ştiu; 

Şi aşa, de mort gândindu-1, cum sta nesuflând lungit, 
Nicidecum neatingându-1, l-a lăsat şi a fugit; 

Iar prietenul său, care sta în copacul stufos, 

După ce se duse ursul, 1-a-ntrebat, dându-se jos: 

— Ia spune-mi, mai frăţioare, ursul ce lucru-ţi şopti 
Când se puse la urechea-ţi? (Şi-ncepu a hohoti.) 

— Mi-a poruncit — el răspunse — să ţiu minte să păzesc 
Şi c-un prieten ca tine să nu mai călătoresc. 



DESPRE PRICINI DE JUDECĂŢI 

Judecata e în capul omului. 

De aceea zice: 

Pune-ţi căciula înainte şi te judecă singur. 

Că 

Judecătorul când ţ-e protivnic, cu cine o să te judeci? 
Dacă va, şi 

Face hatârul corbului ca să învinovăţească porumbu. 

Şi 




Cine plânge înaintea judecăţii îşi pierde lacrimile. 
Că, de e vinovat, 
îl întinde ca pe o opincă scurtă. 

Şi 

îl poartă pe la icoane. 

Sau 

îl poartă de nas pe unde îi place. 

Că 

Şchiopătura oilor e bucuria lupilor. 

Pentru că 

Lupii totdeauna se bucură în timp de furtună. 

Că 

Două ouă când se tot cionesc, unul trebuie să se spargă. 

însă 

Gardul cu proptele bune 
Nu cade-n timp de furtune. 

Şi 

Cine dă din mâini nu se îneacă. 

Că 

Darea trece marea. 

Şi 

Aurul deschide raiul. 

Şi 

Sabia de aur taie mai mult decât cea de fier. 

Ci 

Bate-te cu săgeţi de argint, de voieşti să biruieşti. 

Că 

Banul e ciocoi de uşi multe, 



Are trecere-n orce curte. 



De aceea 



Or să fii cu miere-n gură, or cu mâna-n buzunar. 
Că totdeauna 

Bogatul greşeşte şi săracul cere iertăciune. 

Deşi 

Dreptatea iese ca untdelemnul dasupra apei. 

Dar 

Mai bine o învoială strâmbă decât o judecată dreaptă. 

Căci 

Dreptul totdeauna umblă cu capul spart. 

Ş-apoi 

— Cine ţ-a scos ochii? 

— Frate -meu. — 

D-aceea ţ-a scos aşa adânc. 

Povestea ăluia: 

Ţiganul când a ajuns împărat 
întâi pe tatăl său a spânzurat. 

Că 

Prieteşugul judecătorului e pe genuche. 

Dar însă 

Corb la corb nu scoate ochii. 

Şi 

Dacă vei să nu scârţie carul, unge osia. 

Că 

Dacă o ungi, merge mai bine. 

Cum a zis unul: 

Carte nu ştie, dar calcă popeşte. 

Cum a zis altul: 



Ştie bine vlădica 




Pe cine ia de chică. 



Că 

Dacă pui untdelemn în candelă îţi va lumina. 

Şi 

Când pui piemn mai mult, se face mămăliga mai mare. 

Pentru că 

Boul nu treieră cu gura legată. 

Şi 

Cine slujeşte altarului, din altar mănâncă (Apost.). 

Şi 

Cine va să se roage sfântului duce lumânare şi tămâie. 

Şi atunci 

Olarului unde-i place, acolo pune mânuşa. 

Că rareori 

Buturuga mică răstoarnă carul mare. 

Ci mai bine 

Fă-te cu dracu tovarăş până treci puntea. 

Şi 

Zi că e laptele negru. 

Decât să strigi: 

Cu judecata, nu cu lopata. 

Adevărat, 

E ştiută că pricina nu ajută. 

Dar 

în ţara orbilor cel cu un ochi este împărat. 

De multe ori 

Rămâi bătut, ocărât şi cu banii daţi. 
Primăvara într-un nuc, 

Stând şi cucuind un cuc, 



Doi proşti, cum îl asculta, 
Porniră a se certa: 

Pe unu-1 chema Pălmuş 
Şi pe cellalt Ciomăguş. 

Pălmuş privind la cuc sus 

Şi 

Văzându-1 spre el pus 
Zise: — Or văzuşi tu, mă, 

Că cucu mie-mi cântă? 
Ciomăguş zise: 

— Minţi tu, 

Că cucu-n nuc cum stătu 
La mine-ntâi se uită 
Ş-apoi atuncea cântă. 

— Dar nu vezi 
— Pălmuş a zis 
Cu ciocu-ncotro e-ntins? 

Dacă ţie ţ-ar cânta, La tine s-ar şi uita. 
Ciomăguş se-ntărâtă 
Şi bâta îi arătă, 

Zicându-i: 

— Nu-mi tot vrăji, 

Că de mă voi necăji, 

Cu asta-n cap te pocnesc, 

Ai auzit ce-ţi vorbesc? 

Ţ-am spus că când a cântat 
întâi în ochi mi-a cătat. 

— Ce — e? tu să mă baţi zici? 

Tu pe mine? 




Na dar! — plici! 

— Ce dai tu în mine, mă? 

(Şi ciomagu-şi întremă) 

Na! — poc! — Mă! — plici, şap! 

— Na! — buf ! Aolio! 

— Stăi! — Mă! Uf! 

— Ho, ho, ce aveţi de gând? 

Strigă Bunea alergând, 
Ş-apucând îi dăscâlci. 

Pe un, pe alt îmbrânci, 

Pe amândoi ocărând, Judecându-i şi zicând: 
— Fire-aţi porci-de-câini să fiţi! 

V-aţi pornit să vă sluţiţi! 

Pălmuş, aprins grozav foc, 

Merge la zapciu pe loc, 

Şi spuind cum s-a certat, 

I-a dat bani şi l-a rugat 
Ca, când îi va-nfăţişa, 

Să zică ca el aşa, 

Că cucul lui i-a cântat 
Şi să certe pe cellalt. 

Ciomăguş, p-ascuns şi el 
Mergând în acelaş fel, 

Pe zapciu unse pe bot, 

Dând cât avea-n pungă tot, 

Şi să zică l-a rugat 
Că cucul lui i-a cântat. 

Deci când i-a înfăţişat 
Şi jalba le-a ascultat, 



Zapciul, puţin mişcând 
Şi genuchiul ardicând, 

Supt saltea le-a arătat 
Banii ce i-a fost ei dat, Zicând: 

— Şi un ş-alt minţiţi 
Şi ca nebunii vă sfădiţi, 

Că cucul, să ştiţi curat, 

Numai mie mi-a cântat; 

Şi voi, zic, vă împăcaţi, 

Să n-auz că vă certaţi, 

C-apoi iau gârbaciul meu 
Şi vă împac cum ştiu eu. 

Vezi aşa, 

Cine face ca mine, ca mine să paţă. 

Capul face, capul trage. 

Unde nu e cap, vai de picioare. 

Mulţi zic că 

Banul e ochiul dracului. 

Şi că 

Banul te bagă afund, banul te scoate în und’. 

Dar 

Culcă-te pe urechea aia. 

Şi 

Ii fi bun cât îi fi. 

Căci 

Bolnavul multe zice şi sănătosul face ce ştie. 

Că 

A băga mâna în miere şi a nu-ţi linge degetele nu se poate. 
Două pisici dintr-o casă, surori, fraţi vei să le zici, 




în cămară după masă intrând ca nişte pisici, 
Mirosiră, cotiliră din taler în taleraş 
Ş-între altele găsiră şi o felie de caş. 

Sar amândouă deodată, asupra-i să grămădesc, 
Pentru el vor să se bată, fac gură, se gâlcevesc. 

Şi una şi alta rele, mârâia şi miuia, 

Să-l împartă între ele nicidecum nu se-nvoia. 

Şi ca să nu se mai certe merg la cotoi, cer la el 
Ca prin dreaptă judecată să le-mpace la un fel. 
Cotoiul, ca un cu minte, le-a zis: 

— Nu vă mai certaţi, 

Ce folos mii de cuvinte? eu ştiu cum vă împăcaţi: 
Care le împacă toate e cumpăna pre pământ, 

Şi împotriva-i nu poate nimeni să zică cuvânt. 

Zicând aceste, apucă şi cumpenele pe loc, 
Ceru caşul să-i aducă, îl rupe drept prin mijloc, 
Pune într-o parte ş-alta caşul cel în două frânt, 
înalţă cu mâna-ndată cumpăna de la pământ; 
Dacă vede că-ntr-o parte atârna mai greu niţel, 

Ia din ceealaltă parte şi muşcă ceva din el. 
îl pune iar, iar râdică, acum dincoaci greu văzând, 
Muşcă şi d-aci niţică, ca să potrivească vrând. 
Apoi iar şi iar şi iară, când aci, când colea greu, 
Vrând lor rău să nu le pară, el a muşcat tot mereu, 
Pân’ se sătură pe sine şi lăsă părţile mici; 
Atunci le potrivi bine şi le dete la pisici. 

Ele dar silite fură astfel a se mulţămi, 

Dacă minte nu avură singure a-1 împărţi. 



DESPRE OBRĂZNICIE ŞI CALICIE 



Ce-mi este mojicul, Ce-mi este calicul? 



Unul ş-alt obraznic 
Şi în zi de praznic. 

Că 

Omul calic şi obraznic merge nepoftit la praznic. 

El 

Ca porcul dă năvală. 

Dar şi 

Duce la tăvăleală. 

De multe ori, 

Ca oala, de mânuşe 
Ajunge după uşe. 

Obraznicul este: 

Lasă-mă supt pat, lasă-mă în pat. 

Un călător într-o vreme lângă un sat înserând 
Trase aci la o casă, femeii sălaş cerând. 
Femeia însă răspunse, zicând: 

— Nu poci, dragul meu! 

Că bărbatul mi-e la moară şi-s singură numai eu. 
— Şi ce vatămă — el zise 
— să priimeşti un drumaş, 

Carele nu-ţi cere alta, decât numai un sălaş? 

— Adevărat, — ea răspunse — aşa e după cum zici, 
Că de te-oi priimi-n casă, nimică nu o să-mi strici. 




Decât nu e cu cădere unei tinere femei 



Să doarmă cu altu-n casă, când e dus bărbatul ei. 

— Nu, nu dragă, — el îi zise — nu cer cu tine-ntr-un loc, 
Mă mulţămesc aci-n tindă şi la ziuă plec pe loc. 

Se înduplecă femeia, auzind acest cuvânt, 

Şi zise: 

— Aşa să poate, tot eşti l-adăpost de vânt. 

El aşezându-se-n tindă, ca un foarte mulţămit, 

Ea se închise în casă şi mai mult nu i-a vorbit. 

Pe la miezul nopţii însă el, neliniştit de gând, 

Se sculă, bătu în uşe: 

— Lele, lele — ’ncet strigând — 

Fă bine şi îmi deschide, te rog pentru Dumnezeu, 

Că vântul bate prea rece şi mor tremurând mereu, 

Ci lasă-mă după uşă, că tot e-n casă oricum, 

Nu-ţi face păcat cu mine, să mă duc bolnav pe drum. 
Femeia fiind miloasă, deschizând, îl priimi, 

Ca aci, precum ceruse, după uşă a donni. 

Nu trecu două minute ş-începu iar a striga, 
Zicând: 

— Lele! lele, dragă! îndrăznesc a te ruga, 

Că tot ţ-ai făcut pomană şi în casă m-ai băgat, 

Fă bine-ncai de mă lasă să viu acolo supt pat, 

Că prin crăpătura uşii vine vânt săgetător 
Şi m-a îngheţat cu totul, de tremur parcă să mor. 
Femeia cea-ndurătoare iarăşi se milostivi 
Şi supt patul ei să doarmă nu i să împotrivi. 
Trecând însă puţin încă, iar îl auzi strigând: 

— Lele, lelişoară dragă! şi aci mor tremurând, 



Că vine vânt şi mai rece din peretele crăpat, 

Ci fă bine de mă lasă intr-un colţişor în pat. 
Păn-aci văzând femeia că i-a vorbit tot cinstit 
Ş-într-un colţ aci în patu-i să doarmă 1-a-ngăduit. 
Dar el, neastâmpăratul, în pat dacă a trecut 
Şi văzând-o că ea toate voinţele i-a făcut, 
îşi lungi nasul şi zise: 

— Dragă lele! tot mi-e frig, 

Aici încă mai rău tremur, uită-te cum mă-ncovrig, 
Ci tot ţ-ai făcut pomană, te rog fă-o-ncai deplin 
Şi mă lasă lângă tine să mă încălzesc puţin. 

— Omule! — femeia zise — dar prea obraznic ai fost, 
întâi ceruşi numa-n tindă să te las la adăpost, 
Apoi ceruşi după uşă, şi de acolo supt pat, 

Până în cea după urmă, cerând, ş-în pat te-ai urcat; 
Eu iar ţi le-mplinii toate, gândind că eşti om cinstit, 
Dar tu, că ţ-am făcut bine, de proastă m-ai socotit, 

Şi în loc de mulţămire, ca un om neruşinos, 
Te-ntinzi cât nu ţi se cade cu obrazul tău cel gros. 
Zicând astfel ieşi-ndată, strigă să vie Grivei, 
îi arată pe streinul cel lungit în patul ei, 

Şi sumuţându-1 asupra-i, şi el iar cum îl zări, 
îl făcu-n grab să nu ştie uşa cum a nimeri; 
Auzindu-i lătrătura şi fraţii lui din vecini, 
Sărind şi ei deşteptară căţel, purcel şi găini; 

Şi aşa toţi cu paradă, cu muzică de lătrat, 

Cu subţiri şi groase glasuri, îl petrecură din sat. 

Obraznicului însă 



Orice o fi nu-i pasă, 




Unde o ieşi să iasă. 
Că 



Porcului aci îi dai bice, 

Şi el se-ntoarce şi zice; 
Anţerţ mă bătea p-aicea. 

Omul obraznic, 

Cineva ori de-1 cinsteşte, 

Ori cu vorbe-1 ocăreşte, 

El una le preţuieşte, 
îl vezi numai, 
îţi stă înainte cu crăcii 
Ca ursu-n spinarea vacii. 

Şi 

Nu-ţi mai caută-n obraz, 
îţi dă cu liuleaua-n nas. 

Şi 

îngroaşe obrazul. 

Ia ruşinea-n nas în fiece ceas. 
Că este 

Cu obraz gros şi semeţ 
Şi cu gură de orbeţ, 
însă 

Orişice obrăznicie 
Curge tot din mojicie. 

Şi 

Tot cam după neam merg toate, 
Din ce este nu-1 poţi scoate. 
Căci 



Calicu-mpărat s-ajungă, 



Cât de mulţi bani s-aibă-n pungă, 

El până când nu va cere, 

Nu mănâncă cu plăcere. 

Auzim din alte veacuri că un fecior de-mpărat 
Preumblându-se prin ţară îmbrăcat în port schimbat 
A văzut cu întâmplare-n marginea unui oraş 
O preafrumuşică jună, cu chip ca de îngeraş; 
Care intr-atât de dânsa inima i s-a rănit, 

Cât asupra-i deodată gândul i sa pironit; 
Ş-astfel, cu desăvârşire în amorul ei căzând, 
începu să pătimească, somnul, liniştea pierzând; 
Se afla în toată vremea fel şi chip a se gândi 
Cum şi ce mijloc să facă el spre a o dobândi! 

Şi de neamu-i vrând să ştie a trimis cercetător, 
Care i-a şi spus că este fata unui cerşetor. 

— Fie, — zise el — nu strică, slobod este la sultani 
Ca să-şi ia soţii chiar roabe, cumpărându-le cu bani; 
Legea văz că nu ne-nvaţă ca să căutăm la neam, 
Dacă toată lumea-ntreagă este de la un Adam. 
Asfel el după ce zise, o aduse în sarai (palat), 
Unde ca o-mpărăteasă trăia ca în sân de rai; 

Dar însă acele bunuri nu o mulţămeau pe ea, 
îi părea că cu cerşutul cu mult mai bine trăia; 
Acele mâncări luxoase nu o puteau împăca, 
Când le mânca “îi părea că după umeri arunca”; 
Mai de multe ori ea încă la masă dacă şedea 
Se scula mai mult flămândă, de dânsa nu să prindea; 
Dar însă şi nemâncată vreodată nu umbla, 

Ci după masă în urmă se-ndopa când se scula, 




Că mergea pe la dulapuri, se ducea pe la cămări, 
Unde se afla în vreme feluritele mâncări, 
Ş-nchizându-se-năuntru mâna la ele-ntindea, 
Zicând: “Faceţi-vă milă!” şi cerşea, ca când să-i dea; 
Ş-apoi lua rămăşiţe d-ale mesii şi mânca, 

Până se sătura bine, şi asfel se împăca. 



DESPRE FRICA ŞI VITEJIE 



în vremea războiului e mai scump fierul decât aurul. 

Şi 

Cine e viteaz, în urma războiului se cunoaşte. 

Că 

După război se vede capul viteazului şi urma fricosului. 
Lupului de i-ar fi frică de ploaie, ar purta ipingea. 

Şi 

Leoaica numai un pui face şi bun. 

Şi 

Omul voinic nu se sperie de toate muştele. 

Mulţi se laudă zicând: 

Dezlega-voi sacul, vedea-vei pe dracul. 

O să cauţi în gaură de şarpe să te ascunzi. 

Şi o să strigi: 

Ieşiţi, morţi, să iîntrăm noi, că e vremea de apoi. 
Dar 

După război mulţi viteji se găsesc. 

De cei 



Cu curaj de găină moartă. 



Ş-apoi 

Nu ţ-e necaz când te izbeşte un armăsar, ci când te trânteşte un măgar. 

Dar 

Când geme mortul, şi dracul moare de necaz. 

Insă 

Vulpea nu se sperie de ăl de să laudă seara, ci de ăl de mănâncă dimineaţa. 

Sunt mulţi: 

La plăcinte înainte şi la război înapoi. 

Sau 

La război în coadă şi la fugă în frunte. 

Zicând: 

Fuga e ruşinoasă, dar e şi sănătoasă. 

Şi 

îşi face spaimă singur, ca calul de vânt. 

Şi 

Fuge ca dracul de tămâie. 

Strigând: 

Apropie-te, crâng, depărtează-te, câmp. 

Şi 

Fuge, ca când îl goneşte cu bici de foc. 

Şi 

Stă pitit ca iepurele şi ciuleşte urechile. 

I se face în cap părul măciucă. 

Şi 

Tremură de parcă îl găsesc toate năbădăile. 

Şi 

Parcă i-a dat cineva mătrăgună. 

Şi 

I se face faţa ca turta de ceară. 




Că 



Omul fricos totdeauna umblă cu gheaţa în sân. 
El 

Se sperie de toate burienile. 

Şi 

Părul în cap i se zbârleşte 
De frică, când povesteşte. 

Şi 

N-are-mprejur biet nimica 
De unde să-şi lege frica. 

Zicând: 

De frică inima-n mine 
Se lasă în jos pe vine. 

Şi 

Se sperie de umbra lui 
Şi se uită-n urma lui. 

Fricosului 
De o gângane mică 
Păru-n cap i să ardică 
Şi pielea i se-nfurnică. 

Când vede groaza, 

Fuge ca câinele cu coada între picioare. 

Că 

De o umbră, d-o nălucă, 

Frigurile îl apucă. 

Numai când 

Este la largul lui şi la strâmtul altuia. 
Zice: 

înfricoşază-ţi cusurul, să nu-ţi umple... 



Şi 

Dacă n-ai bătut cur mic, 

Nu-nfricoşa p-ăl voinic. 

Că numai 

Babele cu sânge bătrân 
Să sperie şi scuipă-n sân. 

Iar când 

II iei la trei parale. 

Atunci 

Mai multe din c... b... 

Decât la tabaci meşini. 

Şi 

Bea niţică apă rece, 

De sperietură a-i trece 

Şi altădată, ca şoarecii când cântă jucând hora: 
Sus de mână, jos de vână şi mai aproape de gaură. 
Cu toate acestea, 

Frica păzeşte pepenii. 

Şi 

Câinii sunt paza oilor. 

Că 

Mai rău se sperie cineva din auzit decât din văzut. 
O vulpe odinioară (povesteau strămoşii mei) 
Mergea seara să vâneze, după obiceiul ei, 

Şi mai cu seamă adese se ducea la moară-n sat, 
Unde găsea gâşte, raţe şi găini pentru vânat. 
Aşa şi un cotoi iară venea pe lângă taraşi, 

Că găsea să prinză şoareci şi mari şi mititei, graşi. 
Aci vulpea cu pisoiul întâlnire des având, 




Amândoi se-ndrăguliră, unul altuia plăcând. 
Intrară şi în tocmeală d-a se lua amândoi, 

A trăi în căsnicile ş-a se mângâia-n nevoi. 

Aci făcură şi nunta, puind masă de vânat, 
Mâncară, se veseliră şi să joace s-au sculat. 
Pisoiul îşi drese struna şi răsună grosul bas, 

Iar vulpea cântă cu vorbe, slobozind ascuţit glas: 

— Bine este doi cu doi 
Şi noi, neică, amândoi, 

Bine era mai de mult, 

Dar noi, neică, n-am ştiut... 

Când era ea să mai zică, un câine îi auzi 
Ş-ndată şi el la nuntă pe fugă se repezi, 

Dorind şi el să se prinză cu aceşti tineri la danţ 
Şi să joace vreo polcă, vreun vals sau cotrodanţ; 

Dar cotoiul pierdu cheful îndată cum l-a zărit. 
Vulpea tăcu cântecelul, îl lăsă neisprăvit. 

Şi croindu-o la fugă spre pustie amândoi, 

Tocmai în crâng se opriră a se uita înapoi. 
Ocărând aci pe câine vulpea cu glas înţepat 
Nu vrea nicidecum să-l ierte (deşi era el în sat), 
Zicând: — Ai văzut mojicul cu obraz gros, necioplit, 
Cum venea-n fugă la nuntă, fără bilet, nepoftit? ! 

Ce? Te-ai speriat, bărbăţele? Răspunse el: 

— Aş! nimic! Nu se prea sperie lesne o inimă de voinic; 
Dar n-am vrut să fac gâlceavă, la nunta mea, c-un netot, 
Că ţi-1 făceam să se lingă de cinci-gheara mea pe bot; 

Şi repezindu-mă-n grabă mă suiam în vreun loc, 
Stăm aci fără să-mi pese ş-îmi băteam de dânsul joc; 



Dar îmi era pentru tine, că din mână te pierdeam, 
Ş-atunci, cu inima friptă rămâind, mă prăpădeam. 
Mireasa 1-aceste vorbe negreşit că ar fi plâns, 

Dar nu-i putea veni jale de gâdilituri şi strâns, 

Ci cu hohote şi râsuri, fiind departe de câini, 

Ca să piarză supărarea îl luă iarăşi de mâini, 

Şi cu el hora, sărita, vizuina-ncunj urând, 

Răsuna cu glas din gură acest cântecel, zicând: 

— Bărbăţelul meu, Voinicelul meu, Mult e inimos, 

Mult e nefricos. Deşi am fetit, Dar am nimerit, 

Luai pui de drac, Tocmai după plac. 

N-am frică defel De nimeni cu el. 

Cumătrul lup, care-n vreme umblă ca un vătăşel, 
Trecând p-aci cu-ntâmplare ş-auzind joc, cântecel, 

Cu raport despre aceasta degrab în fugă s-a dus 
Şi la leul, împăratul dobitoacelor, l-a dus. 

Leul, cum citi raportul, pe lupul a întrebat: 

— Dar n-ai aflat tu pe cine a luat ea de bărbat? 

— Nu ştiu, — îi răspunse lupul — că în casă n-am intrat 
Dar fără să văz îmi pare că pe dracul a luat. 

— Cum aşa? — zise-mpăratul — după ce ai cunoscut? 

— După cântec, — el răspunse — că cam nu prea mi-a plăcut. 
Când vorbea acestea, iacă cuviosul urs veni 
Şi cu smerenia toată-naintea-i se ploconi. 

Mistreţul grof după dânsul îndată intră şi el, 

Gras, gros, umflat ca cu ţeava, şi se închină la fel. 

Porunci leul îndată să le dea câte un jeţ, 

Puind pe ursul în dreapta şi-n stânga porcul mistreţ. 

Apoi le citi raportul de rând în jos şi în sus. 




Pentru măritişul vulpii, care lupul l-a adus. 

Se uitarătoţi la dânsul şi cruciş şi cunneziş 
Şi se zbârliră de groaza al acestui măritiş, 
Zicând: — D-o fi luat vulpea chiar pe dracul de bărbat, 
Ne-a făcut pe toţi papară, suntem pieriţi, ne-a mâncat; 
Dar, după povestea vorbii, nici un lucru să nu crezi 
Aşa, din auzit numai, cu ochii până nu vezi; 

Insă altfel nu se poate decât un prânz să gătim 
Şi pe vulpea cu bărbatu-i la masă să o poftim; 

Şi de va fi chiar şi dracu, cum suntem noi grămădiţi, 
Luptându-ne împreună, tot putem fi mântuiţi, 
Decât câte unul-unul prin păduri a ne afla, 

Şi cu noi prea cu lesnire pântecele a-şi umfla; 

Iar de nu va fi bărbatu-i drac, după cum auzim, 
Atunci îl facem prieten şi împreună prânzim. 

Zise leul: — Prea bun este acest sfat care mi-1 daţi, 
Dar şi aşa ciudat vine ca să fim asiguraţi; 

Căci pe dracul vreodată din noi cine l-a văzut? 

Şi ca să-l putem cunoaşte este prea de necrezut. 

De unde ştim alb e, negru, galben, roşu, ori altfel, 

Şi cum l-om zări îndată să zicem că este el? 

Noi auzim că-n oraşe, prin acest mare pământ, 

C-ar fi multe dobitoace şi nu le ştim ce fel sânt: 

Că noi la ele nu mergem, nici ele la noi nu vin, 

Nu ne-am văzut unii p-alţii chiar o dată cel puţin; 
Asemenea şi de dracu numai doar cât auzim 
Că ar fi cea mai rea fiară ş-ar fi făcând mari cruzimi. 
Dar până-ntr-acest ceas Sfântul ne-a ferit ca să-l vedem, 
Fie de ăst loc departe, d-al vedea lipsă n-avem. 



Dar dacă vrăjmaşa vulpe legea cumva a călcat. 

Ca numai rău să ne facă cu dracu s-o fi-ncurcat, 
Trebuie prin chibzuire să facem toţi vreun plan, 

Ca să ne ferim de răul acestui cumplit duşman; 

Cu toate aceste, lupul să se ducă a-i pofti 
Şi în grab să se întoarcă cu răspuns a ne vesti. 
Apoi vom vedea ce-om face, atuncea vom hotărî, 
Vom găsi fieştecare loc capul a ne vârî. 

După ce se sfătuiră în felul de mai sus zis, 
Gătind masa, fu îndată vătăşelul lup trimis, 

Ca să poftească pe vulpe la prânzul împărătesc, 

Cu soţul ei dimpreună, să vie, că îi doresc. 

Se repezi lupu-ndată ca un grabnic curier, 
Ardicând pulbere-n unna-i ca norii până la cer. 

Şi tocma drept vizunia tinerilor când veni, 
începu-ncet să pâşască, curajul îi conteni; 

Nici nu îndrăzni să intre, ci tăcerea-şi dezlegă 
Şi cu sfială d-afară, din depărtare strigă: 

— Cumătră! Cumătră vulpe! 

— Cine e ? ea a răspuns. 

— Ia poftim până afară îi zise el, stând ascuns. 

— Dar ce vei? întreabă vulpea, până la uşă ieşind. 
Sunt trimis, — răspunse lupul, de prin stuf capul ivind 
A auzit împăratul cum că te-ai căsătorit 
Şi prea mult îi pare bine că soţ bun ţ-ai nimerit. 

De aceea vă pofteşte ca să veniţi mai apoi, 
Fiindcă azi are masă, să prânziţi şi amândoi. 

Zise ea: — Cât pentru masă, din parte -mi bucuros eu, 
Dar să-ntreb, să văz, voieşte să meargă bărbatul meu? 




Auzi, bărbate! ne cheamă, spune-mi ce răspuns să dau. 
Mergi la masă-mpărătească? Răspunse el: 

— Mârâmiau! “Mârâmiau” auzind lupul, i s-a părut prea ciudat 
Şi dete înapoi fuga cu totul înspăimântat. 

Ajungând la împăratul şi de frică tremurând, 

Ostenit, cu limba scoasă, sufla şi spunea zicând: 

— împărate! nu e bine, să ştii că ne-am prăpădit, 
îl întreabă leul: — Spune-mi, ce ţi-a făcut? Ce-ai păţit? 

— E! d-aş fi stătut, — el zise — ce ştii ce mi se-ntâmplă? 

Crez că mă învăţa minte curier a mai umbla. 

— Ei bine, — îi zise leul — l-ai văzut? 

Ce fel era? 

— Nu l-am văzut, — el răspunse — dar glasu-i mă-nfiora. 

Vorbi o limbă pocită, pentru care eu mă leg 
Şi mă prinz pe capu-mi cum că numai dracii i-o-nţeleg; 
Decât ea bucuros prinse, dar nu ştiu de vor veni, 

Şi mai bine ar fi dacă bărbatu-i nu va voi, 

Auzind leul aceste, ceru de la ceilalţi sfat, 

Zicând: — Spuneţi ce să facem, că nu e de amânat, 

Ci trebuie mai în grabă vrun fel a ne folosi. 

Că ei o fi plecat poate şi îndată vor sosi; 

Eu găsesc de cuviinţă că aici să nu şedem, 

Ci mergând să ne ascundem care pe unde putem 
Şi pre ascuns cu ocheanul în drumul lor să privim. 

Ca din cale depărtată uitându-ne să-i zărim; 

Şi de va fi, cum să zice, bărbatul vulpei vrun drac, 

Să nu faceţi vro mişcare, ci să tăceţi şi să tac; 

Că ei, negăsind pe nimeni, o să şază ce-o şedea 
Şi o să plece acasă, de treaba lor a-şi vedea. 



Aste vorbindu-le leul, toţi ziseră-ntr-un cuvânt: 

— Câte le-ai zis, împărate, toate înţelepte sânt. 

— Dacă e aşa, — el zise — faceţi-vă toţi în părţi, 

Că eu m-ascunz dup-o stâncă pe marginea astei bălţi. 
— Eu iar — îi răspunse ursul — sus în ăst copac mă sui 
Şi prin frunza lui cea deasă orice voi vedea vă spui. 
Porcul zise: — Şi eu iarăşi jos în frunzet mă-nvelesc, 
Să scoţ o ureche numai, ca să-i auz ce vorbesc. 
Lupu-şi găsi şi el locul, varându-se intr-un stuf, 

Ca să poată fugi lesne când va vedea vrun zăduf. 
Vulpea dacă întră-n casă şi cotoiului a spus, 

Zise el: — Dragă nevastă! Eu pân-acum nu m-am dus 
Să văz împăratul cum e, precum şi pe mine el, 

Nu ne ştim unui pe alţii, cum suntem şi în cel fel; 

Ba nici nu ştiu înaintea-i cum să mă înfăţişez, 

Nici cum să mănânc la masa-i, nici pe scaunu-i să şez. 
Ci ia să şedem mai bine în căscioara-ne aici 
Şi de va fi vro-ntrebare, doar vei şti tu ce să zici. 
Cineva cu o minciună scapă de alte nevoi, 

Dar încă de la o masă să nu putem scăpa noi? 

Ii zise ea: — Ba, bărbate, ai să mergem să mâncăm, 
Că se mânie-mpăratul hatârul dacă-i stricăm; 

Chiar şi politica cere să mergem să-l salutăm, 

Să-i facem închinăciune şi mâna să-i sărutăm, 
Necum să fim poftiţi încă şi să urmăm în alt fel, 

Să ne purtăm mojiceşte şi să nu mergem la el! 

— Dacă e aşa, — răspunse bărbatul ei — bine dar, 
Apucă de te găteşte, şterge -ţi ăl cojoc murdar. 

Se sculă vulpea îndată şi în cel mai grabnic pas 




Se scutură de ţărână, se linse pe bot, pe nas. 
Cotoiul iar, ca şi dânsa, scuipă în labă pe loc 
Şi la cap se netezeşte, la coadă şi intr-alt loc; 

Apoi luându-şi nevasta de braţet ca un bărbat, 
Plecară pe potecuţă să se ducă la palat. 

El însă, zglobiu la fire, tot în jocuri se ducea, 

Sărea şi glumea cu dânsa, mii de comedii făcea. 

Leul, cum sta după stâncă, tot adese întreba 
Pe urs, zicând: — Cuvioase, vede-să ceva, au ba? 
Ursul răspunse că vede cu vulpea un ce viind, 

Cu mult mai mic decât dânsa şi ca un drac tot sărind, 
îi zise lui împăratul: — Poate îţi pare aşa, 

Unde îl vezi de departe, dar nu te înfricoşa; 
întinde ocheanul bine şi te uită mai frumos, 

Ţine-1 tot spre acea parte, nu-1 lăsa din mână jos, 

Ca nu cumva făr’ de veste cu ei să ne pomenim. 

Cum vorbim să ne auză şi ceva să pătimim. 

— Curaj ! curaj ! să n-ai frică, — strigă porcul către leu — 
Căci când vor veni aproape, paşii lor îi auz eu. 

Deci, precum am zis, mâţoiul cu vulpea pe drum viind 
Şi într-o parte şi alta făcând zglobii şi sărând, 

Văzu pe o coţofană sus într-un copac cântând 
Şi se opri aci-ndată, către mirească zicând: 

— Nevastă! Iacă ploconul, îngăduieşte niţel 
Să ţi-1 prinz ca să ne ducem la împăratul cu el. 

Aceasta zicând, îndată se urcă în copac sus 
Ş-într-o clipă cu iuţeală gheara pe dânsa a pus. 
Ursul, care aste toate cu ocheanul le-a văzut, 

Că ar fi chiar necuratul desăvârşit a crezut; 



Şi de spaimă cu cutremur zise-mpăratului leu: 

— Suntem pieriţi toţi, stăpâne, după cele ce văz eu; 
Dacă el o zburătoare o prinse din vârf, de sus, 

De m-o vedea şi pe mine, apoi, ait! atunci m-am dus; 
A avut dreptate lupul intr-atât de s-a speriat, 

Dar să-ă! staţi în tăcere, că iacă s-apropiat. 

Stând ei asfel în tăcere şi ascunşi, cum am zis toţi, 
Ajunseră şi intrară în casă tinerii soţi; 

Care văzând masa-ntinsă şi pe nimenea aci, 

Fu pricina ca să iasă la uşă, d-a se suci 
Ş-a privi când de o parte, când de alta ne’ncetat, 

Că doar vor vedea să vie marele lor împărat; 

Dar şezând cu amânare pe verdeaţă ş-adăstând, 

Un ţânţar din întâmplare dintr-un loc în alt zburând, 
Viind s-a pus pe urechea a mistreţului ascuns 
Şi fără ceva să-i pese, înfigând botul, 1-a-mpuns. 

El tot scutura urechea să fugă, a nu-1 pişcă, 

Până când zări pisoiul frunzele care mişca 
Şi gândind că şoareci umblă, deodată s-a sculat, 
Zicând către vulpe: 

— Dragă! o să mai prinz un vânat, 

Să te uiţi acuma numai cum ţi-1 mănânc viu, nefript. 
Şi în loc sărind cu gheara, dinţii-n urechea-i ş-a-nfipt. 
Mistreţul îngrozit foarte, gândind că n-o mai scăpa, 
în râu ca nebun dând fuga, din puteri strigând, ţipa: 

— Fugiţi! fugiţi, vă mănâncă, pe mine m-a şi răpus! 
Cotoiul de spaimă sare să scape în copac sus, 

Ursul, părându-i că vine şi pe el a-1 nimici, 

Din copac jos să aruncă şi să lungeşte aci, 




Făr-a putea alt să zică decât numai: 

— Mor! mor! mor! 

Lupul, cum auzi iarăşi, alergă la leu ca-n zbor, 
Strigând: 

— Ce stai, împărate? Că mâncă pân-acum doi, 

Şi acum îndată vine să ne piarză şi pe noi. 

Leul auzind pe lupul dându-i asfel de raport 
Zise: — Decât viu în gheara-i, mai bine în apă mort. 
Şi închizând ochii-ndată în valuri s-a aruncat; 
Lupul şi el după dânsul asemenea a urmat. 
Cotoiul în acea clipă pe ursul sus când văzu 
De spaimă sărind îndată ca o minge jos căzu 
Şi se-nfipse-n ţandara unui copac rupt de vânt, 
Care era ca o ţeapă ardicată de pământ. 
Vulpea iar în acea groază de spaimă fierea-i plesni, 
Somnul cel lung o cuprinse şi nu se mai pomeni. 



DESPRE VICLENIE 



în faţă una-ţi vorbeşte 
Şi în dos alta-ţi croieşte. 

Şi 

în ochi cu gura te unge 
Ş-în dos cu ac te împunge 

Şi 

în faţă dinţi îţi albeşte 
Şi inima îşi negreşte. 



în faţă te netezeşte 
Şi în spate te ciopleşte. 

El este 

C-albina,-n gură cu miere 
Ş-în coadă cu ac şi fiere. 

Vicleanul 

Fâţâie coada ca vulpea, în toate părţile, 
îl vezi numai, 

Bună ziua toată ziua şi din cap la toţi mereu moţ. 

Şi 

Te mângâie cu ghimpi 

Şi 

Te atinge cu bumbac. 

Pe vicleanul 

Cât să umbli să-l pipăieşti, 

Nici în piua nu-1 nimereşti. 

Cum a zis unul: 

De scund este scund, 

Dar nu-i dai de fund. 

Cu un cuvânt, 

Este taler cu două feţe. 

Oarecare meşteraş A trimis un băieţaş 
Cu un taler rudăresc, 

Cu două feţe, prostesc, 

Ca să ia de la băcan 
Icre roşii de un ban; 
îi mai dete şi alţi doi 
Să ia icre negre moi. 

Băiatul cam prosticel, 




Cerând icre de un fel, 

Le-a pus pe taler aci 
Şi altele porunci. 

Băcanul dacă i-a dat, 

— Unde le pui? 1-a-ntrebat. 

El talerul întorcând 
Şi icrele răsturnând: 

— Pune-le aici, a zis, 

Ş-a mers d-unde l-a trimis. 

Acolo când s-arătat, 

Stăpânul său 1-a-ntrebat: 

— Celelalte unde sînt, 

Or nu-nţelegi de cuvânt? 

Copilul iar întorcând 

Şi: — Iacate-le, zicând, Căzură ş-acele jos, 
Nimica fiind din dos. Stăpânul său, necăjit, 
îndată l-a pălmuit, 

Zicând: — Vezi, minte să ţii 
Şi păzeşte să nu fii 
Cu două feţe şi tu, 

C-ăst’ taler ce te bătu. 



DESPRE CUMPLIT ATE SAU ZGÂRCENIE 

Omul nu trebuie să fie nici prea-prea, nici foarte-foarte, 
Nici carnea să arză, nici frigarea. 

Adică: 



Nici prea econom, nici prea galantom. 



Că 



Cine strânge nu mănâncă. 

Banii strângătorului în mâna cheltuitorului. 

Lopata grămădeşte şi sapa risipeşte. 

Bogaţia rămâne la nebun. 

Care 

Nici pe sine nu se procopseşte, nici pe altul nu foloseşte. 
Nu ştie cum se câştigă paraua. 

Pentru că 

Cine dumică ştie, cine mănâncă nu ştie. 

Dar şi 

Dac-o socoti cineva câte foi intră în plăcintă, niciodată nu 

mănâncă. 

Omul cumplit de toţi e clevetit. 

Şi 

Când nu tace o gură, nu tace o lume întreagă. 
Zicându-i: frige-linte, 
îşi mănâncă de supt tălpi (de supt unghii). 

Pentru o para îşi pune ştreangul de gât. 

Pentru bani îşi vinde sufletul, 
îi tremură mâna de milostenie (care nu o face). 

Ar da tămâie lui Dumnezeu şi nu se-ndură să dea parale. 
Punga-i e mare şi gură n-are. 
însă el zice: 

A cui e punga mai mare? 

— A cui se vede. 

Scumpului niciodată să nu-i zici “dă-mi”, ci totdeauna “na”. 
Zgârcitul numai stângă are (care ia), dreapta îi este uscată 

(care dă). 




Scumpul cu înşelătorul lesne se-nvoiesc. 
îi făgăduieşte marea cu sarea ş-îi dă ce nu curge pe apă. 
Vulpea în pădure, şi el îi vinde pielea în târg. 
îl face să umble după potcoave de cai morţi. 

Ş-a găsit icoană să se închine. 

Scumpul cumpără stafide şi cere să-i adaoge piper. 
Pune brânză în strachină şi întinge p-alăturea. 
Umblă să scoaţă două piei după o oaie. 

Dar totdeauna 

Scumpul mai mult păgubeşte şi leneşul mai mult aleargă. 
Un ovrei odată în negoţ umblând 
Ş-în Constantinopol la marfă mergând, 

Mai mult decât toate ce îi trebui, 

La ceşti şi filgene întâi târgui; 

Ş-într-un zimbil mare după ce i-a pus, 
Umplându-1 grămadă cu vârf până sus, 

Chemă să i-1 ducă un hamal la han 
Şi îi ceru plată de opt lei un ban. 

Chemând el pe altul şi mai mult cer u, 

Ori pe câţi aduse, nici unul nu vru. 

Văzând dar ovreiul, stând se socoti 
Cu înşelăciune dulap a-nvârti. 

Apucă şi zice unui alt hamal: 

— Voinice, mi-e milă că eşti în ăst hal! 

Dar de îmi vei duce ăst coş pân’ la han, 

Fără să-mi ceri de dus nici un ban, 

Numai trei cuvinte să te-nvăţ să ştii 
Ş-îţi ajunge-n viaţă procopsit să fii. 

Auzind hamalul pe ovrei zicând 



C-o să-l procopsească aşa de curând, 

Zise întru sine: “O fi, ce ştiu eu! 

Ai să fac şi-o slujbă în norocul meu.” 

Ş-ardicând îndată zimbilul cel greu, 

— Ai, ardică-1 — zise — pe umărul meu. 

Se cocoşă, duse pân’ la un soroc, 

Şi să odihnească puind la un loc: 

— Jupine! — îi zise ia spune-mi acum. 

— Hai la han, — răspunse — nu poci aci-n drum. 

— Spune-ncai o vorbă, — hamalul a zis — 

Ca să merg gândind-o pe drumul întins. 

Deci văzând ovreiul că în loc şedea 
Şi pân’ nu i-o spune să plece nu vrea: 

— Aşa, — îi răspunse — să-ţi spui una dar 
Şi o ţine minte, să nu mă-ntrebi iar! 

“Cine îţi va zice că e mai bine călare decât în căruţă, să ştii să nu crezi.” 
Asta este zisă de un înţelept 
Ş-în adevăr, bravo! a vorbit prea drept. 

Auzind hamalul iarăşi se sculă 
Cu zimbilu-n umăr şi drumu-şi urmă. 

Merse iarăşi, merse pe drum cât putu 
Şi să odihnească la un loc stătu. 

— Jupine! — iar îi zise — una îmi spuseşi 
Şi de procopseală văz mă umpluseşi 
Ia îmi spune încă unică măcar, 

Să merg cu ea-n gură procetind-o iar. 

Văzând iar ovreul că nu vrea altfel: 

— Şi a doua este, — zise către el — 

“Cine ţ-o zice că e mai bine pe jos decât călare, iarăşi să nu crezi.” 




Ţine-o şi asta în minte ca-n scris, 

Că iar de un mare înţelept s-a zis. 

Cu aceste vorbe întru al său gând, 

Plecă iar hamalul şi ceva mergând Iar să odihnească puse la pământ 
Ş-întrebă să-i spuie şi cellalt cuvânt. 

Cam cârmi ovreiul, dar chiar şi nevrând 
Trebuia să-i spuie, şi urmă zicând: 

— “Şi cine ţ-o zice că e mai bine slugă decât stăpân, să nu crezi iar niciodată.” 

Ai mai auzit tu asfel de cuvânt? 

Cine l-a zis, bravo! a fost un om sfânt. 

Văzând dar hamalul că l-a înşelat, 

Ardicând zimbilul iarăşi a plecat 
Şi mergând cu dânsul acolo la han, 
îl trânti îndată de un bolnav 
Ş-îi zise: — Jupine, şi tu chiar să vezi 
Că-s aci fdgene, eu zic să nu crezi. 

Scumpul cu galantomul sunt doi vrăjmaşi neîmpăcaţi. 

Şi 

Bumbăcarul nu să uită cu ochi buni la câinele alb. 

Zgârcitul nici el nu mănâncă, nici pe altul nu va să vază mâncând. 

însă 

Cine se culcă nemâncat se scoală fără vreme. Stăpânul vinde şi telalul nu se îndură să-l dea. 

Câinele osul nu-1 roade şi nici pe altul nu lasă să-l roază. Scumpul nu e stăpân pe banii lui, ci banii 

îl stăpânesc pe el. 

Şade dracul cu curul pe banii lui. 

Tot el la masa altuia, şi la masa lui nimenea. 

Adică: 

Orbul de la toţi, şi la orb nimenea. 

Caută tot să răpească. 



Zicând: 



Nici lupul flămând, nici oaia cu doi miei. 

Va să ia şi lâna şi pielea. 

Bucatele de la masa altuia sunt mai cu gust. 
Găina vecinului e mai grasă. 

Punga altuia e mai mare. 
în sfârşit, 

Mai bine trăieşte un sărac lipit decât un bogat zgârcit. 
A fost un zgârcit odată, care mereu grămădea, 

Zi şi noapte totdeauna pe bani dormea şi şedea; 

Şi de cumplitate multă trăia singur, singurel, 

Nu ţinea-n casă nici slugă, nici pisică, nici căţel. 

Nu putea să se îndure să cheltuiască un ban, 

Să mănânce şi el bine măcar o dată-ntr-un an, 

Ci trăia tot caliceşte, mâncări proaste cumpărând, 
Privind cu jind cele bune, ca şi un sărac de rând. 
Aşa el la o zi mare, când la peşte dezlega, 
Văzând că fieştecare la pescării alerga, 

Se duse şi el să vază d-o găsi vrun cosăcel, 

Să-şi cumpere, să mănânce, ca să se spurce şi el. 
Ajungând în pescărie, începu a se plimba, 

De la un loc pân’ la altul şi de preţuri întreba. 
Umblă vro două-trei ceasuri pretutidenea cercând 
Şi nu-i venea să-şi cumpere, mai ieftior căutând. 
Deci când sta în două gânduri, ca să ia or să nu ia, 

Şi când scumpetea cu pofta în el nu se învoia, 
Vede viind un fin al său, carele dulgher era, 

Cu banii câştigaţi din muncă vrând peşte a-şi cumpăra; 
Şi fără să zăbovească ori să întrebe de preţ, 

Alese un peşte mare ş-îi trânti banul semeţ. 




D-acolo trece îndată alăturea l-alt pescar, 

Alege alt neam de peşte şi îl pune în cântar. 
Scumpul privind cu mirare la finul cumpărător, 

Care îşi târgui peşte ca fiece negustor, 

Când plecă ca să se ducă, după dânsul s-a luat, 
Ş-ajungându-1 după urmă: 

— Ce faci, fine? — 1-a-ntrebat — 

Cum văz, ţ-ai cumpărat peşte? 

— Da, — îi zise — am luat. 

L-a-ntrebat iar: 

— Pentru tine, ori altui l-ai cumpărat? 

— Ba pentru mine — el zise — şi pentru casa mea chiar. 

— Dar ce-o să faci cu atât mult? — scumpul l-a întrbat iar. 

— O, Doamne, naşule! — zise — pentru mâncare te miri? 

Pe lângă copii, nevastă, să găsesc şi musafiri; 

Şi la o zi ca aceasta mai dai şi la un vecin, 

Ce nu i-a dat mâna să-şi ia, ori şi l-alt sărac strein. 

Dar dumneata-ţi luaşi peşte, ori eşti la alţii poftit? 

— Ba nu sunt poftit, — îi zise — d-aceea am şi venit; 

Şi eram şi eu să-mi cumpăr, dar iaraşi am judecat 

Că cine să mi-1 gătească! Şi aşa nici n-am luat. 

— Ai dar la noi, — finul zise — împreună să serbăm, 

Deşi nu avem gătire pe un naş să ospătăm: 

Şi vei avea să vezi astăzi cum trăiesc nişte mojici, 

Dar ne vei ierta cusurul, ca la nişte fini mai mici. 
Finul vorbe d-alde aste şi altele îndrugând 
Şi cu naşul împreună la casa sa ajungând, 

Cu destulă bucurie pe oaspete au priimit, 

Până una-alta fuse şi prânzu-ndată gătit. 



Aşezându-se dar masa şi bucate aducând, 

Şezură, o-mprejurară, puind şi plosca în rând. 
S-apucară să mănânce, vorbe vesele spuind, 

Şi cu înzâmbite feţe unii la alţii privind; 

Plosca încunjura masa de la un la alt mergând 
Ş-îndemna să se mângâie, pe toţi în guri săr utând; 
îi înduplecă îndată pe ea a o asculta, 

Şi ca să-i facă pe voie începură a cânta: 

Una în coarda subţire, altul bâzoiul ţinea, 

Mic şi mare îşi da glasul, la care cum îi venea. 
Zgârcitul, care-n tăcere era-nvăţat a mânca, 

Şi carele cu plăcere la aceşti gura căsca, 

Prea mult minunata ploscă sărutându-1 tot des, des, 

Şi la curaj îndemnându-1, fără nici un interes, 
îl aduse şi pe dânsul în stare d-o asculta 
Ş-începu şi el cu toţii împreună a cânta. 
Ş-într-atât se simţi vesel, ş-într-atât s-a mângâiat, 
încât toată zgârcenia îndată i s-a muiat; 

Ş-începu să zică: — Fine, tu văz că ştii să trăieşti, 

Tu dar voiesc şi pe mine ca să mă chivemişeşti. 
Toată a mea bogăţie, de la moşi-strămoşi miras, 

Câtă o fi, o dau ţie astăzi, chiar din acest ceas. 

Na cheile, mergi acasă şi în pivniţă intrând, 

Vei vedea stând zece chiupuri tot cu galbeni puşi în rând. 
Şi cu desagi, sac or traistă, cu ce ştii şi cu ce poţi, 
Cară-i aicea la tine până deseară pe toţi! 

Fă tu ce vei vrea cu dânşii, fii şi economul meu, 
Cheltuieşte cum îţi place, nici să-ntrebi, nici să văz eu! 
Că moşii mei şi părinţii să trăiască n-au ştiut, 




Nici vrodată în viaţă aşa chef ei n-au făcut, 

Ci s-au chinuit să strângă şi să grămădească bani; 
Când au murit, îmi lăsară nouă chiupuri sau borcani, 
Sfătuindu-mă-n diată ca să urmez lor şi eu, 

Iar de nu, să mă ajungă blestemul lui Dumnezeu; 
Adică: din nouă chiupuri zece în rând să le fac, 
Ş-am trăit ca vai de mine, mai rău decât un sărac; 
Umblai pe uscat, pe ape, m-am căznit ca un tiran, 
Am răbdat foame şi sete, închinându-mă la ban; 

Nu m-am îndurat o dată un sărac să miluiesc, 
Numai şi numai borcanul să-l umplu, să-l vârfuiesc; 
Ăst rău mi s-a făcut fire, nu poci alt să mă prefac, 
Nu-mi vine să dau paraua, nici mie un prânz să-mi fac. 
De aceea dar acuma du-te unde te-am trimis, 

Ia traistă, sac, orce-ţi place, şi fă după cum ţ-am zis. 
Bietul fin, cu bucurie pe loc desagii luând, 

Alergă tot intr-un suflet şi în pivniţă intrând, 

Cum s-apropie de chiupuri mâinele a-şi împlânta, 
Auzi un glas dodată d-aiurea a-1 spăimânta. 
Strigându-i: — Nu te atinge, teme -te a nu greşi, 
C-apoi d-aicea zdravăn să ştii că nu vei ieşi. 
Răspunse el către glasul care îl înfricoşa: 

— Apoi naşul mă trimise, n-am venit singur aşa. 
Glasul îi răcni deodată atât de înfricoşat 
încât pivniţa şi casa parcă s-au cutremurat, 
Strigând: — Ieşi, zic, mă-nţelege, n-aştepta şi alt cuvânt, 
N-are treabă el aicea, aceşti bani ai lui nu sânt, 

Ci ai diaconului Badea, el e pe dânşii stăpân. 
Bietul om fugi afară speriat, scuipându-şi în sân; 



Merse la naşul să-i spuie cum s-a-ntâmplat şi ce fel 
Şi cum că diaconul Badea este stăpân, iar nu el. 

Naşul său cum îl aude se necăjeşte pe loc, 

Plosca-1 aţâţă mai tare, de să făcu numai foc. 

Că ea are multe daruri, aci face pe om bun, 

Şi aci îl întărâtă de-1 preface în nebun. 

Se scoală totdeodată şi răcneşte ca un leu: 

Dar cum să poate — el zise — să nu fiu stăpân p-al meu? 
Cine e diaconul Badea? 

Şi ce treabă are el 

Cu banii mei, pentru care m-am trudit de mititel? 

Stăi, mă! Să văz acuma dacă eu stăpân nu sânt! 

Şi plecă acasă iute, înspulberat ca un vânt, 

Intră-n pivniţă îndată, se uită, îi dă în gând 
Şi spre negoţ o grămadă pive de cireş având, 

Băgă aurul prin ele şi cu alt lemn le-ndopă, 

Până către miezul nopţii 1-aceasta se ocupă; 

Şi pe dinaintea porţii fiind un râu spumegat 
Aruncă pivele toate şi a mers de s-a culcat. 

Ş-asfel el din bogat putred, a sărăcit de s-a stins, 
îşi vindecă cumplitatea şi zgârcenia-i s-a-ntins. 

Iar pivele, toată noaptea după ce au înotat, 

S-au oprit într-o vâltoare la marginea unui sat, 

Unde avea locuinţă un slujbaş bisericesc, 

Anume diaconul Badea, om cu totul sufletesc. 

Acesta prea de dimineaţă totdeauna se scula 
Ş-în marginea acei ape se-nchina şi se spăla. 

Aşa-n acea dimineaţă ca şi alte dăţi mergând 
Şi pivele în vâltoare învârtindu-se văzând, 




Le-au tras câte una-una, până când toate le-a scos 
Şi văzându-le-ndopate şi prea grele mai vârtos, 

Se apucă cu toporul, despică una pe loc, 

Şi ca să vază-n ea ce e, şi ca să puie pe foc. 

Dar câtă mirare-i fuse, cât s-a bucurat văzând 
Acea mulţime de galbeni cu strălucire curgând! 

Vă las să judecaţi singuri ce i s-a mai întâmplat 
Şi din celelalte pive aurul când l-a aflat! 

Decât să vă spui acuma ce fel a-ntrebuinţat 
Acea avuţie multă şi cu dânsa ce-a lucrat; 

Câţi săraci ştia în satu-i, câte unul i-a chemat 
Şi prin taină fiecărui a dat şi l-a ajutat; 

Unuia-i cumpără vacă, altuia-i dărui boi, 

P-alt scăpă de datorie şi p-alt de alte nevoi; 

Apoi zidi un han mare, de săraci priimitor, 

Şi găzduia fără plată pe fiece călător; 
încât ducându-se vestea prin cei mângâiaţi în plâns, 

A putut ca să auză şi zgârcitul ce i-a strâns 
Cum că un diaconul Badea, acel nume c-un cuvânt 
Ce i l-a fost strigat glasul că acei bani ai lui sânt. 

Care şi plecă îndată ca să se ducă la el, 

Cu o trăistoară în umăr ş-în mână c-un toiegel. 

Din sat în sat cu-ntrebarea şi hrană cerşind mergând 
Ş-în sfârşit la acel diacon cu încetul ajungând, 
Ceea ce-1 făcu pe dânsul mai tare de se-ncrezu 
Fu o piuă, ce drept treaptă-n uşa-i care o văzu. 
Stând şi lung privind la dânsa şi din cap tot legănând, 
A ieşit diaconul Badea şi îl întrebă, zicând: 

— Eşti un strein, cum să vede, şi cauţi să-ţi dau sălaş? 



— Aşa este, — el răspunse — sunt un strein şi drumaş; 
Dar mă uit la piua asta ş-îmi căiesc capul cel prost, 
Că cu altele-mpreună ea-n pivniţa mea a fost, 
Care-ntr-o zi beat pe toate cu galbeni le îndopai 
Şi gândind că fac rău altui, tot în râu le aruncai. 

După ce zise aceasta, săracul zgârcit s-a pus 
Şi cu amăruntul toate cum s-a întâmplat i-a spus. 
Ascultând diaconul Badea la povestirea lui tăcut, 
Deloc a nu-i înţelege vorbele s-a prefăcut, 

Dar în inima sa foarte mult l-a căit şi l-a plâns 
Că s-a pedepsit atâta în cumplitate d-a strâns; 

Şi fiindu-i de el milă, îi răspunse: 

— Fătul meu! 

Eu am îndestulă stare, dar mi-e de la Dumnezeu 
Şi fac pomană cu dânsa, eu dracului nu o dau, 

Ajut cu economie pe câţi îi cunosc că n-au; 

Prin urmare şi tu dară, de te plângi că sărac eşti, 
Rămâi în curte la mine, hrana să-ţi agoniseşti; 

Nu ai să-mi faci nici o treabă, ci de urât, să nu şezi, 
Să-ngrij eşti de una-alta, de argaţi şi slugi să vezi. 
Cuvântul bun şi blândeţea ăstui diacon cuvios 
înduplecă pe zgârcitul şi priimi bucuros. 
Rămâind, cum zic, în curtea-i, era ca şi un stăpân, 
Fiindcă diaconul Badea era de vârstă bătrân; 

El sta pentru fiecare socotelile să dea, 
în care cu prisosinţă zgârcenia-i să vedea; 
Dreptul de la unul ş-altul tot să rupă îi plăcea, 

Şi fără să cheltuiască, iar strânsoare îşi făcea. 
Diaconul Badea văzându-1 făcând acestea de rost, 




S-a-ncrezut fără-ndoială că banii ai lui au fost; 

Şi gândindu-se-ntre sine de cugetul ce-1 mustra, 
Că cel ce-1 îmbogăţise acum slugă îi era, 

Socoti să-l depărteze cu oarecare mijloc, 

Supt ascuns ceva bani dându-i să trăiască intr-alt loc; 
Ş-ntr-o zi porunci-n casă să facă câteva pâini, 
Insă de făină neagră şi albă, de două mâini; 

Şi coaca pâinilor albe cu un cuţit despicând, 

A băgat pe taină galbeni, câte-o sumă numărând; 
Ş-asfel după ce le coapse şi le scoase din coptor, 
îl chemă ca să-l trimiţă la un sat mai depărtşor, 
Zicându-i: — Ia şi înşală calul cel iubit al meu, 
Cu care din sărăcie m-a ridicat Dumnezeu; 
însă cu ale lui toate, deşi nu sunt aşa noi, 

Dar poate din norocirea-i să-ţi vie banii-napoi; 

Şi na aste trei pâini albe să le mănânci tu pe drum, 
Na de prisos ş-una neagră, că nu strică orşicum. 

El dar cum înşelă calul, după cum i-a poruncit, 

Şi a plecat să se ducă la satul cel rânduit. 

Dacă merse o bucată, aproape de un alt sat, 

S-a rupt chinga, fiind veche, şi şaua-i s-a răsturnat; 
El zgârcit fiind din fire, să nu dea din mână-i ban, 
A luat o pâine albă ş-o dete unui sătean, 
Cerând să-i dea pentru dănsa o chingă veşcoară iar, 
Care ş-îndată îi dete, bucurându-se de dar: 

De aci-ncălecând iarăşi şi la drumul său plecând, 

I s-a rupt pofilu-ndată, pe o vale coborând. 

Cu destulă greutate ajungând iar la un sat, 

Să cumpere de la hanuri cu bani nu s-a îndurat 



Ci luă iar altă pâine din albe care avea 
Şi unui sătean o dete, un pofil mai vechi să-i dea. 
De acolo plecând iarăşi şi mergând pân’ la un râu, 



I s-a rupt în bucăţele şi putregaiul de frâu; 
Acum scoase din desagă şi acele două pâini, 

Una neagră ş-altă albă şi stând le privea în mâini, 
Zicând: “De voi da pe neagra ca să cer un frâu cuiva, 
Nepreţuind-o atâta, pentru dânsa nu-mi va da, 

Dar dându-i aceasta, alba, ştiu că prinde bucuros.” 
Şi mergând o dete-ndată pentru un frâu ruginos. 
Sătenii aceia însă pâinile albe luând 
Şi de ele fiecare întru sine judecând, 

Cel dintâi zise în gându-şi: 

“Ce jimblă, ca cozonac! 

Cine ştie din ce parte o avu acel sărac! 

E bună să o mănânce binefăcătorul meu, 

Că ce folosesc c-o pâine, să stau să o mănânc eu?” 
Zicând el aceasta, -ndată pe un căluşel s-a pus 
Şi la moş diaconul Badea să o dea plocon s-a dus. 
Al doilea sătean iarăşi, la pâinea albă privind, 
Zise şi el întru sine, ca şi cel dintâi gândind, 

Şi mergând în grab se duse cu pâinea de căpătat 
Tot la moş diaconul Badea, carele l-a ajutat. 

Al treilea astfel iarăşi în gându-şi a hotărât 
Şi lui moş diaconul Badea o duse numaidecât. 
Care câte una-una, aceste trei albe pâini, 

După cum le-a dat, întocmai viindu-i iarăşi în mâini, 




S-a mirat diaconul Badea, zicând: “Una gândeam eu 
Şi altele împotrivă văz că face Dumnezeu!” 
După trei zile zgârcitul, când s-a-ntors din acel sat, 
Chemându-1 diaconul Badea pâinele i-a arătat, 
Spuindu-i cum şi în ce chip sătenii i le-au adus: 

— Şi iată (despicând pâinea) galbenii care i-am pus; 
Aşadar nu-s ai tăi banii ce zici că i-am găsit eu, 

Ci poţi mărturisi singur că mi-a trimis Dumnezeu. 



DESPRE LĂCOMIE IARĂŞI ŞI NEMULŢUMIRE 



Lăcomia de multe ori strică omenia. 

Că 

D-aia n-are ursul coadă. 

Ochii omului sunt din mare, că se bucură tot la mare. 
Dar ce folos d-o fi 
Lacom la bogăţie şi sărac la minte. 

Că 

Musca pentru puţină dulceaţă îşi răpune viaţa. 

Şi 

Şoarecele nu-ncape pe gaură şi ş-a legat ş-o tigvă de coadă. 

De multe ori, 

Cine îmbrăţişază multe puţine adună. 

Căci 

Doi pepeni într-o mână nu se pot ţinea. 

Cu curu-n două luntri nu poţi şedea. 

Deşi 

Ochii văd, inima cere, dar e rău când n-ai putere 



Şi 

Ţ-e drag cu doi peşti în oală şi cu coadele afară. 

Lacomului cât să-i dai, el nu zice ba. 

Mănâncă până dă din el. 

De la cinci pâini miezul şi de la nouă colaci coaja. 

Să închină pântecelui. 

Zicând: 

Două bătăi strică, dar două mâncări nu strică. 

Lacomul de puţin nu se mulţămeşte. 

Dar 

Cine nu să mulţămeşte de puţin pierde şi cel mult. 

De aceea 
El 

Nu să mulţămeşte nici în car, nici în căruţă, nici în sanie, nici în teleguţă. 

De multe ori însă, 

Vrând să aibă armăsar, ajunge din cal la măgar. 

Unul având poftă să meargă la ţară 
După trebuinţă, într-o zi de vară, 

Ducându-se-ndată la un oarecare, 

Ceru armăsarul, ştiindu-1 că are. 

Acel îi răspunse: — Frate, rău îmi pare 
C-a-ţi sluji 1-aceasta nu-s acum în stare, 

Că nici trei minute nu sunt încă bine 
De când l-am dat altui prieten ca tine. 

El îl rugă iarăşi, zicând: 

— Dă-mi dar calul. 

— E! frate, — răspunse — când i-aş spune halul, 

De milă i-ai plânge şi nu mi l-ai cere, 

Că stă-n grajd, săracul, numa-n trei picere. 




El îl rugă iarăşi: 
Dă-mi încai măgarul. 



— Apoi l-am dat — zise — tot cu armăsarul 
Când zise aceasta, în grajd dobitocul 

A zbierat îndată, viindu-i sorocul. 

El auzind zise: 

— Cum nu e aice? 

Uită-te, el singur că e în grajd zice. 

— Frate! — îi răspunse — n-am cinste la tine 
Dacă crezi măgarul mai mult decât mine! 

Tu nu ştii că-n lume e zicala asta, 

Că “să nu-ţi dai altui calul şi nevasta”. 

Şi pe lângă asta mai e o poveste: 

“Frate ori nefrate, brânza pe bani este.” 
Aşadar 

Omul la nevoie miroasă şi ce nu-i e voia. 
De dorul fragilor, mănâncă frunzele. 

Sau 

înghite la răbdări prăjite. 

Căci 

Lucrul strein nu ţine de cald. 

Că 




Dacă nu eşti vrednic la o treabă, 
Nu-ţi bate capul degeabă. 



Precum zice: 



Nu-ţi este puterea cât îţi este vrerea 
Un turc, care n-a mai fost 
întru nici un fel de post, 
Ducându-se a cerut 
Un post care i-a plăcut. 
Cadiul l-a cercetat 
După jalba ce a dat 
Şi văzându-1 tinerel, 
Neavând păr alb defel, 
Nevrednic de acel post, 
îi zise lui: 

— Fătul meu! 

Voia ţ-aş împlini eu, 

Dar de postul ce-1 voieşti 
încă foarte tânăr eşti, 

Ci un altul să-ţi alegi, 

După ale noastre legi, 

Iar în acel post poţi fi 
Barba când îţi va albi. 
însă prea mult dorind el 
A-l orândui-n acel, 

Cu mintea lui ca de prunc 
Răspunse marelui turc: 

— Efendim, sunt ihtiar, 
Barba-mi este albă, var, 

Dar drept să-ţi mărturisesc, 

Eu o cănesc ş-o-nnegresc; 

Iar de cere acel post 
Ca să fiu alb cum am fost, 




Poci fără să zăbovesc 



Să o spăl şi s-o albesc. 

Deci dar astfel el minţind (Că o va albi gândind), 
Voia dacă ş-a luat, 

După leacuri a plecat; 
Ş-ncoaci-ncolo umblând, 

Pe unii-alţii-ntrebând, 

Câţi îl auzea râdea 
Şi că e nebun credea. 

Dar el seamă nu băga, 

Vrea să se facă aga. 

Şi umblând din uşi în uşi, 
întreba babe, mătuşi, 

Cu făgăduieli de bani, 

Să-l facă de mai mulţi ani. 

Şi abia când obosi 
O şarlatană găsi; 

Care i-a făgăduit 
Că-1 va albi negreşit, 

Numa-ntâi să-i puie ei 
în mâini cinci sute de lei 
Şi îl va face degrab 
Ca colilia de alb. 

El auzind, bucuros 
Puse banii-ndată jos 
Şi spre a o mulţămi, 
încă o mai dărui. 

Mătuşa banii luând 
îl opri aci, zicând: 



— Şezi până să târguiesc 
Acele ce îmi lipsesc. 

Şi mergând în acel ceas, 
îi aduse într-un vas 
O apă ce a vrut ea, 
Numai banii ca să-i ia. 
Ş-începu a-1 învăţa 
Cum a o-ntrebuinţa, 
Zicând: 

— Iacă! (vai de el!) 

Şi să faci într-acest fel: 
Acasă acum mergând 
Şi asta apă luând, 

Să torni într-un vas din ea 
Ş-începi barba a-ţi muia, 
Frumos de jur împrejur, 
Să nu rămâie cusur, 

Şi în trei zile de rând, 
Tot aşa cum zic făcând, 
O să te vezi cum albeşti, 
Tocmai după cum doreşti. 
Aşadar el ascultând 
Şi la casa sa mergând, 
Cu acea apă a dat, 
După cum l-a învăţat, 
Ş-în loc barba a-i albi, 
începu a năpârli, 
încât într-un sfert de ceas 



A rămas ca de brici ras, 




Ş-atunci cunoscu c-a fost 
Nevrednic de acel post. 

Prin urmare, 

Cămila vrând să dobândească coame ş-a pierdut şi urechile. 
Omul nemulţumit fuge de bine şi dă peste mărăcine. 
Sare din lac în puţ. 

Şi 

Ajunge de la moară la râşniţă. 



DESPRE LAUDE 



Vede binişor în pungă, 

Are ochii ce să-ţi ungă. 

Că 

A dat cu mâinele-n foc. 

Şi 

E gros la ceafă, are de ros. 

Are cheag la inimă (chimirul). 

Şi 

E ca un stup neretezat. 

Şi 

Trăieşte din seul său. 

Are de moară, nu-i e frică să moară. 

Dar 

La părul lăudat, cu sacul mare să nu te duci. 
Când eşti poftit la vro masă, pleacă sătul de acasă. 

Dar 



Nepoftitul scaun n-are 



Şi 

Găina care cântă seara dimineaţa n-are ouă. 

Lauda de sine pute. 

Că 

Cine se laudă singur se ocărăşte pe sine. 

Ci 

Lumea să te laude, câinii lasă să te latre. 

Vorba ăluia: 

Pe mine câţi câini m-a lătrat, toţi au turbat, 
însă, 

Cine are vecini răi se laudă singur. 

Sunt 

Ia-1 după mine să-l omor. 

Şi 

Laudă-te, gură, că pumnii cură. 

Cum se lăuda, 

Când eram la mama şi eu ştiam să cos, că mama împungea şi eu trăgeam acul. 

Tot ţiganul îşi laudă ciocanul. 

Mergând la bâlci un ţigan 
Să-ntâlni cu un ţăran 
Şi stând se rugă de el, 

Zicându-i: 

— Măi românei! 

Tot mergi la ăl bâlci în deal, 

De ce nu-mi lauzi ăst cal? 

Fă-1 tânăr, fă-1 mânzuleţ, 

Ca să-l poci vinde cu preţ; 

Fă-mi ăst bine, românei, 

Că ţ-oi drege vrun ciurel, 




Ori ţ-oi pune vrun potlog 
Laudă-1, aşa mă rog! 
Ţăranul fiind iar un 
D-ăi de palavre cam bun 
Ş-altă treabă neavând, 

Cu ţiganu-n bâlci mergând, 
Stătu cu el în obor, 

Să-i fie lăudător. 

Şi zăbovind ei câtvaşi, 

Iacă vine ş-un geambaş, 
Care era iar ţigan, 
Geambaş fără nici un ban. 
Privi calul colea, ici, 
îi dă de încerc un bici, 

Şi la dinţi dacă-1 cătă: 

— Ce îmi ceri — îl întrebă — 
P-astă mârţoagă de cal, 

Ca să-l arunc după mal? 
Românul ce aci sta 
Şi la dânsul asculta: 

— Ce! jupine, — zise el — 
Nu te uita că-i astfel, 

Uite, zboară ca un zmeu, 
N-am bani, că l-aş lua eu; 
întrece pe armăsarul, 

N-are ce-i face ogarul. 

Să-ţi spui drept, păcat că-1 vinde, 
Dar nici cu dânsul nu-1 prinde, 
Că nu îi ştie merchezul 



Şi să-i pipăie lui miezul; 

El e stăpân, cum vezi bine, 

Şi nu îl ştie ca mine; 
Mergi cu el la vânătoare 
Şi uite, îţi fac prinsoare, 
Iepurele-n pârlitură, 

Dai cu el prin arătură 
Şi în fuga lui a mare 
II prinzi cu mâna călare. 
Ţiganul ce l-a adus 
Şi să-l laude l-a pus, 

Cum căsca gura la el 
Şi îl auzi asfel, 

Zise: — Zău! uite aici, 

D-ar fi calul meu cum zici, 

Că e armăsar şi mânz, 

Pre legea mea, nu-1 mai vânz. 
Dar geambaşul, neaoş hoţ, 
Deprins la aşa negoţ; 

— Stăi — zise — să-l încerc eu, 
Să-mi dau şi cuvântul meu. 

Şi cum l-a încălecat, 

Drept la Giurgiu a plecat. 

Ei au rămas aşteptând, 

Cine ştie până când 
(Lăudărosul râzând 
Şi vânzătorul plângând). 

Şi săracul păgubaş 
Tot căutând pe geambaş, 




în cârciuma unui han; 

Şi ducându-1 în obezi 
La ispravnic, cu dovezi 
Pentru calul cel furat, 
Ispravnicul 1-a-ntrbat: 

— Ce eşti, ţigane? — Geambaş. 
— Dar calul cum îl furaşi? 

— Să mă bată Dumnezeu 
D-oi fi furat calul eu, 
Calul, zău, e vinovat, 

El pe mine m-a furat. 

— Auzi, auzi, cal mişel! 
Cum te-a putut fura el? 

— Coconaşule! să-ţi spui, 

Eu vrând pe el să mă pui, 

Să fac împrejur un cerc, 

Să văz cum e, să-l încerc, 

El, cum l-am încălecat, 

Spre Giurgiu a apucat; 

Şi fugi! fugi! pogoară urci! 
Ca să mă vânză la turci; 
Când la Giurgiu ne-am văzut, 
El turceşte n-a ştiut, 

Ci cât ştiam eu niţel, 
Ceat-pat, l-am vândut pe el. 
— Dar banii ce i-ai făcut, 
Dacă zici că l-ai vândut? 



Mă temui de niscai hoţi 



Ş-îi băui pe loc pe toţi. 



DESPRE CEI CE PLÂNG DE COPII 

Decât să fii bogat (de copii) şi să n-ai ce mânca, mai bine să fii sărac şi să aibi bani mulţi. 

Sau 

Să fii cât de sărac, numai să ai bani mulţi. 

De copii, de barbă şi de coate goale să nu te plângi niciodată. 

Decât să zici “vai de noi!”, mai bine “vai de mine!” 

Decât orb şi călare, mai bine şchiop şi pe jos. 

Chelului ce-i lipseşte? 

Tichie de mărgăritar. 

Zamfirica toate le avea, numai ţopi îi lipsea. 

De copii case sparte nu s-au văzut. 

Dar 

Creşte pui de şarpe, să te muşte. 

Un bătrân odinioară sfârşitul său cunoscând 
Şi văzând că o să moară, bani, avere nelăsând, 

Chemă să vie la sine pe fiul săi cel iubit 
Şi cu cuvinte puţine în astfel l-a sfătuit; 

— Fătul meu, eu mor acuma şi alt nimica nu-ţi las, 

Decât trei cuvinte numa în cel mai din urmă ceas. 

Care ca p-o bogăţie să ţi le păstrezi de mic, 

Să le aibi la bărbăţie, aceste ce ţi le zic: 

P-al tău stăpân sau mai-mare cu dreptate să-l slujeşti, 

Dar bani sau vro-mprumutare să nu-i dai, să te păzeşti. 

Pe nevasta ta-n viaţă din inimă s-o iubeşti, 

Dar nici cât un fir de aţă taina-ţi să nu-i dezveleşti. 




Pe copiii tăi fireşte o să-i iubeşti d-or trăi, 

Dar fiu de suflet nu creşte, că-n urmă te vei căi. 

Aste ale lui cuvinte ca o diată fiind, 

Le ţinu fiul său minte, ce-nchipuiesc neştiind. 
Omul însă din natură este făcut curios, 

Cât să-i dai învăţătură, îi este făr’ de folos; 

Căci el până nu încearcă orşice va auzi, 

Neted lui nu-i vine parcă odihnit a le păzi. 

Să-i spui c-o să pătimească, să-i spui că se va jertfi, 
El va să le pipăiască, să vază, aşa vor fi? 

De aceea dar ferice de cel ce va priimi 
Ceea ce lui i se zice până a nu pătimi! 

Aşa ş-acest prin unnare lângă un stăpân fiind 
Şi cu buna sa purtare mai multă vreme slujind, 
Crescu, veni-n bărbăţie, fu cuminte, bani făcu, 
Se-nsură, luă soţie o fată care-i plăcu. 

Se iubea cu osebire, unul p-alt se mângâia 
Ş-în cea mai mare unire în viaţa lor trăia; 

Ii venea în multe rânduri să-i spuie câte ceva, 

Dar se oprea, stând pe gânduri să nu greşească cumva, 
într-aceste vine vreme, fără el a cugeta, 

Ca stăpânul său să-l cheme să-i cear-a-1 împrumuta, 
Zicând că-i trebui acuma o mie de lei să-i-dea, 

Ca să împlinească suma pentru graba ce-o avea; 

Şi că, de la oareunde nişte bani cum i-o veni, 
îndată îi va răspunde, fără a mai pomeni. 

El îşi iubea pe stăpânul, cum şi pe loc a gândit 
Cum că tatăl său bătrânul să nu dea l-a sfătuit; 
După socoti iar în sine că poate n-o fi nimic: 



Ia să-i dau eu lui mai bine, că bătrânii multe zic. 
După ce-i dă, stă, se uită să-i răspunză banii daţi, 
Stăpânul său iarăşi uită că bani are-mprumutaţi. 

Dacă vede că tăcere de banii lui s-a făcut, 

Merge într-o zi ş-îi cere să-i dea acel împrumit. 
Stăpânul său auzindu-1 bani împrumutaţi cerând, 
îl ocări izgonindu-1 cu înjurături, zicând: 

— Ce bani sunt dator eu ţie? 

Om viclean şi prefăcut! 

D-unde ai tu bogăţie să-mi dai mie împrumut? 
Nu-mi eşti tu, tu, slugă mie de atâţia ani trecuţi? 

Eu îţi dau ţie simbrie, ş-apoi tu să mă-mprumuţi? 

— Ţ-am dat, săracul de mine! dar să vede c-ai uitat, 

Ia adu-ţi aminte bine şi nu intra în păcat. 

— Auzi! auzi! vicleşuguri! să nu ştiu eu ce lucrez! 

Ia vezi cu ce meşteşuguri va să mă facă să crez! 

Ieşi afară de mă lasă, nu mă face să turbez, 

Şi să nu-mi mai calci în casă, că mă pui de te pisez. 
Eşti un hoţ, un păr-de-câine, nu voi să te văz mai mult, 
Nu eşti vrednic d-a mea pâine, fugi, piei dintr-acest minut! 
Ieşi bietul om îndată, necăjit şi amărit, 

Să nu sară să-l şi bată, că destul l-a ocărât; 

Pe drum zicând întru sine: “Iacă una s-a-mplinit 
Din cele trei ce pe mine tatăl meu m-a sfătuit.” 
Trecând ceva dup-aceasta şi copiii lui murind, 

Luă un sărman nevasta, să-l crească c-al ei dorind; 
Vrând şi el ca să nu plângă pentru care i-a născut, 

Nu vru voia să-i înfrângă, o lasă şi l-a crescut. 

După ce făcu aceasta, cugetul tot îl muncea: 




“Acest copil şi nevasta ce mi-o face? — el zicea 
— Nu o fi degeabă zisul şi sfatul cel părintesc, 

Voi însă-n grab să-mi văz visul, ş-apoi să mă odihnesc.” 
Aşa-ntr-asta cugetare fură el un copilaş 
D-ai stăpânului, pe care îl duce în alt oraş; 

Apoi după ce îl lasă, o cămăşuţ-a lui ia, 

O sângerează ş-acasă se-ntoarce în grab cu ea, 
Zicând: — Dragă nevestică! o taină să-ţi spui aş vrea, 
Dar mult mă silesc de frică că n-o vei putea ţinea. 
Răspunse ea: — Vai de mine! 

De asfel mă socoteşti? Aşa cinste am la tine? 

Ş -intr-atâta te fereşti? 

— Mă iartă dar, — el îi zise — tu ştii că stăpânul meu 
Când i-a trebuit, trimise de l-am împrumutat eu, 

Şi în loc să mi-i plătească m-a-njurat, m-a necinstit, 
Ca p-o albie porcească m-a făcut şi m-a gonit; 
D-acel necaz şi eu dară sâmbetele i-am păstrat 
Şi tocmai în astă-seară cum am vrut mi-am răzbunat; 
Că-ntâlnind cu întâmplare pe al său copil urât, 
îl momii ş-în depărtare ducându-1 l-am omorât; 

Numai astă cămăşuţă având pe el, o luai, 

Ca să prinz vro părăluţă, cu dânsa nu-1 îngropai. 

Dar să taci, dragă nevastă, să nu îţi iasă cuvânt, 
C-apoi ait! din lumea astă, cum vei spune, pierdut sânt. 
Nevasta-ncepu să zică: 

— Vai! cum poci eu să crâcnesc? 

Nu vezi că tremur de frică numai unde mă gândesc? 
Ba să tăcem, zău, ca zidul, că nu-i lucru să-l vorbim. 
De să va afla ucidul, cu toţii ne prăpădim. 



Lăsându-o dar bărbatul în făgăduială ei, 
Aştepta să vază sfatul de va avea vrun temei. 
Stăpânul său prin tot locul copilul îşi căuta, 
Mumă-sa-1 jelea cu focul ş-îndestul se văietă, 
într-aceste ucigaşul, ca să zic acum astfel, 

Ce omorî copilaşul, cum a spus nevestii el, 

Nu ştiu pentru ce pricină cu nevasta s-a certat 
Şi la acea a ei vină câteva palme i-a dat. 

Ea pe loc ieşind afară inima-n gură îşi ia, 

Şi ţipă, răcneşte, zbiară, aolio şi vai de ea! 

— Săriţi, mă junge bărbatul, hoţul, tâlharul de crâng. 
Cum omorî şi băiatul stăpânilor săi, ce-1 plâng. 
Oamenii, cum auziră, au alergat de l-a spus 
Şi îndată străji veniră de îl duseră pe sus. 
Ducându-1 la judecată, după cum a fost pârât, 
Fără prelungire-ndată la moarte fu hotărât. 

Care văzând vinovatul se rug-a-1 îngădui 
Ca diata sau legatul pe scurt a îşi rândui; 
Ş-începu-n vileag să zică: 

— Eu am treizeci mii de lei, 

Dragii mele nevestică îi las zece mii din ei; 

Cinci mii lei las la băiatul ce-1 crescui neavând prunci 
Şi ceilalţi îi las la gâdea ce m-o agăţa de furci. 
Auzind băiatul suma ce gâdii o hotăra, 

Uită mila, ca şi muma, şi sări a-1 spânzura; 
îi aruncă ştreangu-ndată, zicând: 

— Gâde mă fac eu, 

Am drept 1-această diată, ca la a tătălui meu. 

Deci după ce-n pază mare pe vinovatul l-au dus, 




La locul cel de pierzare şi îl înălţară-n sus, 

Şi când tocmai se suise gâdea cu ştreangul de gât, 
Atunci gura îşi deschise cel de moarte hotărât 
Ş-începu o cuvântare în auzul tuturor, 

Pe care o striga tare în chipul cel următor: 

Staţi, creştini, nu mă răpuneţi ş-ascultaţi al meu cuvânt, 
L-altă pedeapsă mă puneţi, c-atât vinovat nu sânt. 

Dau stăpânului meu veste ş-îl rog să-mi fie milos, 

Că copilul mort nu este, ci e viu şi sănătos; 

El este în depărtare dat de mine-n pansion 
Ş-în prea bună căutare se află ca un cocon. 

Decât asta a mea faptă numai cercare a fost, 

Pentru povaţă-nţeleaptă tătălui meu celui prost, 

Care mi-a zis să ţiu minte sfatul său cel părintesc, 

Şi aceste trei cuvinte cât trăiesc să le păzesc, 

Adică: “P-al mai-mare sau stăpân nu-mprumuta, 
Taina îţi păzeşte tare de către nevasta ta 
Şi să nu iei în viaţă copii de suflet să creşti, 

Păzeşte a mea povaţă, de vei să nu te căieşti.” 

Dar eu nu m-am putut teme c-oi pătimi vreun rău, 

Ci le-ncercai după vreme, ca un prost şi nătărău! 

Mi-a zis tatăl meu, bătrânul, şi eu nu l-am ascultat, 
împrumutai pe stăpânul şi ură mi -am câştigat. 
Spusei în urma nevestii o taină ce o făcui, 

Şi după pâra aceste iată viaţa îmi răpui. 

Crescui copil, uite-1, gâde! el îmi e spânzurător, 
Lumea plânge şi el râde, că îl las moştenitor. 



DESPRE FĂGĂDUIELI ŞI DARURI 



Ce e în mână nu e minciună. 

Decât o mie de vrăbii pe gard mai bine una-n mână. 
Decât la anul un bou, mai bine azi un ou. 

Că 

La anul, or armăsarul, or samar ul. 

Decât doi “ţ-oi da”, mai bine un “na”. 

Tragi nădejde ca spânul de barbă. 

Cum a zis o fată: 

Până nu m-oi vedea cununată, nu mă ţiu că sunt măritată. 

Că 

Eu de făgăduieli am o ladă îndesată cu genuchele. 

E o vorbă: 

Caprelor, mugurul ala voi o să-l mâncaţi. 

Şi 

Trăieşte, murgule, la Paşti iarbă verde să paşti. 
Decât în faţa ariei, mai bine în capul locului. 

Că 

Făgăduiala dată e datorie curată. 

De aceea 

Nu făgădui ce nu poţi împlini. 

Că 

Pe unde iese cuvântul, iese şi sufletul. 

Să nu fie vorba aia: 

Un înţelept făgăduieşte şi un nebun trage nădejde. 

Că 

Un nebun aruncă o piatră în gârlă şi o mie înţelepţi nu 
pot să o scoaţă. 




Numai miere zicând, gura nu se îndulceşte. 
Vorba asta e de când cu moşii putrezi. 



Dar la dar merge şi cinstea împrumut. 

Ce ţie nu-ţi place, altuia nu face. 

Insă 

Măgarul de dar nu se caută pe dinţi. 

Iar 

Darul nemulţămitului se ia. 

Spun că un sultan odată, care des tiptil umbla, 

Ieşind la marginea mării, spre a se mai preumbla, 

A văzut aci pe unul şezând şi peşte undind, 

Şi de curiozitate aproape de el viind, 
începu să-şi facă vorbă şi ceva a-1 întreba, 

Zicând: — Prietene, prins-ai vreun peştişor, au ba? 
Răspunse el: — “Slabă viaţă, târţa-pârţa, mai nimic” 
Vro câteva fâţişoare, după proverbul ce zic: 
“Oaspătul nu mănâncă ce gândeşte, ci mănâncă ce găseşte.” 

Şi 

“Cine n-are frumos pupă şi mucos.” 

“în pofida fragilor mănâncă frunzele.” 

“Mănâncă gheorghinele şi îngână măslinele.” 
Văzându-1 sultanul golan şi cu curaj răspunzând, 
îi plăcu să mai vorbească şi îl întreabă, zicând: 

SULTANUL 



De unde eşti? 



PESCARUL 



De unde mi-e nevasta. 



S ULTANUL 

Din ce ţară? Care ţ-e patria? 



PESCARUL 

“Patria omului este acolo unde-i e bine.” 



SULTANUL 
Ai copii? 



PESCARUL 

“Unul în poale şi altul în foaie.” 



SULTANUL 
Ai vro stare? 



PESCARUL 

Proverbul îmi e dovadă: “Ce e pe mine ş-în ladă.” 



SULTANUL 
De ce eşti sărac? 



PESCARUL 

“Sunt sărac pentru că nu sunt bogat.” 



SULTANUL 




Cum trăieşti? 



PESCARUL 

“Te uită în faţă şi mă-ntreabă de viaţă.” 



SULTANUL 
Eşti nenorocit? 



PESCARUL 

“Norocul se ţine după mine ca pulberea după câine.” 



SULTANUL 

Mai ai acasă vreun ajutor? 
PESCARUL 

“Numai eu sunt topor de oase.” 



SULTANUL 

Sărac eşti de fel, ori scăpătat? 



PESCARUL 

“Dacă tatăl meu a fost domn şi eu nu sunt om, ce folos?” 



SU LTANUL 

Te văz scăpătat şi nu te plângi. 



PESCARUL 



“Cine cade de sine nu plânge.” 



“Omul singur ceea ce-şi face, niminea nu i-1 poate desface.” 



SULTANUL 

“Copilul până nu plânge, muma ţâţă nu-i dă.” 
PESCARUL 

“Până vine cheful bogatului, iese sufletul săracului.” 

Că 

“Sătul la flămând nu crede.” 

Atuncea zâmbind sultanul şi haz de dânsul făcând, 
Scoase din sân portofeiul şi scriind i-a dat, zicând: 



— Na acest bilet şi dute la vizurul mai curând, 
Ca să-ţi dea lei una mie şi nu sta, vreme pierzând. 
Luând pescarul biletul, atunce el a văzut 
Că a vorbit cu sultanul şi nu l-a fost cunoscut. 

Sănnanul de bucurie rămâind în loc uimit 
Târziu ş-a adus aminte că nici nu i-a mulţămit. 
Deci alergă intr-un suflet, inima în el săltând, 
Numaidecât la vizirul a ajuns nepricepând; 
Intră, îi dete biletul şi vizirul îl citi, 

Şi numărând lei cinci sute că să ş-îi ia îl pofti. 
Că 

“Cine împarte parte-şi face.” 

Şi 

“Din gura lupului anevoie scoţi întreg.” 
Văzând că nu-i dă pe toţi îi zise: 




— Apoi ce fel? 

Nu scrie să-mi dai o mie? 



De ce-mi dai mai puţintel? 

Vizirul cu necaz zise: 

— Şi ce, nu te mulţămeşti? 

I-ai dat cu împrumutare şi nu vei să-i priimeşti? 

Şi porunci să-l împingă pe uşă cum a venit, 
Zicând: 

— Nu-ţi dau nici pe ăşti, dacă nu te-ai mulţămit. 

Şi cu câtă bucurie când venea a alergat, 

Cu atâta întristare la casa lui a plecat, 
întâi îi părea că zboară şi de pământ n-atingea, 
Ş-acum parcă-1 încărcase cu plumb, aşa-ncet mergea; 
Se ducea şi drumul parcă tot mereu i se lungea, 

Ca când cineva din spate-i să atârna ş-îl trăgea. 

Dacă ajunse acasă, se trânzi, şezu oftând, 

Şi nevestii sale spuse toată-ntâmplarea de rând. 

Ea cum auzi îndată asupra-i s-a necăjit 
Ş-începu să-l ocărască, la gură cum i-a venit, 
Zicând: 

— O, om făr’ de minte! o, om ticălos şi prost! 

Cum lăsaşi darul din mână, măcar oricât să fi fost! 

Nu vezi că n-ai cinci parale, la copii pâine să iei, 

Şi n-ai avut mulţămire că-ţi da cinci sute de lei? 

— Nevastă! lasă-mă, — zise — mi-ajunge necazul meu, 
De-mi va ajuta norocul, acei bani tot îi iau eu. 

NEVASTA 

“Departe griva (nume de câine) de iepure.” 



“A zburat o dată de la mână, s-a dus.” 
“Tragi nădejde ca spânul de barbă.” 
“Săracul de ce e sărac? că n-are minte în cap.” 

PESCARUL 
Nevastă! “Taci, să tac.” 

“La cuptorul cald puţine lemne trebuiesc,” 

Nu aţâţa foc peste foc. 

Că 

“îmi ajunge mie necazul care îl am.” 
“Nu-mi tot îndruga la verzi şi uscate.” 

“Ce tot tai dracului bureţi?” 

“Hor, hor, hor, pentr-o coadă de topor,” 
“Joacă ursul la cumătru, vezi să nu vie şi la noi,” 
“Vezi-ţi de furcă şi de câlţi.” 

“Nu-mi aprinde paie în cap.” 

Că 

“Omul zice şi isprăveşte.” 

Iar nu 

“Toată ziua clanţa-clanţa din gură.” 

“Ce am avut şi ce am pierdut?” 

“Din vânt a venit, în vânt s-a dus.” 

Cu toate aceste 
“Am nădejde la Dumnezeu.” 
“Dumnezeu nu lasă pe om “ 

“După întristare vine bucurie.” 

“După ploaie trebuie să răsară soare.” 
“Necazul e de la dracu.” 

Pescarul d-alde aceste după ce multe a spus 




A doua zi dimineaţă iar să undească s-a dus. 

Deci când trecu vreme multă şi când toate s-a uitat, 

Iată iar tiptil sultanul a ieşit la preumblat, 

Care văzând pe pescarul şi zicându-i “merhaba!” 

Iarăşi ca şi mai-nainte începu a-1 întreba: 

SULTANUL 
Ai prins, prietene, ceva? 

PESCARUL 

“Pe câţi i-am prins, nu îi am, pe câţi nu i-am prins, îi am.” 
(El vorbea de păduchi.) 

SULTANUL 
Ce ai zis? 

PESCARUL 

“Pentru o babă surdă, popa nu toacă de două ori.” 

SULTANUL 
Scump eşti la vorbă. 

PESCARUL 

“Vorba puţină şi mâncarea puţină niciodată nu strică pe om.” 

Că 

“De multe ori tăcerea e mai bună decât răspunsul.” 



SULTANUL 



Socoteam că-i fi murit. 



PESCARUL 



“Banul roşu nu se pierde lesne.” 

Şi 



“Câinele de stârvuri nu moare.” 



SULTANUL 
Mă cunoşti? 



PESCARUL 

“Nu e numai un câine scurt de coadă.” 



SULTANUL 

Aşa vorbeşti la un om de treabă? 



PESCARUL 

“Gura mai lesne vorbeşte adevărul decât minciuna.” 
“Numai cu un găinaţ de cioară marea nu se spurcă.” 



SULTANUL 

Nu ţii minte că am mai vorbit amândoi? 



PESCARUL 

“Ochii ce nu văd se uită.” 



SULTANUL 



Nu-mi dăruieşti un peşte? 




PESCARUL 



“Cine cere nu piere, dar nici nume bun nu are.” 
Insă 

“Ceri la văduvă bărbat şi ea îi duce dorul.” 
“Degeaba n-a dat nici mama tatii.” 

SULTANUL 
Să ţi-1 duc acasă. 



PESCARUL 

“Nu dai eu izmene pe călător.” 

“Nu-mi spune la palavre de aste.” 

“La grădinar crăstăveţi să nu vinzi, că inima lui e acră de ei.” 
“Tu unde aduni surcele, eu am tăiat nuiele.” 



SULTANUL 
Mă faci duşman. 



PESCARUL 
“Ce mai jaf în ciuperci.” 

Ce? 

‘O să-mi iei boii, să mă laşi cu caru-n drum?’ 
“Ştiu că n-o să beau bragă cu tine.” 

Şi 

“N-o să cînte cocoşul meu pe gardul tău.” 



SULTANUL 



Poate să mori din mînă unui duşman. 



PESCARUL 



“O dată o să mor, n-o să mor de două ori.” 

“Şi d-oi muri, nu o să dea cu tunul pentru mine.” 

SULTANUL 
Nu-ţi place să trăieşti? 



PESCARUL 

“Nici n-am la ce muri, nici la ce trăi.” 
“Mângâierea săracului e moartea.” 



SULTANUL 

‘Omul cât de rău să trăiască, tot nu se îndură să moară.’ 
“Se hârşieşte cu necazurile.” 

Şi 

“Se învaţă ca viennele în hrean.” 



PESCARUL 

“La oraşul ce se vede, călăuză nu trebuie.” 
“Mi-am văzut visul cu ochii.” 

“Mi-a trecut făina prin traistă.” 

“Ce-a fost verde s-a uscat, ce-a-nflorit s-a scuturat.” 
“De acum înainte nu o să mai fac boi bălţaţi.” 
“Tot alba (căluşa) în doi bani,” 

“Tot două oale-mi fierb, una seacă ş-altă goală.” 
“Destul am fost topor de oase.” 



SULTANUL 




Vrei să te dăruiesc cu ceva? 



PESCARUL 

“întrebi pe bolnav: vrei să-ţi dau pernă?” 
“Numai bolnavii se întreabă.” 

Dar 

“E rău când aştepţi de la mâna altuia.” 
Că 

“Bogatul mai tare se plânge decât săracul.” 
“Până a geme boii, scârţâie carul.” 



SULTANUL 

“Numai un cerşetor de ar fi, toţi cu zahar l-ar hrăni.” 
în sfârşit, văzând sultanul că nu-1 cunoaşte defel, 
Scrise un bilet şi iarăşi dându-1 a zis către el: 

— Na această hârtiuţă, mergi la vizirul cu ea 
Şi de la dânsul acuma lei tocmai două mii ia. 
Săracul pescar atuncea pe sultanul cunoscând 
Căzu, sărută pământul, multe mulţămiri zicând. 
Sultanul însă cu vorbe d-aste era-ndestulat 
Şi nici stătu să-l auză, ci îndată a plecat. 

Deci plecă iarăşi pescarul, biletu-n mână ţiind, 
Făcând în capul său planuri şi întru sine vorbind: 
“Acum pe toţi banii iarăşi nedându-i de voi vedea, 
O să-ncep cu rugăciune să-l înduplec să mi-i dea, 
C-atunci i-am cerut cu zorul şi d-aia s-a supărat.” 
Şi gândind la d-alde aste, a şi ajuns la palat. 
Dând vizirului biletul, el tăie iarăşi din ei 



Ş-îi numără înainte numai o mie de lei. 

El văzând că îi opreşte jumătatea banii iar, 
începu ca să se roage să-i mai dea ceva măcar: 
Să-i facă Dumnezeu parte de orce să va ruga, 
Să-i dea sănătate, zile şi altele îndruga. 
Vizirul, vorbe d-aceste nevrând nici a auzi, 

L-a dat pe bete afară ca ş-în ceealaltă zi, 
Zicând: 

— Pe sărac d-aceea nu-ţi vine să-l miluieşti, 
Să-l scoţi din noroi afară, ci încă să-l îmbrânceşti; 
îi dai lui banii cu pumnul şi nu poţi să-l mulţămeşti, 
Din pepenii tăi te scoate, de îţi vine să plesneşti. 
Pescarul iarăşi, săracul, văzându-se izgonit, 
îi venea să se omoare ca un deznădăjduit. 
Merse, spuse iar nevestii, ea iarăşi a început 
Să-l certe, să-l ocărască, cu câte s-a priceput, 
Nerod, nătărău făcându-1, nătăfleţ, guguman prost, 
Şi că vorba bătrânească adevărată a fost. 
Adică: 

“De puţin cine nu se mulţămeşte, 

Nici de mult nu se învredniceşte.” 

Şi 

“Nemulţămitului i se ia darul.” 
îi zise el: — Nevastă! 

“Nu mă călca pe colţul işlicului.” 

“Cinste la cinste merge, şi darul împrumutat.” 
“O mână spală pe alta şi amândouă obrazul.” 
“îmi zici hârb, îţi zic ciob.” 

“îmi zici urâtă, îţi zic slută.” 




1 ^ 

“Tu nu ştii pe unde se udă găină.” 

“Sfatul muierii muierilor foloseşte.” 

“Maimuţa e tot maimuţă, de i-ar fi sfatul aurit.” 

“Am eu glagole în cap.” 

“Nu mă învăţa să-mi înec copiii.” 

“înveţi pe dracu să dea cu puşca.” 

“Toată ziua gâra-mâra.” 

“Eşti un drac împeliţat.” 

Dar 

“Asta e boală cu leac, am eu de cojocul tău ac.” 
Deschide ochii, că, 

“Cât sunt de necăjit, să dau cu cuţitul în mine, sânge nu iese.” 

MUIEREA 

“Fiebe sângele în tine ca într-o coajă de rac.” 

“Bun de gură, rău de lucru.” 

“Cu suflet viteaz şi cu trup leneş.” 

“Viermii te mănâncă de viu.” 

Nu-ţi vezi casa? 

“Când malai are, sare n-are; când sare are, malai n-are.” 
“îţi ghiorăiesc maţele de foame.” 

“N-ai o para chioră şi lenea te doboară.” 

“Am ajuns de poveste-n ţară.” 

BĂRBATUL 

“Cine râde gura-şi întinde.” 

“Gura lumii numai pământul o astupă.” 

“Nu o să îndreptez eu lumea cu umărul.” 

“De poale ridicate nu râde nimeni, ci de poale călcate.” 



MUIEREA 



“întreabă pe leneşul să te înveţe minte.” 

“Ţ-ai întins vrejul ca dovleacul ş-ai umplut lumea de crastaveţi.” 

BĂRBATUL 

“Tronc Marico!” (Aşa o chema.) 

“Loveşte-mă, lele,-n spate, să-ţi dau un bulgare de iască.” 

“Se lovi ca nuca în perete, ca mireasa la moară şi ca musca în lapte.” 
“Unde dai şi unde crapă!” 

“Na-ţ-o frântă, că ţ-am dres-o.” 

“Vorbă să fie, dă-mi o lulea de tutun, că bâlci se face.” 

“Ai vorbit de te-ai prăpădit.” 



MUIEREA 

“Şi eu acătare poamă nu sunt, dar nici fiece pasere nu mă mănâncă.” 

“Soarele să-mi fie bun, luna să o mănânce vârcolacii.” 

“Câinele nu fuge de codru, ci de ciomag.” 

BĂRBATUL 

“Mi se aprind călcâiele de doru-ţi.” 

“De dragă ce-mi eşti, te-aş bagă de păr în sân.” 

“Lac să fie, broaşte multe.” 

“Mumă şi tată nu găsesc, dar muieri câte voiesc.” 

Pe muiere în toată viaţa o porţi în spinare şi o dată să o laşi jos, iar ea să văietă că a ostenit.” 

Povestea ăluia: 

“Câte belele, câte bube rele, tot în capul nevestei mele.” 




Aceasta zicând îndată undişoara lui îşi ia 
Şi ca şi până acuma pleacă la mare cu ea, 
Zicând: 

— Asta mi-a fost soarta, geaba umblu eu să scap, 
Trebui să trăiască omul cum i-o fi scrisă la cap! 
Aşa undind totdeauna şi vreme multă trecând, 
Ieşi iar tiptil sultanul, ş-încoaci-încolo umblând, 
Zări aci pe pescarul şi iar veni lângă el. 
Stând: — Colai ghele îi zise. 

El: — Colai se, senda ghel! 

SULTANUL 
Au nu e lesne? 

PESCARUL 

“Lesne, pune viţă şi bea vin.” 

Sau: 

“Ară, macină, mănâncă.” 

SULTANUL 
Vrednic eşti! 

“Apa o beau pe picior, ca o pasăre din zbor.” 
“Gândeşti că e floare la ureche.” 

Să 

“Cauţi acul în caru cu fin.” 



Adevărat, 

“Lesne a băga în urechile acului când vezi.” 



SULTANUL 



Nu ne potrivim la vorbă. 

PESCARUL 

“Cei ce se potrivesc lesne se împrietenesc.” 

SULTANUL 
Mi se pare că te cunosc. 

PESCARUL 

“Mi se pare, poate, o fi şi vom vedea, sunt toate sor cu minciuna.” 

SULTANUL 

De nu te cunoşteam, nu veneam la tine. 

PESCARUL 

Adevărat, 

“Fiecare unde cunoaşte, acolo trage.” 

Adică: 

“Omul trage la om şi dobitocul la dobitoc.” 

SULTANUL 
îţi sunt prieten. 

PESCARUL 

“Prietenul omului este punga cu banii şi sacul cu mălaiul.” 

Povestea ăluia: 



“Cu rudele să bei şi să mănânci, daraveră să n-aibi.” 




SULTANUL 



Poate că ai gândit că o să-ţi cer vreun peşte? 



PESCARUL 

“Şi pisicii îi place peştele, dar când trece puntea închide ochii.” 



SULTANUL 
Să n-ai grijă, nu-mi place. 



PESCARUL 

“Pisica unde n-ajunge zice că pute.” 



SULTANUL 
Cum văz, eşti sărac! 



PESCARUL 
“Bani au şi ţiganii.” 

Dar şi 

“Vasului gol toţi îi dau cu piciorul.” 

Şi 

“Nu e mai grea boală decât pungă goală.” 



SULTANUL 
Eu îţi sunt voitor de bine. 

Şi 

‘îmi vorbeşti una de la răsărit şi alta de la apus.’ 



“Cunosc de care pomană mă îngraş eu.” 



Deci văzând iarăşi sultanul că necunoscut a fost 
Şi îi vorbea după haine, cum şi era-mbrăcat prost, 

I să făcu iarăşi milă, văzând că e tot golan, 

Fără a şti că vizirul nu i-a dat măcar un ban, 
Gândea în sine că poate o fi fost cumva dator, 
Ori a întâmpinat alte, ca un sărac muncitor. 
Socotind aceste, scoase o hârtie din sânet 
Şi scriind intr-însă zise: 

— Na, îţi mai dau un bilet; 

Aici scriu către vizirul ca să-ţi dea trei mii de lei, 
Aleargă acum îndată şi numaidecât să-i iei; 

Dar să nu te văz ş-al’dată trenţeros ca pân-acum, 
îngrijeşte de te-mbracă, că nu-ţi mai dau nicidecum. 
El văzând că e sultanul căzu iarăşi la pământ 
Şi i-a fost frică să zică de vizirul vrun cuvânt, 

Ci ducându-se la dânsul, să tacă a hotărât, 

Să nu-i zică nici o vorbă, de îi va da orşicât. 
Intră, îi dete biletul, stătu căutând smerit; 
Vizirul îşi ştia treaba, că după ce l-a citit, 
îi opri ca ş-înainte iar jumătatea din ei 
Ş-îi dete, adică, numai o mie cinci sute lei. 
Pescarul cu bucurie banii-n căciulă trăgând, 
începu să-i mulţămească, vorbe multe îndrugând; 
Dar când să gătea să iasă vizirul 1-a-ntors din drum, 
Zicând: — Vezi, aşa te-nvaţă, iar nu ca până acum; 
O para chiar să-ţi dea omul de pomană, eşti dator 
Să o iei cu bucurie şi să fie mulţămitor; 

Cât scria-ntâi să-ţi dau ţie? 




El iar: — Una mie de lei. 



Vizirul: — Cât al doilea? 

El iar: — Două mii de lei. 

— Aşa! — Vizirul îi zise — ş-acum trei mii, şase fac, 
Un capital cumsecade pentr-un om cât de sărac; 
Na-ţ-îi pe toţi, pân’ la unul, şi du-te cu Dumnezeu, 

Şi nu fii prost, ţine minte-nvaţul ce ţi l-am dat eu. 
Luând el banii grămadă şi cu mulţămiri plecând, 

I se părea că visează, către casa lui mergând; 

Tot îi pipăia cu mâna, cu ne-ncrederi se uita, 

Se temea că îi va pierde, dacă se va deştepta. 
Ajungând ca-n zbor acasă şi ca din simţiri ieşit: 

— Ce fac eu, nevastă, zise — donn, or sunt învălmăşit? 

— Vai de mine! — ea îi zise — doar nu vei fi-nnebunit? 

Vino-ţi în simţiri, ce ai? 

Ce nevoi iar te-au găsit? 

— Uită-te la mine bine, — către ea vesel a zis — 

Am scăpat de sărăcie, de nu va fi cumva vis; 

Că de multe ori în somnu-mi cu banii-n mâini m-am visat 
Şi când mă sculam la ziua rămâneam iar întristat; 

De aceea tocmai mâine o să mă văz ce fel sânt. 
Zicând aceasta îndată turnă banii pe pământ; 
Nevasta cu bucurie repezindu-se îi ia, 

Se-mbată de păreri bune, mai ca şi dânsul şi ea. 

Nu-i prinde somn toată noaptea, tot şedea ş-îi număra 
Şi cu grijă să nu vie vreun duşman a-i fura. 

A doua zi dimineaţă, apucând din căpătâi, 

Merge la telal îndată, se-mbracă pe sine-ntâi; 
Cumpără nevestii roche şi zmochine la copii, 



Zicându-i ea: — Dar lor haine? 



El îi zise: — Tu nu ştii, 

“Copilul numai ce mănâncă e halal, ce îmbracă e haram.” 
“Lasă-mă în boii mei.” 

“Aşteaptă întâi să vedem alb în căpistere.” 

“Copilului dă-i cu palma peste cur, să-i vie minte la cap.” 

“Muma unde loveşte, carnea creşte.” 

“Decât să plâng eu, mai bine să plângă ei.” 

“Cui i-e milă nuiaua să nu-şi frângă, el mai pe urmă copilul o să-şi plângă.” 

Atâta îţi zic: 

“Ajungă un ciomag la un car de oale.” 

Dar 

“Surdului degeaba îi cânţi de jale.” 

“Orbului degeaba îi spui că s-a făcut ziua.” 

După ce pescarul nostru se-mbracă curat de rând, 
îşi mai ia chesea bună ş-un ciubuc mare, zicând: 

“Decât toată vara cioară, mai bine-ntr-o zi şoim.” 

“Boierul e tot boier, măcar d-ar fi-ncins cu tei.” 

“Apa curge, pietrele rămân.” 

“Când va Dumnezeu cu omul, vine şi dracu cu colaci.” 

Zicând d-alde aste pleacă către mare, 

Cu ciubucu-n mână, ca în preumblare, 

Unde cu sultanul se tot întâlnise, 

Ca-mbrăcat să-l vază, cum îi poruncise; 

Şi cum să-i vorbească când el făcea planul, 

Tot intr-acea vreme, iacă şi sultanul. 

El cade-naintea-i, se face jos broască, 

Sultanul nu poate acum să-l cunoască. 




Se uită la dânsul: 



— Ce vei? îl întreabă. 

— Eu sunt, eu, pescarul, — răspunde în grabă — 

“Lupul pe unde a mâncat măgarul, tot dă ocol câteodată.” 

Eu sunt acela, 

“Dă-mi Doamne, ce n-am gândit, să mă mir ce m-a găsit!” 

“Caprii îi pică coada de râie, şi ea tot sus o ţine.” 
îi zise sultanul: — Vezi, aşa se cade, 

Ai văzut acuma ce bine îţi şade? 

Aş vrea să ştiu numai cum că tu de mine 
Ai vro mulţămire că ţ-am făcut bine. 

PESCARUL 

“Găina bea apă şi se uită la Dumnezeu.” “Sunt gata în foc şi în apă să mă arunc.” 

“Nu sunt vrednic să mulţămesc.” 

“A vrut norocul cu mine.” 

SULTANUL 

Lasă aste vorbe, s-a isprăvit gluma; 

Cer şi eu o slujbă la tine acuma. 

Tu ştii, mi se pare, ostrovul cutare, 

Care un puţ are adânc foarte tare 
Să te duci îndată acuma la dânsul, 

Să te pui la gura-i şi să strigi intr-insul: 

Care e norocul sultanul ce-1 are? 

Şi ieşind la vorba-ţi să facă-ntrebare, 

Tu să zici: “Noroace, m-a trimis sultanul 
Să-ţi fac întrebare: de ce-i eşti duşmanul? 

Ce te-ai pus în pizmă ş-îi tot dai avere? 



Să roagă prin mine şi milă îţi cere 
Să-ţi conteneşti ura d-a-i da bogăţie, 

Că loc nu mai are uinde să o ţie.” 
Pescarul îndată în luntre se puse 
Şi drept la ostrovul acela se duse; 
Găsind pe loc puţul şi strigând într-însul, 
Ieşi o fantomă îndată la dânsul, 

Cu schiptru în mână ca o-mpărăteasă, 
în chipu-i frumseţe de cea mai aleasă; 
Hainele, porfira-i cu totul galante 
Şi împodobită numai cu berlante, 

De părea că este o rază sorească, 
Astfel nu putea om la ea să privească. 
Aceasta fantomă, zic, sau nălucire, 
Făcu întrebare c-o dulce zimbire, 
Zicând: Ce e vrerea? 

Pentru ce o cheamă? 

Pescarul, sărmanul, tremurând de spaimă, 
îi zise: — Noroace, m-a trimis sultanul, 
Se roagă prin mine să nu-i fii duşmanul; 
Ce-i tot dai avere? Că el sărac nu e, 
Nici loc nu mai are unde să o puie. 
Fantoma îi zise: — Du-te de îi spune 
Că el dator este a mi să supune, 

Şi să nu să-ncerce a-mi da supărare 
Cu aşa cuvinte de îngreţoşare, 

Că mă pui în pizmă încă şi mai tare 
Şi îi mai dau încă de trei ori cât are. 
Auzind pescarul asfel de cuvinte, 




Speriat peste fire şi ieşit din minte. 
Se-ntoarce, se pune în luntre şi pleacă, 
Vreo întrebare fără să-i mai facă. 
Când plutea pe mare, îi veni-n gândire: 
“Nu întrebai — zise — d-a mea norocire.” 
Şi cât mai în grabă înapoi se-ntoarce, 
Merge la puţ, strigă: 

— Noroace! Noroace! 

Care e norocul lui Udrea pescarul, 
Care pe sultanu-1 făcu să-i dea darul? 

Şi îndată iese un negru c-arapul, 

C-o tambură-n mână şi sărind ca ţapul. 
El cum îl zăreşte, groază îl apucă, 



Se-ntoarce în fugă, grăbind să se ducă; 

Iar norocul negru zornăind tambura 
începu deodată la dânsul cu gura, 
Strigându-i: — Fugi! du- te! să nu-ţi văz obrazul, 
Că nu mi să stinge nici acum necazul; 

Ţ-a slujit, sărace, ţie mititelul, 

Că mi se rupsese la tambură telul, 

Ş-îmi pierdui cu dânsa atuncea eu ceasul, 
De-i îndreptai tonul ş-îi ascultai glasul; 

Dar de n-aveam treabă, cum nu am cu anii, 

Tu de la vizirul tot nu pupai banii; 

Dar îţi coc eu turta, nu te las în pace, 

Am de furcă încă cu tine, sărace! 

Şi fugind pescarul pe mare cu vasul, 



I se părea încă că-i aude glasul. 
“Săracul de mine, — zicându-şi în şoapte 
— Mult îmi este frică că-1 visez la noapte!” 
Când gândea aceste de spaimă, sărmanul, 
Şi era aproape s-ajungă limanul, 

Iese totdodată o furtună mare 
Ş-îi împinge luntrea înapoi pe mare; 
Valuri mari cât munţii să ardic cu spume, 
Se turbură cerul, nu mai vede lume 
Luntrea lui ca paiul săltând peste valuri, 
Când se trăgea-n mare, când se da de maluri; 
Se legăna omu-n biata lui luntriţă; 

Cum legeni copilul într-o copăiţă; 

Sta când aci valul în ea să se toarne, 
Când pe dincoaci altu-n mare s-o răstoarne. 
El văzând că este-n primejdie mare 
Şi de mântuire nădejde nu are 
începu cu jale pieirea să-şi plângă, 

Să se tânguiască, mâinile să-şi frângă; 

Şi când el de groază plângea, spuind multe, 
Vine un val mare tocmai cât un munte, 
îi repede luntrea, o sparge de-o stâncă 
Şi el se afundă în marea adâncă; 
înghite la apă,-ncepe să se umfle, 
încât nu mai poate deloc să răsufle; 

Şi când el cu lupte în apa cea rece 
Se afla în chinuri ca să se înece, 

Se deşteaptă-ndată din aceste vise 
Şi gândind la ele întru sine-şi zise: 




“Dracu-şi bate joc de om la bătrâneţe!” 



DESPRE SĂNĂTATE ŞI BOALE 



E mai bună sănătatea 
Decât toată bogătatea. 

Că 

Când eşti sănătos, bărbat, 

Eşti îndestul de bogat. 

Dar şi 

Când nu-ţi sună-n buzunare. 
Pătimeşti de galbinare (galbeni n-are) 
Şi de friguri grele-n pungă, 

Cu scuturătură lungă. 

Căci 

Nu e altă mai grea boală 
Decât când e punga goală. 
Atunci 

Este bolnav foarte greu 
Şi ar mânca tot mereu. 

Că 

Cu toat-a lui gemătură, 

Duce lingura la gură. 

De aceea 

Bolnavul credinţă n-are 
Când geme cerând mâncare. 

Dar însă 



Nu-ntreba pe om la boale: 



Voieşti să-ţi dau pernă moale? 
Sau: 



Numai bolnavul se-ntreabă 
(Vrei să-ţi dau cutare treabă?) 
Cum a-ntrebat ţiganul pe fiul său: 
— Ce-ai mânca, tată? spune! 

— Of! cum aş mânca căpşune! 

— Lungeşte-i, Doamne zilele 
Pân-o creşte căpşunele! 

Asta se potriveşte cu: 
Trăieşte, murgule, pân’ la Paşti, 
Ca să-ţi dau iarbă verde să paşti. 
Căci 

Toate la vremea lor date 
Sunt ca şi o sănătate. 

Şi 

Lucrul la timp dăruit 
Preţuieşte îndoit. 

Că 

Geaba binele cu sacul, 

După ce moare săracul! 

Precum zice el: 

După ce-nchiz ferestrele, 
Joace-mi măcar măiestrele. 

Că 

Ce foloseşte orbului obrazul frumos? 
Ci 

Când mi-e foame, să-mi dai pâine, 



Iar nu-mi zice: vino mâine. 




1 ^ 

Şi când mi-e sete să-mi dai apă, 

Iar nu fierea după ce-mi crapă. 

Unii însă zic: 

Bolnavul zice o mie, 

Doftorul face ce ştie. 

Iar babele 

Nici nu-1 scoală după boală, 

Nici nu-1 lasă să moară. 

Ele mai zic că 

Boale să dea Dumnezeu, că leacuri sunt destule, 
însă, 

Leacul fie ori nu fie, 

Colacul babii să ştie. 

Şi pe urmă, 

A murit că i s-au isprăvit zilele. 

Că 

Cămaşa veche umbli să o cârpeşti şi mai rău o spargi. 
De aceea, la orice, 
întreabă pe pătimaş, 

Nu întreba pe drumaş. 
însă, 

La orişice bolnav greu, 

Doftorul e Dumnezeu. 

Dar oricum, 

Nimenea n-o să trăiască, 

Lumea să o moştenească. 

Şi 

Nimenea n-a dat zapis cu Dumnezeu cât o să trăiască. 



Că 



Lumea e înşelătoare, 

Moartea hoaţă, răpitoare. 

Şi 

în deşert sunt toate 
Dacă este moarte! 

Că 

Astăzi câţi mâncăm şi bem 
Şi mâine numai suntem! 

Şi 

Vremea toate le mistuieşte! 

Că 

Mulţi copaci pe dinafară se văd frumoşi 
Şi pe dinlăuntru sunt putrezi, scorburoşi. 

Şi apoi, 

E mult de la mână pân’ la gură, dar de astăzi până mâine! 

Rar găseşti 
Om tare de sfânt. 

Şi cum zice vorba: 

Are nouă suflete, ca pisica. 

Sau să poţi zice: 

Moşul traiul ş-a nimerit! 

Şi ca vultur a-ntinerit! 

Şi 

S-a lungit firu-i de aţă, 

Pentru puţină viaţă. 

Şi 

Avu zile grămădite 
Cât carul cu patru vite. 

Şi 




Era să-i cânte popa, 

Dar a sărit groapa. 

Şi 

Târâş-grăpiş bietul moş 
Sări afară din coş (coşciug). 

Sau: 

Cam târâş, cam grăpiş, 

Ajunge la suiş. 

Şi 

Picioarele-şi împiedică, 

Dar sărând rupse piedica. 

Şi 

A fost până la calea-ntoarsă. 

Că 

I-avut Dumnezeu de ştire 
Şi l-a păzit de pieire. 

Dar mai mulţi sunt care 
Au umblat, tot au umblat, 

Până când pe brânci au dat. 

Şi 

Când a dat fugă, atunci s-a isprăvit pământul. 

Şi 

N-a zăcut degeabă, deşi nu muri în grabă. 
Că 

Nu i-a fost boala sănătoasă. 

Cum a zis un băiat: 



Nu este prea bine vacii 



(I-a trecut baba cu colacii), 

Că vine tata, îmi pare, 

Cu pielea ei în spinare. 

Şi 

S-a îngroşat gluma, 

C-o să-i plângă urma. 

Că 

I-a cântat popa aghiosul, 
în sfârşit: 

Nimic nu e ca sănătatea. 

Că 

Boala intră ca prin roata carului 
Şi iese ca prin urechea acului. 

Şi atunci, 

Ce foloseşte bolnavului patul de aur! 
Dar este 

Parigorie de om bolnav. 
Zicând că 

Omul şi din necătare 
Moare şi zile când are. 
Frigura tremurătoarea, 
Lingoarea aprinzătoarea 
Şi Ciuma cea rea cu ele, 

Fiind surori câtetrele, 

Plecară toate năucă 
Prin oraşe să se ducă, 

Şi pe drum între vorbire, 
Neputând sta la-nvoire, 
Ajunseră la gâlceavă 




Şi la sfădire grozavă, 
Cerând drept fieştecare 
Spre a se numi mai mare; 

Şi după multe cuvinte: 

— Staţi, — zise cea mai cuminte 
— Rău ne putem înţelege, 
Alţi de nu ne vor alege. 
Aideţi să curmăm din cale 
Şi să mergem colea-n vale, 
L-acel cioban ce se vede 
Păscându-şi turma-n livede; 
Dar însă nu toate ceată 
Să ne arătăm deodată, 

Ci pe rând fieştecare 
Stând să-i cerem de mâncare, 
Să vedem de cine-i păsă 
Şi cui dă mai bună masă, 

S-o ospeteze cum cere, 

Cu mâncări după plăcere; 

Şi de care, prin ur mare, 

Va avea frică mai mare, 

Ea mare să se numească 
Şi gâlceava să lipsească. 
Deci după ce sfătuiră 
Şi în astfel se-nvoiră, 
Merse Frigura îndată, 

In cerşetoare schimbată 
(Trăgându-se celelalte 
Supt nişte măguri înalte, 



De departe stând să vază 
în ce chip se ospătează); 

Şi pe loc dacă se duse 
La ciobanul ce-1 văzuse, 
Fără să se milogească. 
Ceru să o găzduiască, 
Numindu-se călătoare 
Şi pe aci trecătoare. 
Ciobanul ca pe o babă 
O şi priimi în grabă 
Şi cu plăcute cuvinte 
îi aduse înainte 
O glugă în loc de masă 
Şi mămăligă rămasă, 
Puindu-i şi brânzişoară, 
Zise: — Poftim, mămuşoară, 
De vei vrea, îţi voi aduce 
Şi puţintel lapte dulce. 
Frigura de masa dată 
îi răspunse supărată: 

— Geaba puseşi aci brânza, 
Că nu mi-o sufere rânza, 

Şi lasă, nu-mi mai aduce 
Nici lapte acru, nici dulce, 
Care pe om nu-1 hrăneşte, 
Ci mai vârtos îl slăbeşte; 
Un miel nu e lucru mare 
Să tai, să-mi faci de mâncare! 



Ciobanul îi zise: — Lele! 




Eu sunt stăpân p-ale mele 
Şi alt când îmi porunceşte 
Necinstit se izgoneşte; 

Şi ce eşti tu, ia îmi spune, 
De-mi ceri mie mâncări bune? 
— Eu sunt Frigura — răspunse — 
Şi îmi plac mâncări tot unse. 
Nu fac haz nicidecum postul, 

II las să-l mănânce prostul. 
Zise ciobanul: 

— Ei! dragă! 

Şi cine-n seamă te bagă? 

Fii tu ori slabă, ori grasă, 

Mie nicidecum nu-mi pasă, 

Ci ia cară-te cu bine, 

Pân’ nu-ncarc caţa pe tine. 
Frigura-nsălbătăcită, 

Sare pe el necăjită 
Şi îndată se porneşte 
Să-l scuture vrăjmăşeşte. 

El iar fără a se teme, 

Deloc nu mai pierde vreme, 
S-aruncă gol să o-nece, 

Supt în jgheab de apă rece; 
Şezând muiat pân’ la guşe, 
Bând şi câteva căuşe, 
Frigura îşi pierdu rostul 
Ş-îndată lăsând pe prostul 
începu-n fugă să saie, 



Ca un scăpat din bătaie. 

Prin crâng, prin câmpie lungă, 
Silind mai curând s-ajungă, 
Nu vedea nici mărăcine 
Uitându-se după sine. 
Frică intrase într-însa 
Că s-o lua după dânsa 
Ş-o goneşte s-o apuce 
în apă s-o mai arunce. 
Ajungând la celelalte, 
Supt măgurile înalte, 

Ele pe loc o-ntrebară: 

— Soro, cum te ospătară? 
Ea, tot suflând ostenită, 

Le răspunse necăjită: 

— De unde ştie ciobanul, 
Mojicul şi bădăranul, 

Ce fel să te priimească 
Şi ce fel să te cinstească? 
Lingoarea-ncepu să zică: 

— Cunoaşte-te dar de mică; 

Ia să mă duc eu la dânsul 
Şi să vezi ce scoţ dintr-însul. 
Zicând asfel, merse-ndată, 
într-o bătrână schimbată, 

Şi ceru s-o găzduiască 
în coliba-i ciobănească. 

El o priimi în grabă 
Şi pe dânsa ca p-o babă, 




Ş-aceeaşi masă îi puse, 
Aceleaşi mâncări îi duse. 

Dar Lingoarea şi ea iară 
începu alte să ceară 
Şi mai vârtos să-l înfigă 
Un ieduleţ şi să-i frigă. 
Ciobanul îi zise: 

— Bine, Dar ce rudă eşti cu mine? 

Or ce cuconiţă mare 
De-mi ceri asfel de mâncare? 

— Eu sunt Lingoarea — îi zise — 

Carea vântul mă trimise, 

Să dau boale grele foarte 
Şi să chinuiesc de moarte. 

— Şi ce? — urmă el să zică — 
Vrei să te am eu de frică, 

Ca să-ţi dau orice-mi vei cere 
Şi masă după plăcere? 

Ia cară-te mai în grabă 
Dacă vrei să fii de treabă, 
C-apoi mă vei înţelege 
Cu vro câteva ciomege. 
Lingoarea iar supărată 
S-arunc-asupra-i îndată, 
Ş-începând să-l chinuiască, 

Aci moartea să-l găsească, 
în dureri, junghiuri băgându-1, 
Să răsufle nelasându-1, 

El iarăşi ştiindu-şi leacul, 



Aproape fiind şi lacul, 
Intră supt jgheabul cel rece 
Şi începu să se frece; 
Făcând aceasta ciobanul, 
îşi spăimântă pe duşmanul; 
Că nemaiputând Lingoarea 
Să-i sufere recitoarea 
îşi apucă-ndată drumul 
Şi pieri în grab ca fumul. 
Ajungând la celelalte, 
Supt măgurile înalte, 
îndată o întrebară 
Pe ea cum o ospătară. 
Lingoarea le zise: 

— Geabă, 

Ne-am găsit omul de treabă, 
Cine suntem să-nţeleagă 
Şi umblăm să ne aleagă; 
Cunoaşte el, dobitocul, 

Cui de ce îi e cojocul? 

Ia aideţi voi mai-nainte 
La oameni zdraveni, cu minte; 
Prin cetăţi şi prin oraşe 
Să vedeţi case, sălaşe, 

Să vedţi aşternut moale, 

Iar nu fân şi burieni goale; 
Să vedeţi acolo mese 
Şi mâncări bune, alese, 

Iar nu post, pâine cu apă, 




Ş-în loc de bucate ceapă. 

— Ba! ba! sunteţi mititele, 

— Zise Ciuma către ele — 

Şi de voi puţin îi pasă 
Să vă cinstească cu masă; 

Dar ia să vedeţi acuma 
Cum tremură el de Ciuma. 
Zicând aceasta îndată 
Către cioban se arată 
Ca o babă furioasă, 

Ţiind în mână o coasă, 

De să-ngrozea om de dânsa 
Când scotea vorbă dintr-însa. 
Carea văzând-o ciobanul, 

Se cutremură, sănnanul! 

Şi o-ntrebă zicând: 

— Mamă! 

Unde mergi şi cum te cheamă? 

— Ciumă-mi zic — zise — anume 
Ş-am plecat să cosesc lume, 
Numai, dragul meu, fă bine, 
Până odihnesc la tine, 

De-mi pune puţină masă 
Ş-îmi fă o friptură grasă, 

Că am foarte mare grabă 
Să merg, să-mi caut de treabă. 
Ciobanul pe loc se duse 
Şi aşternut îi aduse, 
Zicând: — Şezi puţintel, mamă, 



Să-ţi frig, să-ţi fac o zeamă. 

Apoi îndată aleargă, 

De frică tremurând vargă, 
Făcu slugilor strigare, 

Fu şi friptura-n frigare. 
Deci pe când se frigea mielul 
Şi fierbea în oală felul, 
Stând el cu neîndrăzneală 
îi zise ei cu sfială: 

— Mamă! te rog, de se poate, 
Până vor fi gata toate, 

Ia deschide acea carte 
Să vezi, sunt eu în vro parte 
Scris anume, Ion Bucur, 

Ca să plâng, ori să mă bucur? 
îndată el cum îi zise, 

Ea catalogu-şi deschise 
Ş-începu pe toţi din lume 
Să-i spuie de rând anume; 
Şi sfârşind zise: 

— Nepoate! 

Astea sunt numele toate; 

Şi precum auzişi bine 
Tu nu eşti trecut la mine. 

Să vază de nu îl sare, 
îi zise ei iarăşi: 

— Mamă! 

Eu nu prea am băgat seamă; 
Ia mai citeşte o dată, 




Să-mi stea inima-mpăcată. 

Vrând ea să-i facă pe voie, 
îi citi iar foaie, foaie, 

Şi isprăvind zise: 

— Iată, 

Nu eşti scris, ţ-am spus o dată. 

Auzin el, ia frigarea 
Ş-îi arde cu ea spinarea, 

Zicând: 

— Scol’, boală urâtă, 

Ca să nu-ţi trag şi vro bâtă. 

Dacă nu sunt scris la tine, 

De ce ai venit la mine? 

Du-te, cere de mâncare 
Unde de frică te are! 

Atunci ea înspăimântată 
Plecă şi fugi îndată; 

De ruşine ce îi fuse 
Pe alte drumuri se duse, 

Lăsând d-atunci pe acele 
Ca să umble singurele. 

Prin unnare dar, 

Omul boala singur ş-o caută. 

Ş-apoi, 

O boală când vine la om, strigă către celelalte: săriţi, 
l-am prins, 
însă 



A dat Dumnezeu şi boale, dar a lăsat şi leacuri. 



DESPRE TIMP ŞI VÂRSTĂ 



Frumuseţea veştejeşte, 

Dar înţelepciunea creşte. 

Că, 

Când n-aveam în gură dinţi, 

N-aveam atunci în cap minţi. 

Că 

Nu să poate omul să fie cu două, şi tânăr şi cuminte. 
Dar însă, 

Este tânăr între tineri şi bătrân între bătrâni. 

Şi 

Cine n-are bătrân, să-şi cumpere. 

Unul auzind aceasta prin poveşti a se vorbi, 

O gândea în toţi de obşte fără a mai osebi, 
Pentru că nu auzise ş-ăst proverb zis de români: 
Că “sunt tineri între tineri şi bătrâni între bătrâni.” 
Intr-acestea se însoară şi cu întâmplare ia 
O copilă prea de treabă ş-orfană ca el şi ea; 

Dar moralul şi virtutea ce asupra-i se vedea 
S-arăta că se silise muma-i creştere să-i dea; 

Că blândeţea în cuvinte şi unirea-ntre bărbat, 

Era pildă-n alte case, şi amorul neschimbat; 
Totdeauna ea pe dânsul într-acest chip îl trata, 
Chiar ca în ziua de nuntă, când cu drag se mărita; 
El în toat-a ei purtare, mulţămirea ce-o simţea, 

Pe răposată ei mumă-n inima sa o sfinţea, 



Zicând: 




— “Ah! cum n-avui parte soacra mea să fi trăit, 
Să mă-nchin ei ca la sfântă ş-în suflet s-o fi iubit! 
Carea într-a ei viaţă acest înger mi-a născut 
Şi o asfel de consoartă pentru mine a crescut.” 
Dar orşicum chiar tot omul de familie stăpân 
Este bine ca să aibă în casa sa un bătrân. 
Aşadar, 

Mulţămit tânăru-n sine 
Că trăia tihnit şi bine, 

Dorea s-aibă soacră numai, 

S-o iubească ca pe muma-i; 

Insă din reaua lui soartă 
S-a-ntâmplat să fie moartă; 

Dar când vrea omul să facă 
Lesne inima-şi împacă; 

Ş-în dragostea soţii sale, 

Puse îndată la cale 
Şi mergând dete arvuna 
Să-i facă de ipsos una; 

Care după ce fu gată, 

El cu faţă bucurată 
Ia ş-în dulap o aşază, 

Unde mai des să o vază. 

Deci într-o zi cu-ntâmplare, 

D-a casii cutremurare, 

Cade soacra, îl loveşte 
Şi capul îi ameţeşte. 

El atunci de usturme 



Zise soacrei cu asprime: 



— Tu n-ai suflet ş-îmi spargi capul, 

Nu te-a mulţămit dulapul? 

Dar vai! de erai şi vie, 

Ce-mi făceai, Dumnezeu ştie! 
în adevăr, 

Este bătrân, să te-ntinzi, 

Cu patru mâini să-l cuprinzi, 

E şi de care să fugi, 

Opt cu-a brânzii să te duci. 

Cum a zis unul: 

Soacră, soacră, 

Poamă acră 
De te-ai coace 
Cât te-ai coace. 

Poamă dulce 
Nu te-ai face. 

Că 

Umblând să mă prinz în danţ, 

Dând un ban, intrai în lanţ (horă). 

Şi de voie dau cinci, şase, 

Ca să scap şi să mă lase. 

Babele însă zic: 

Am ajuns să ne ia copiii în picioare. 

Zicând: 

N-are dinţi să roază pâinea ş-îi cere inima mere acre. 

Şi 

Nu să lasă nici o babă, 

Căci e bătrână şi slabă, 

Ci pentru că îi zic “mamă“ 




Şi n-o mai bagă în seamă. 

Şi că 

Pruncul şi bătrânu-n toate 
Fără doică nu se poate. 

Şi, 

Când ai pisică bătrână, 
Şoarecii-n casă-ţi fac stână. 

Că 

Parcă are orbul găinilor. 

Dar, 

D-ar avea şi baba ca oamenii barbă, 
Atuncea i-ar zice: ce mai moş de treabă! 
însă, 

Ştiu d-aci-nainte bine 
Că n-o să fac doi din mine! 

Sau: 

D-acu-ncolo bine vezi 
Că n-o să fac eu boi brezi! 

Şi 

Lasă să latre-n spatele mele, 

Ca căţelele seara la stele. 

Că 

Ursul de lătratul câinilor nu se sperie. 
Ei nu ştie că 
Ceasul umblă şi loveşte, 

Iar vremea se odihneşte. 

Şi 

Trebui sa vie şi ei 



Ca mâine la anii mei. 



POVESTEA CÂNTECULUI 



Un timp c-unele se duce, 
Câte le-a adus cu el, 
Ş-alt timp altele aduce, 
Osebite ş-în alt fel. 

Unul vine şi desface 
Câte celalt a făcut 
Ş-altul vine, iar preface 
Din plăcut în neplăcut. 

Totdeauna fiecare 
E c-unelte încărcat 
Şi se află în lucrare 
Zi şi noapte ne’ncetat. 

Noi dormim şi el veghează 
Şi lucrează când şedem, 



Din zi-n zi ne-nfăţişază 
Câte-un ce nou să vedem. 

Vezi p-un tânăr în putere, 
Cu cuvânt viu şi cu ton, 




Azi bătrân fără vedere, 
Răzimat p-al său baston. 

Vezi pe unul ce în lume 
Era-n sărăcie stins, 
Astăzi între alţi cu nume, 
Cu moşii şi cu coprins. 

Vezi pe unul ce-n mărire 
Era groază celor mici, 
Azi căzut din fericire, 
Ocolit şi de amici. 



Deci dar toate sunt deşarte 
Ale lumii c-un cuvânt, 
Câte timpul le împarte, 
Unul ş-altul pre pământ. 

Lumea este ca o roată 
Ce se-ntoarce tot de rost, 
Fără cineva să poată 
Să rămâie-n ce a fost: 

Frumuseţea cea mai sfântă 
Nu stă-n punctul fericit, 



Azi frumoasa ce se-ncântă 



Mâine vezi că s-a zbârcit. 



Multe lucruri trecătoare, 
Griji, necazuri de nimic, 
Sunt la om vătămătoare, 
Frumuseţea care-i stric. 



Astfel tu dar, prin urmare, 
Câte-ţi zic de nu le crezi, 
Şi frumseţea-ţi în ce stare 
Va ajunge o să vezi. 



DESPRE TIMP ŞI VÂRSTĂ IARĂŞI 



De ani e mare şi minte n-are. 

De care 

A învăţat carte până la glezne. 

Şi e 

Trecut prin ciur şi prin dârmon. 
Povestea ăluia: 

Moş Ion ştie, el să vie să vă spuie. 

Că 

A fost o dată la moară şi de două ori la râşniţă. 

Şi 

A învăţat alţii ce a uitat. 

De aceea 

Din tigvă amară în zadar iei sămânţă. 



Că 




Nu cine trăieşte mult ştie multe, ci cine umblă mult învaţă multe. 

Iar nu, 



A lipsit d-acasă doi ani şi s-a-ntors cu doi bani. 
Că 

Fierul care nu să-ntrebuinţează rugineşte. 
Prin urmare şi răul rămâne: 

Om bătrân şi cu minte de copil. 

Adică: 

Vrabia e totdeauna pui. 

Că 

Copilul ce vede cu ochii cere. 

El este: 

Vino, tată, să-ţi arăt pe mama. 

Şi 

Mintea lui nu plăteşte o ceapă degerată. 

Că 

Pomul dacă-mbătrâneşte, 

Pune-i paie ş-îl pârleşte. 

Şi 

Calul bătrân, un maestru 
Nu-1 poţi învăţa-n buiestru. 

Şi 

Armăsarul când îmbătrâneşte 
La râşniţ- ajunge de râşneşte. 

Că 

Şi măgarul e bătrân, dar îl încalecă copiii. 
Insă 

Lupul când îmbătrâneşte, toate javrele îl latră. 
Că 



Valea e tot aia, dar nu e poteca aia. 

Şi 

Dacă la patruzeci n-am putut, la optzeci ce o să poci?! 



D-aci-nainte sapa şi lopata. 

Şi 

Viaţă cârpită cu aţă. 

Că 

Vorbeşte cu duşii după lume. 

Totdeauna 
Şade, donnitează 
Şi deştept visează. 

Când îl întrebi, îţi răspunde: 

Curând şi degrabă, a treia zi după înfierbinţeală. 

Căci e 

Cu un picior în groapă şi cu altul afară. 

Şi 

N-a apucat să-i iasă sufletul ş-îi dă cu “Dumnezeu să-l ierte”, 
îşi cheamă singur moartea: 

Treci, zi, treci, noapte, apropie-te, moarte. 

Dar 

Omul cât să-mbătrânească tot cere să mai trăiască. 

Un sărac bătrân cu totul, cocoşat, încovoiat, 

Abia umbla pe picioare, de moarte fiind uitat, 

Plecă odată-n pădure să-şi adune uscături, 

Vârfuri de lemne tăiete şi de vânt dărâmături; 

După ce cu osteneală alergă, îşi adună, 

Şi după ce în spinare cu dânsele se-ncrosnă, 




Când a vrut să se ardice, se plecă, se opinti, 

Dar părându-i-se grele, pe spate jos se trânti; 

Se mai opinti o dată, ş-încă de câteva ori, 

Şi degeabă, n-avea cine să-l scoale de subsiori; 

El atuncea cu oftare începu a se ruga, 

Zicând: — Moarte, moarte, vino! 

Cum şi altele-ndruga. 

Moartea nefiind departe, numele-şi cum auzi, 

Ca-ntr-o clipă-n acea oară la dânsul se repezi 
Şi îl întrebă să-i spuie că pentru ce l-a chemat, 

Iar el văzând-o grozavă îi răspunse cu oftat, 

Zicându-i: 

— Mă iartă, mamă! şi de-i vrea să te supui, 

Fă bine şi mă ardică, mână d-ajutor să-mi pui, 

Că, cum vezi, neam de om nu e aci într-acest ocol, 

Ca să vie să-mi ajute cu lemnele să mă scol! 

Asta e asta, 

Stau să-i pice potcoavele şi tot cere să mai trăiască. 

Dar însă, 

Moartea nu vine la om atuncea când o cheamă, 

Ci aleargă la dânsul, de ea când nu-i e teamă. 

De aceea, 

Cine sapă groapa altuia, intră el întâi într-însa. 

Că 

Mai multe sunt piei de miei decât de oi bătrâne. 

E ştiut că 

Tot omul are şi moarte şi viaţă. 

Cum zice un proverb: 

N-am omorât eu pe tata şi pe mama, ci au murit că n-au avut zile. 



Şi 

Tot omul trăieşte pentru sine. 

Cu toate acestea, 

Cinsteşte pe bătrâni, căci şi tu poţi fi bătrân. 

Şi 

Bătrâneţele nu vin singure, ci cu multe nevoi. 

în sfârşit trebuie a şti că 
Ştiinţele sunt uşi, iar cheile lor sunt cercetările. 

Şi 

Omul la tinereţe trebuie să se păzească de desfrânare, 
La bărbăţie de trândăvie şi la bătrâneţe de filarghirie 
(iubire de argint). 

După toate acestea, 



Sfătuieşte-te cu cel mic şi cu cel mai mare şi pe urmă hotărăşte tu însuţi. 




